title: พรรคทางเลือกใหม่ (พ.ศ. 2561)

text: พรรคทางเลือกใหม่ (, ชื่อย่อ: NEWA, ทลม.) พรรคการเมืองที่ยื่นจดแจ้งจัดตั้งพรรคการเมืองต่อ คณะกรรมการการเลือกตั้ง เป็นลำดับที่ 16/2561 เมื่อวันศุกร์ที่ 2 มีนาคม พ.ศ. 2561 มีนาย ราเชน ตระกูลเวียง เป็นผู้จดแจ้งจัดตั้งพรรค โดยพรรคทางเลือกใหม่ยึดมั่นในอุดมการณ์รักชาติ ศาสนา และพระมหากษัตริย์ ปกป้องผลประโยชน์ของประเทศและประชาชนเป็นสำคัญ


title: พรรคทางเลือกใหม่ (พ.ศ. 2561)

text: โดยพรรคทางเลือกใหม่ได้รับอนุญาตจาก คสช. ให้จัดประชุมเพื่อเลือกตั้งคณะกรรมการบริหารพรรคชุดแรกในวันที่ 24 มีนาคม พ.ศ. 2561 ที่โรงแรมริชมอนด์ จังหวัดนนทบุรีนับเป็นพรรคการเมืองพรรคแรกที่ได้รับอนุญาตจาก คสช. ให้จัดประชุมพรรค แต่ในเวลาต่อมาได้เปลี่ยนสถานที่ประชุมเป็น โรงแรมริเวอร์ไซด์ สะพานซังฮี้ ซึ่งที่ประชุมได้มีมติเลือกนายราเชนเป็นหัวหน้าพรรคคนแรกและได้เลือกนาย ไพโรจน์ กระทุ่มทองเลิศ เป็นเลขาธิการพรรคคนแรก โดยพรรคทางเลือกใหม่มีคำขวัญว่า "กล้าคิด กล้านำ ทำจริง" โดยได้ไปจดทะเบียนจัดตั้งพรรคต่อ กกต. เมื่อวันพฤหัสบดีที่ 5 เมษายน พ.ศ. 2561 ซึ่ง กกต. ได้รับจดทะเบียนจัดตั้งพรรคเป็นลำดับที่ ๑/๒๕๖๑ เมื่อวันพฤหัสบดีที่ 2 สิงหาคม พ.ศ. 2561 และได้ประกาศลงราชกิจจานุเบกษาเมื่อวันพฤหัสบดีที่ 6 กันยายน พ.ศ. 2561


title: ยูเอ็นบี (วงดนตรีเกาหลีใต้)

text: ยูเอ็นบี ( เกาหลี : 유앤비 อังกฤษ : UNB หรือ U.N.B ) เป็นวงโปรเจกซ์บอยกรุ๊ป จากรายการ เดอะยูนิต เปิดโอกาสให้ ไอดอลที่ยังไม่ประสบความสำเร็จมาแข่งขัน โดยมีระยะสัญญา 7 เดือน ประกอบไปด้วยสมาชิก 9 คน ดังนี้ จุน U-KISS, อึยจิน BIGFLO, โกโฮจอง HOTSHOT, ฟีลด็อก BIGSTAR, มาร์โค H.B.Y, จีฮันซล Newkidd, แดวอน MADTOWN, กีจุง IM และ ชาน A.C.E โดยกำหนดวันเดบิวต์ของพวกเขาคือวันที่ 7 เมษายน 2018 ชื่อแฟนคลับอย่างเป็นทางการ UNME (ยูแอนมี)


title: ยูเอ็นบี (วงดนตรีเกาหลีใต้)

text:
1st mini album 'BOYHOOD'
2nd mini album 'Black Heart'


title: สเปียร์มินต์

text: สเปียร์มินต์ () เป็นพืชในสกุลมินต์ กระจายพันธุ์ในทวีปอเมริกา ยุโรป แอฟริกาเหนือถึงเอเชีย ลักษณะเป็นไม้ล้มลุกอายุหลายปี สูง 30-100 เซนติเมตร มีเหง้าใต้ดิน ใบเป็นใบเดี่ยวรูปรีแกมใบหอก ขอบใบจักฟันเลื่อย ออกตรงข้าม กว้าง 1.5-3 เซนติเมตร ยาว 5–9 เซนติเมตร ดอกออกเป็นช่อสีชมพูขาว ยาว 2.5–3 มิลลิเมตร ผลกลมภายในมีเมล็ด


title: สเปียร์มินต์

text: สเปียร์มินต์มีน้ำมันที่มีส่วนประกอบหลักเป็นคาร์โวนและลิโมนีน และมีเมนทอลและเมนโทนในปริมาณเล็กน้อย น้ำมันสเปียร์มินต์มีคุณสมบัติไล่แมลงและต้านเชื้อรา ใช้ผสมในชามินต์ แต่งกลิ่นยาสีฟัน ขนมและเครื่องดื่ม


title: การกำหนดอาหาร

text: การกำหนดอาหาร () เป็นการกินอาหารแบบจำกัดปริมาณและมีการเฝ้ากำกับเพื่อลด รักษาหรือเพ่ิ่มน้ำหนักตัว กล่าวได้อีกอย่างหนึ่งว่า เป็นการควบคุมหรือจำกัดอาหารโดยเจตนา บุคคลผู้มีน้ำหนักเกินหรือโรคอ้วนมักใช้อาหารจำกัดเพื่อลดน้ำหนักตัว ซึ่งอาจใช้ร่วมกับการออกกำลังกาย ส่วนบางคนกินอาหารแบบหนึ่งเพื่อเพิ่มน้ำหนัก (ปกติในรูปกล้ามเนื้อลาย) อาหารยังสามารถใช้เพื่อรักษาน้ำหนักตัวสมส่วนและเพื่อพัฒนาสุขภาพ โดยเฉพาะอย่างยิ่ง สามารถออกแบบอาหารเพื่อป้องกันหรือรักษาเบาหวานได้


title: การกำหนดอาหาร

text: อาหารเพื่อส่งเสริมการลดน้ำหนักสามารถจำแนกได้เป็นไขมันต่ำ คาร์โบไฮเดรตต่ำ แคลอรีต่ำ แคลอรีต่ำมากและล่าสุดได้แก่ อาหารยืดหยุ่น การวิเคราะห์อภิมานของการทดลองแบบสุ่มและมีกลุ่มควบคุมจำนวนหกการศึกษาพบว่าไม่มีความแตกต่างระหว่างอาหารแคลอรีต่ำ คาร์โบไฮเดรตต่ำและไขมันต่ำ โดยทั้งหมดทำให้น้ำหนักลดได้ 2–4 กิโลกรัมในเวลา 12–18 เดือน เมื่อผ่านไปสองปี อาหารชนิดที่ลดแคลอรีทั้งหมดทำให้น้ำหนักลดได้เท่า ๆ กันโดยไม่เกี่ยวกับว่าเน้นสารอาหารหลักใด โดยทั่วไป อาหารที่มีประสิทธิภาพที่สุดได้แก่อาหารชนิดใดก็ได้ที่ลดการบริโภคแคลอรี


title: การกำหนดอาหาร

text: การศึกษาหนึ่งซึ่งจัดพิมพ์ใน "นักจิตวิทยาอเมริกัน" พบว่าอาหารระยะสั้ซึ่งมี "การจำกัดการบริโภคแคลอรีอย่างรุนแรง" ไม่นำไปสู่ "การพัฒนาน้ำหนักและสุขภาพอย่างยั่งยืนสำหรับปัจเจกบุคคลส่วนใหญ่" การศึกษาอื่นพบว่า ปัจเจกบุคคลโดยเฉลี่ยรักษาน้ำหนักที่ลดได้บ้างหลังกำหนดอาหาร แม้ว่าการอดอาหารมีประโยชน์สำหรับผู้ที่ถูกจัดว่าสุขภาพไม่ดี แต่การลดน้ำหนักโดยการกำหนดอาหารอาจเพ่ิ่มอัตราตายสำหรับปัจเจกบุคคลที่สุขภาพดีอยู่เดิม


title: เมษายน พ.ศ. 2561

text: เมษายน พ.ศ. 2561 เป็นเดือนที่ 4 ของปี พ.ศ. 2561 วันแรกของเดือนเป็นวันอาทิตย์ วันสุดท้ายของเดือนเป็นวันจันทร์


มนุษย์หิน ฟลิ้นท์สโตน ป่วนเมืองร็อคเวกัส () เป็นภาพยนตร์ตลกที่ออกฉายในปี ค.ศ. 2000 นำแสดงโดย มาร์ก แอ็ดดี้, สตีเฟน บอลด์วิน, คริสเตน จอห์นสตัน, เจน คราโคว์สกิ, โทมัส กิบสัน, อลัน คัมมิง, ฮาร์วี่ย์ คอร์แมน, โจน คอลลินส์ ภาพยนตร์เรื่องนี้เป็นภาพยนตร์ภาคที่สอง ต่อจากภาพยนตร์เรื่อง มนุษย์หินฟลิ้นท์สโตน กำกับโดย ไบรอัน เลแวนต์


title: มนุษย์หิน ฟลิ้นท์สโตน ป่วนเมืองร็อคเวกัส

text: "แฟร็ต ฟลิ้นท์สโตน" และ"บาร์นี่ย์ รับเบิ้ล" เพื่อนรักของเขา เพิ่งได้งานเป็นคนงานเหมืองของเมืองเบ็กร็อค และเพื่งมีเดทระหว่างทั้งคู่กับวิลม่า สแล็กฮูเบิ้ล และเบ็ตตี้ โอเซล ทว่า ชิพ ร็อคกี้เฟลเลอร์ มหาเศรษฐีเจ้าของคาสิโนผู้หมายในตัววิลม่า เชื้อเชิญเพื่อนทั้ง 4 คู่ ให้มาเยือนร็อคเวกัส ด้วยแผนที่จะฉีกหน้าแฟร็คและหวังคว้าวิลม่า เพื่อให้ได้มาซึ่งมรดกของตระกูล "สแล็กฮูเบิ้ล"


title: โคเซ อาร์นาอิซ

text: โคเซ อาร์นาอิซ (เกิดวันที่ 15 เมษายน ค.ศ. 1995) เป็นนักฟุตบอลอาชีพชาวสเปน ปัจจุบันลงเล่นให้กับบาร์เซโลนา เบ ในตำแหน่งปีกซ้าย


title: โคเซ อาร์นาอิซ

text: อาร์นาอิซเกิดที่ตาลาเบราเดลาเรย์นา แคว้นกัสติยา-ลามันชา เขาเริ่มลงเล่นให้กับ UD Talavera ในปี ค.ศ. 2013 เมื่ออายุ 18 ปี ต่อมาวันที่ 6 พฤษภาคม ค.ศ. 2013 เขาย้ายไปสโมสร Real Valladolid


title: โคเซ อาร์นาอิซ

text: วันที่ 7 พฤศจิกายน ค.ศ. 2015 เขาลงเล่นให้กับทีมชุดใหญ่ครั้งแรกในฐานะตัวสำรอง โดยลงมาเล่นแทน Pedro Tiba ในนัดที่ Valladolid เปิดบ้านเสมอเลกาเนส 1–1 ในการแข่งขันเซกุนดาดีบีซีออน ต่อมาวันที่ 8 มิถุนายน ค.ศ. 2016 เขาต่อสัญญาฉบับใหม่กับสโมสรไปจนถึง ค.ศ. 2019 หลังจากที่ยิงได้ 11 ประตูในฤดูกาลก่อนหน้า


title: โคเซ อาร์นาอิซ

text: เขายิงประตูแรกเมื่อวันที่ 21 สิงหาคม ค.ศ. 2016 ในนัดที่ Valladolid เปิดบ้านชนะ Real Oviedo ต่อมาวันที่ 8 ตุลาคม เขายิงประตูในนัดที่เปิดบ้านชนะ อัลกอร์กอน 2–0 จบฤดูกาล 2016–17 เขายิงได้ 12 ประตู


title: โคเซ อาร์นาอิซ

text: เมื่อวันที่ 25 สิงหาคม ค.ศ. 2017 บาร์เซโลนาได้คว้าตัวอาร์นาอิซมาร่วมสโมสร เขาเซ็นสัญญา 3 ปี และยังได้สิทธิ์ลงเล่นให้กับทีมเบในลีกรอง


title: โคเซ อาร์นาอิซ

text: เขาลงเล่นให้กับทีมชุดใหญ่นัดแรกเมื่อวันที่ 24 ตุลาคม ค.ศ. 2017 ในนัดที่บุกชนะ Real Murcia 3–0 ในการแข่งขันโกปาเดลเรย์ ต่อมาวันที่ 3 มกราคม เขายิงประตูในนัดที่บาร์เซโลนาบุกเสมอเซลตาบีโก 1–1 ในโกปาเดลเรย์ สรุปในรายการแข่งขันฟุตบอลถ้วย เขายิงได้ 3 ประตู


title: โคเซ อาร์นาอิซ

text: ส่วนในลาลีกา เขาลงเล่นนัดแรกเมื่อวันที่ 7 มกราคม ค.ศ. 2018 โดยเป็นตัวสำรองลงมาแทนแซร์ฌี รูแบร์ตู ในนัดที่บาร์เซโลนาเปิดบ้านเอาชนะเลบันเต 3–0


เจ้าชายแห่งเปอร์เซีย: มหาสงครามทะเลทรายแห่งกาลเวลา () เป็นภาพยนตร์แอคชั่นที่ออกฉายในปี ค.ศ. 2010 นำแสดงโดย เจค จิลเลินฮาล, เบน คิงสลีย์, เจมม่า อาร์เทอร์ตัน, อัลเฟรด โมลินา ภาพยนตร์เรื่องนี้มีเค้าโครงมาจาก , , กำกับโดย ไมค์ นิวเวลล์


title: เจ้าชายแห่งเปอร์เซีย: มหาสงครามทะเลทรายแห่งกาลเวลา

text: เรื่องราวเกี่ยวกับเจ้าชาย ต้องมาร่วมมือกับเจ้าหญิงผู้ลึกลับ อย่างไม่เต็มใจ โดยพวกเขาต้องผจญภัยไปด้วยกันพร้อมทั้งต่อสู้กับอำนาจมืดอันชั่วร้ายทั้งหลาย เพื่อปกป้องกริชโบราณ ที่สามารถปลดปล่อยพลังของ “ทรายแห่งกาลเวลา” เครื่องมือของเทพเจ้าที่สามารถย้อนเวลากลับได้ตามต้องการและทำให้ผู้ที่ได้ครอบครองมีความเป็นอมตะและมีอำนาจสูงสุดที่จะสามารถครอบครองโลกนี้ได้ การต่อสู้ครั้งยิ่งใหญ่เพื่อปกป้องและแย่งชิงพลังของ “ทรายแห่งกาลเวลา” จึงเกิดขึ้น


title: สเว็น อุลไรช์

text: สเว็น อุลไรช์ (; เกิดวันที่ 3 สิงหาคม ค.ศ. 1988) เป็นนักฟุตบอลชาวเยอรมัน ปัจจุบันลงเล่นให้กับสโมสรฟุตบอลบาเยิร์นมิวนิก ในตำแหน่งผู้รักษาประตู


title: สเว็น อุลไรช์

text: อุลไรช์ เป็นผู้รักษาประตูมือหนึ่งของทีมชุดสองในการลงเล่นสี่นัดแรกในลีก Regionalliga ฤดูกาล 2007–08 และเก็บได้ 2 คลีนชีตส์ในช่วงนั้น เขาได้ลงเล่น 10 นัด และเสีย 2 ใบเหลือง


title: สเว็น อุลไรช์

text: ในเดือนมกราคม ค.ศ. 2008 เขาได้เลื่อนมาเล่นให้กับทีมชุดใหญ่ เฟาเอฟเบชตุทท์การ์ท แต่ก็ยังได้ลงเล่นให้กับทีมสำรองด้วย เขาลงเล่นให้กับชุดใหญ่นัดแรกเมื่อวันที่ 9 กุมภาพันธ์ ค.ศ. 2008 ในนัดที่ชตุทท์การ์ทแพ้แฮร์ทาเบอร์ลิน 3–1 และได้รับชัยชนะนัดแรกเมื่อวันที่ 16 กุมภาพันธ์ ค.ศ. 2008 ในนัดที่พบกับดุยส์บวร์ก


title: สเว็น อุลไรช์

text: วันที่ 6 เมษายน ค.ศ. 2010 อุลไรช์ต่อสัญญาฉบับใหม่ไปจนถึงช่วงฤดูร้อน ค.ศ. 2013 ต่อมาวันที่ 20 มกราคม ค.ศ. 2012 เขาต่อสัญญาฉบับใหม่ไปจนถึงเดือนมิถุนายน ค.ศ. 2017


title: สเว็น อุลไรช์

text: แต่ในฤดูกาล 2015–16 เขาย้ายไปเล่นให้กับสโมสรฟุตบอลบาเยิร์นมิวนิก หลังจากที่เล่นให้กับชตุทท์การ์ทมาตั้งแต่ ค.ศ. 1998


title: สเว็น อุลไรช์

text: อุลไรช์ย้ายไปเล่นให้กับบาเยิร์นมิวนิกในช่วงก่อนเปิดฤดูกาล 2015–16 และลงนามสัญญาไปจนถึง ค.ศ. 2018 เขามีชื่อเป็นตัวสำรองในการแข่งขันเดเอฟเอล-ซูเปอร์คัพ 2015 หลังจากนั้นในการแข่งขันรายการหลัก เขาก็ได้ลงเล่นอย่างสม่ำเสมอ โดยเฉพาะอย่างยิ่งในฤดูกาล 2017–18


title: แขนกลคนแปรธาตุ (ภาพยนตร์)

text: แขนกลคนแปรธาตุ เป็นภาพยนตร์ญี่ปุ่นแนวไซไฟแฟนตาซีผจญภัย ออกฉายในประเทศญี่ปุ่น พ.ศ. 2560 กำกับโดย Fumihiko Sori นำแสดงโดย Ryosuke Yamada, Tsubasa Honda และ Dean Fujioka ดัดแปลงจากมังงะเรื่อง "แขนกล คนแปรธาตุ" วาดโดย Hiromu Arakawa โดยครอบคลุมเนื้อหา 4 เล่มแรก


title: มีราเลม เพียนิช

text: มีราเลม เพียนิช (; เกิดวันที่ 2 เมษายน ค.ศ. 1990) เป็นนักฟุตบอลอาชีพชาวบอสเนีย ปัจจุบันลงเล่นให้กับสโมสรฟุตบอลยูเวนตุส และทีมชาติบอสเนียและเฮอร์เซโกวีนา ในตำแหน่งกองกลาง


title: มีราเลม เพียนิช

text: หลังจากที่ได้ลงเล่นในลีกเอิงให้กับสโมสรเม็ตซ์และลียง เขาได้ย้ายมาเล่นให้กับโรมาในเซเรียอา ก่อนที่จะย้ายไปยูเวนตุสในปี ค.ศ. 2016 เขาเคยลงเล่นให้กับทีมชาติลักเซมเบิร์กชุดเยาวชน หลังจากนั้นก็ได้เล่นให้กับทีมชาติบอสเนียและเฮอร์เซโกวีนา ตั้งแต่ ค.ศ. 2008 และได้เข้าร่วมแข่งขันฟุตบอลโลก 2014 ที่ประเทศบราซิล


title: มีราเลม เพียนิช

text: ในปี ค.ศ. 2015 เขาได้รับอันดับที่ 55 จาก "เดอะการ์เดียน"' จากรายชื่อ "100 นักฟุตบอลที่ดีที่สุดในโลก"


title: โสนาริกา ภโทริยา

text: โสนาริกา ภโทริยา (; ; เกิดวันที่ 3 ธันวาคม ค.ศ. 1992) เป็นนักแสดงสาวชาวอินเดีย มีชื่อเสียงโด่งดังจากบทบาท พระแม่ปารวตี/ พระแม่อธิศักติ จากซีรีส์เรื่อง ศิวะ พระมหาเทพ


title: ซังกูเนียงปันลาลาวีกัน

text: ซังกูเนียงปันลาลาวีกัน (; ) หรือ โปรวินเชียลบอร์ด เป็นคำภาษาฟิลิปีโนที่ใช้เรียกแทนสภานิติบัญญัติประจำจังหวัดของประเทศฟิลิปปินส์ อำนาจหน้าที่ของสภานิติบัญญัตินี้ ถูกกำหนดโดย ประมวลรัฐบาลท้องถิ่น ตั้งแต่ ค.ศ. 1991 นอกเหนือจากผู้ว่าราชการจังหวัดแล้ว ฝ่ายบริหารจังหวัดยังจัดตั้งรัฐบาลประจำจังหวัดอีกด้วย


title: อับดุล มานัน อิสมาอิล

text: ดาโต๊ะ หัจญี อับดุล มานัน อิสมาอิล (28 มิถุนายน ค.ศ. 1948 – 12 กุมภาพันธ์ ค.ศ. 2018) เป็นนักการเมืองชาวมาเลเซีย เป็นสมาชิกสภาผู้แทนราษฎรรัฐปะหัง และเป็นสมาชิกอัมโน  อับดุล มานัน อิสมาอิล เสียชีวิตเมื่อวันที่ 12 กุมภาพันธ์ ค.ศ. 2018 ด้วยวัย 69 ปี เนื่องจากหัวใจวายภายหลังตกในห้องน้ำ


title: ทอม บริวเวอร์

text: ทอม บริวเวอร์ (3 กันยายน ค.ศ. 1931 – 15 กุมภาพันธ์ ค.ศ. 2018) เป็นนักเบสบอลชาวอเมริกัน ในตำแหน่งคนขว้างลูกขวา และเคยเล่นให้กับบอสตันเรสซ็อก ตั้งแต่ปี ค.ศ. 1954 จนถึง ค.ศ. 1961 บริวเวอร์เสียชีวิตเมื่อวันที่ 15 กุมภาพันธ์ ค.ศ. 2018 ที่รัฐเซาท์แคโรไลนา ด้วยวัย 86 ปี


title: ทอม บริวเวอร์

text: , or Retroseet, or SABR Biography Project


title: เสถียร ทำมือ

text: เสถียร ทำมือ เกิดเมื่อวันที่ กลุ่มศิลปินแนวเพลงลูกทุ่งแนวเพื่อชีวิต-ล้านนา สังกัดค่าย แกรมมี่โกลด์ ในเครือ จีเอ็มเอ็ม แกรมมี่ เจ้าของฉายา 1 ร้อง 1 เล่น จากถนนคนเดิน ศรีสะเกษ เป็น


title: เสถียร ทำมือ

text:
นักร้องที่มีชื่อเสียงโด่งดังในปัจจุบันจากผลงานเพลง เจ็บเมื่อไหร่ก็โทรมา, อยากพับแผ่นฟ้า, อยู่ที่ไหนก็เหงาได้, เส้นทางสายแฟน, ความรักกำลังทำงาน ทางเดินชาวดิน, หัวใจเปื้อนดิน, เหงาใช่ไหมจะไปหา, โดยสารมากับกำลังใจ, ในนามของความห่วงใย, ชีวิตเพื่อชาติ แต่หัวใจไม่พร้อม โชคดีที่มีเธอรัก, ขอโทษที่ทำให้มันพัง,
บุตรหนุ่มชื่อ น้องเดือนจาง ชื่อจริง ด.ช. ต้นกล้า สุภากุล เกิดเมื่อวันอาทิตย์ที่
มีชื่อจริงชื่อว่า เสถียร สุภากุล
อัลบั้มพิเศษ เพลงรักกราบตักแม่ เป็นการรวม 10 ศิลปิน มาถ่ายทอดมุมมองความรักจากลูกๆ เป็นการแทนทุกความรู้สึกที่มีต่อแม่ ซึ่งเป็นปรากฏการณ์แห่งรักที่แสนบริสุทธิ์ จาก...ลูกๆ ถึง...แม่ โดยมีคอนเซปต์คือ "ลูกได้ยินก็คิดถึงแม่จัง แม่ได้ฟังก็สุขใจ" นำโดย ก๊อท จักรพันธ์,ไผ่ พงศธร,ไมค์ ภิรมย์พร,พี สะเดิด,ตั๊กแตน ชลดา,รัชนก ศรีโลพันธุ์,เอกพล มนต์ตระการ,เสถียร ทำมือ,ดอกอ้อ ทุ่งทอง และ แพรวา พัชรี


title: เสถียร ทำมือ

text:
อัลบั้มพิเศษ รวมใจทุกคู่ แด่...ครูสลา ชุด ขอบคุณฟ้าที่ให้เจอ ขอบคุณเธอที่ให้ใจ เป็นอัลบั้มที่นำบทเพลงจากปลายปากกาของ ครูสลา คุณวุฒิ มาขับร้องใหม่โดย 23 ศิลปิน มาร่วมถ่ายทอด 11 บทเพลงเพลงที่คนบอกว่าใช่ ซึ่งเป็นบทเพลงที่เคยโด่งดังในแบบฉบับศิลปินเดี่ยว กลับมาสร้างใหม่ ให้ร้องตามกันได้เป็นคู่ พร้อม 1 บทเพลงขึ้นมาใหม่ อีกหนึ่งบทเพลงคือ เพลง ขอบคุณเธอที่ให้ใจ
อัลบั้มพิเศษ น้องๆ ร้องเพลงพี่ไมค์ เป็นอัลบั้มที่นำเพลงเก่าของ ไมค์ ภิรมย์พร มาขับร้องใหม่โดยศิลปินลูกทุ่งชายรุ่นน้อง ของค่าย แกรมมี่ โกลด์ นำโดย ไผ่ พงศธร,พี สะเดิด,มนต์แคน แก่นคูน,ไหมไทย ใจตะวัน และ เสถียร ทำมือ ซึ่งอัลบั้มนี้มี 2 ชุด


title: เสถียร ทำมือ

text: เพลงที่เปิด ทางช่อง แฟนทีวี เพลง อยากให้เธอเข้าใจเพลงที่เปิด ทางช่อง แฟนทีวี เพลง ด้วยแรงแห่งรัก (รวมศิลปิน)


title: เสถียร ทำมือ

text:
อัลบั้มพิเศษ 20 ปี แกรมมี่ โกลด์ เพลงของฉัน เพลงของเธอ เพลงของเรา เป็นโปรเจกต์พิเศษในโอกาสครบรอบ 20 ปี ของค่าย แกรมมี่โกลด์ เป็นอัลบั้มที่นำบทเพลงที่ได้รับความนิยม ตลอด 20 ปี ที่ผ่านมา ของค่าย แกรมมี่โกลด์ มาขับร้องใหม่โดยศิลปินยอดนิยมที่คุณชื่นชอบ กว่า 27 ชีวิต อัลบั้มนี้มีทั้งหมด 3 ชุด ไม้เมือง อยู่ชุดที่ 3
(ต้นฉบับ ไม้เมือง)


title: การแยกศาสนจักรกับอาณาจักร

text: การแยกศาสนจักรกับอาณาจักร () เป็นแนวคิดทางปรัชญาและนิติปรัชญาที่กำหนดให้มีระยะห่างทางการเมืองในความสัมพันธ์ขององค์การศาสนาและรัฐชาติ โดยเนื้อหาแล้ว แนวคิดนี้หมายถึงการสร้างรัฐที่เป็นฆราวาส (ไม่ว่าจะมีการแบ่งแยกระหว่างฝ่ายศาสนากับฝ่ายรัฐไว้โดยชัดแจ้งตามกฎหมายหรือไม่ก็ตาม) รวมถึงการยุบเลิกหรือเปลี่ยนแปลงความสัมพันธ์มีอยู่อย่างเป็นทางการในระหว่างศาสนากับรัฐ


title: การแยกศาสนจักรกับอาณาจักร

text: ในสังคมหนึ่ง ๆ ระดับการแบ่งแยกทางการเมืองระหว่างศาสนากับรัฐนั้นย่อมกำหนดตามโครงสร้างทางกฎหมายและแนวคิดทางกฎหมายที่นิยมอยู่ในเวลานั้น เช่น หลักความยาวแขน (arm's length principle) ซึ่งนำเสนอรูปแบบความสัมพันธ์ที่ทั้งสองมีปฏิสัมพันธ์กันในฐานะหน่วยงานที่มีอำนาจหน้าที่ต่างหากจากกัน


title: การแยกศาสนจักรกับอาณาจักร

text: แนวคิดเรื่องการแยกศาสนจักรกับอาณาจักรนั้นเป็นปรัชญาคู่ขนานกับแนวคิดฆราวาสนิยม (secularism), คตินิยมยุบเลิกศาสนจักร (disestablishmentarianism), เสรีภาพทางศาสนา (religious liberty), และพหุนิยมทางศาสนา (religious pluralism) ซึ่งด้วยแนวคิดเหล่านี้ รัฐในยุโรปจึงรับเอาบทบาทบางอย่างในทางสังคมขององค์การศาสนามาเป็นของตน เป็นการเปลี่ยนแปลงหน้าที่ทางสังคมที่ก่อให้เกิดประชากรและพื้นที่สาธารณะที่เป็นฆราวาสในทางวัฒนธรรม


title: การแยกศาสนจักรกับอาณาจักร

text: ในทางปฏิบัติแล้ว การแยกศาสนจักรกับอาณาจักรแตกต่างกันไปในแต่ละท้องที่ บางประเทศ เช่นฝรั่งเศส ใช้แนวคิดความเป็นฆราวาสอย่างเคร่งครัด บางประเทศแยกศาสนากับรัฐจากกันอย่างสิ้นเชิงโดยบัญญัติไว้ในรัฐธรรมนูญ เช่น อินเดีย และสิงคโปร์ ขณะที่บางประเทศ เช่น เดนมาร์ก สหราชอาณาจักร และมัลดีฟส์ ยังยอมรับนับถือศาสนาประจำรัฐอยู่ในทางรัฐธรรมนูญ


title: พาราลิมปิกฤดูหนาว 2022

text: "ระวังสับสนกับ โอลิมปิกฤดูหนาว 2022"


title: พาราลิมปิกฤดูหนาว 2022

text: พาราลิมปิกฤดูหนาว 2022 (จีน: 第十三届冬季残疾人奥林匹克运动会) หรือที่รู้จักในนามทางการว่า กีฬาพาราลิมปิกฤดูหนาวครั้งที่ 13 เป็นมหกรรมกีฬาฤดูหนาวระดับนานาชาติสำหรับนักกีฬาผู้มีความพิการ ซึ่งมีกำหนดการที่จะจัดขึ้นในกรุงปักกิ่ง, ประเทศจีน ในระหว่างวันที่ 4 ถึง 13 มีนาคม พ.ศ. 2565


title: พาราลิมปิกฤดูหนาว 2022

text: กรุงปักกิ่งจะเป็นเมืองเจ้าภาพเมืองแรกที่ได้จัดพาราลิมปิกฤดูร้อน และพาราลิมปิกฤดูหนาว และก็ยังเป็นครั้งแรกในการจัดพาราลิมปิกฤดูหนาวของประเทศจีน


title: พาราลิมปิกฤดูหนาว 2022

text: การแข่งขันกีฬาพาราลิมปิกฤดูหนาว 2022 มีชนิดกีฬาพาราลิมปิกฤดูหนาวทั้งหมด 7 ชนิด มีเหรียญรวมทั้งหมด 81 เหรียญ ในการแข่งขันครั้งนี้ กีฬาบอบสเลด หรือเลื่อนหิมะ ได้ถูกบรรจุเข้าสู่ตารางพาราลิมปิกฤดูหนาว ทำให้มีชนิดกีฬา 7 ชนิด


title: พาราลิมปิกฤดูหนาว 2022

text: "บินให้สูง" (飞得很高) เป็นตราสัญลักษณ์อย่างเป็นทางการที่ถูกเปิดตัวเมื่อวันที่ 15 ธันวาคม พ.ศ. 2560 ณ ศูนย์กีฬาทางน้ำแห่งชาติปักกิ่ง ตราสัญลักษณ์นี้ถูกออกแบบโดย ลิน เชินเชน ซึ่งเป็นผู้ที่ออกแบบตราสัญลักษณ์โอลิมปิก และออกแบบตราสัญลักษณ์โอลิมปิกเยาวชนฤดูร้อน 2014 ที่จัดขึ้นในเมืองหนานจิง


title: พาราลิมปิกฤดูหนาว 2022

text: เปิดเผยในปี พ.ศ. 2565


title: ระบบโหลดเซนซิง

text: ระบบโหลดเซนซิง (Load Sensing System, LS) หรือที่เรียกว่าระบบรับรู้สัญญาณความดันของโหลด เป็นระบบควบคุมทางไฮดรอลิกส์ ซึ่งความดัน หรืออัตราการไหลเชิงปริมาตรของปัมป์สามารถปรับเปลี่ยนได้ตามสภาวะที่กำหนดโดยอุปกรณ์ทำงานปลายทาง.


title: ระบบโหลดเซนซิง

text: ในวงจรไฮดรอลิกแบบดั้งเดิม อัตราการไหลเชิงปริมาตรที่ส่งจ่ายให้กับกระบอกสูบหรือมอเตอร์ไฮดรอลิก จะได้รับ การบังคับการไหลโดยวาล์วปลดความดัน หรือวาล์วควบคุมความดัน.


title: ระบบโหลดเซนซิง

text: แต่ปัมป์ไฮดรอลิกซึ่งเป็นปัมป์แบบแทนที่ปริมาตรนั้นจะส่งจ่ายอัตราการไหลเชิงปริมาตรออกมาคงที่ ด้วยกำลังงานสูงสุดเสมอ แม้ว่าอัตราการไหลที่นำไปใช้งานจะถูกบังคับให้ลดลง จึงทำให้เกิดการสูญเสียพลังงานไปค่อนข้างมาก. อย่างไรก็ตาม ในอีกทางหนึ่ง ระบบโหลดเซนซิงนั้นจะควบคุมให้ปัมป์สร้างอัตราการไหลเชิงปริมาตรออกมาเฉพาะเท่าที่อุปกรณ์ทำงานปลายทางจำเป็นต้องใช้ในขณะนั้นเท่านั้น.


title: ระบบโหลดเซนซิง

text: ระบบโหลดเซนซิง (LS) สามารถออกแบบให้ใช้กับปัมป์แบบปริมาตรคงที่ในวงจรโอเพนเซนเตอร์ (open-center) หรือตำแหน่งกลางเปิดให้น้ำมันไหลกลับถัง หรือปัมป์แบบปรับปริมาตรได้ ในวงจรโคลสเซนเตอร์ (closed-center) ตำแหน่งกลางปิดก็ได้. อุปกรณ์ที่เรียกว่าวาล์วชดเชยความดัน (pressure compensator) ทำหน้าที่ควบคุมค่าความดันของปัมป์. เมื่ออุปกรณ์ทำงานปลายทางปิดการใช้งาน ปัมป์จะสร้างความดันเท่าที่จำเป็นต่อการกระตุ้นการทำงานของวาล์วชดเชยความดัน.


title: ระบบโหลดเซนซิง

text: ดังนั้นในระบบวงจรตำแหน่งกลางเปิด การไหลส่วนเกินจะกลับสู่ถัง ส่วนในวงจรตำแหน่งกลางปิด วาล์วชดเชยความดันจะกระตุ้นลูกสูบควบคุมปริมาตรจุของปัมป์ให้ปัมป์ปรับค่าอัตราการไหลใหม่ตามความต้องการ.


title: ระบบโหลดเซนซิง

text:
ความดันด้านส่งของปัมป์จะสมดุล ณ จุดซึ่งค่าความดันแตกต่าง Δ"p" ระหว่างความดันด้านส่งของปัมป์ กับความดันในช่องทางสัญญาณควบคุมความดันหรือความดันโหลดเซนซิง (LS) ของวาล์วชดเชยความดันจะมีค่าคงที่ตามที่กำหนดไว้เสมอ. ค่าของ Δ"p" รวมทั้งความดันโหลดเซนซิง (LS) จะถูกกำหนดขึ้นโดยการปรับตั้งแรงต้านสปริงของวาล์วชดเชยความดัน.
ถ้าหากเปิดวาล์วควบคุมเพื่อกระตุ้นอุปกรณ์ทำงานปลายทาง ความดันที่โหลดนั้นจะถูกส่งผ่านช่องทางโหลดเซนซิง (LS) ไปยังวาล์วชดเชยความดัน. ความดันโหลดเซนซิง (LS) นี้จะกระทำในทิศทางเดียวกับแรงต้านจากสปริงกด ทำให้ความดันที่ต้องใช้เพื่อกระตุ้นให้วาล์วชดเชยความดันเริ่มทำงานก็จะเพิ่มสูงขึ้น. ส่งผลให้ปัมป์ในระบบโอเพนเซนเตอร์ส่งจ่ายน้ำมันไฮดรอลิกไปยังอุปกรณ์ทำงานเพิ่มมากขึ้น และไหลกลับถังลดลง. ส่วนปัมป์แบบปรับปริมาตรได้ในระบบโคลสเซนเตอร์ จะปรับมุมเอียงเพิ่มปริมาตรจุ และส่งจ่ายอัตราการไหลออกมามากขึ้น. อัตราการไหลที่ปัมป์ส่งออกมาจะเพิ่มขึ้นจนกระทั่งค่าผลต่างของความดันกลับคืนสู่ค่าที่กำหนดไว้.


title: ระบบโหลดเซนซิง

text: สำหรับระบบที่มีอุปกรณ์ทำงานปลายทางหลายตัว ช่องทางป้อนกลับความดันโหลดเซนซิง (LS) จะติดตั้งชัทเทิลวาล์ว ไว้เพื่อเลือกส่งสัญญาณจากโหลดที่มีค่าความดันสูงที่สุดในระบบ.


title: ระบบโหลดเซนซิง

text: ตามปกติแล้วระบบโหลดเซนซิงของปัมป์แบบปรับปริมาตรได้ จะใช้งานร่วมกันกับ การควบคุมจำกัดกำลังงาน (horsepower limiting control) และระบบการจำกัดความดัน (pressure overriding cutoff). [2]


title: ระบบโหลดเซนซิง

text: นอกจากการควบคุมด้วยไฮดรอลิกล้วนแล้ว ระบบโหลดเซนซิงยังสามารถควบคุมแบบไฮดรอลิกไฟฟ้า (electrohydraulic control) ได้ด้วย ซึ่งใช้วาล์วแบบพรอพอร์ชันแนลและปัมป์ไฮดรอลิกที่ควบคุมด้วยไฟฟ้า. เซนเซอร์ วัดความดันทำหน้าที่ตรวจวัดความดันในระบบแทนที่จะเป็นวาล์วชดเชยความดัน. ผลต่างความดัน ∆"p" จะถูกคำนวณโดยหน่วยควบคุมทางไฟฟ้า และส่งสัญญาณไปปรับการไหลของปัมป์ตามที่กำหนดไว้.


title: ระบบโหลดเซนซิง

text: ในรูปแสดงการทำงานของวงจรไฮดรอลิกใช้ปัมป์ปรับปริมาตรได้แบบโคลสเซนเตอร์ ที่มีกระบอกสูบ 2 ชุด ความดันของโหลดด้านท้ายกระบอกที่มีความดันสูงกว่าจากวาล์วควบคุมทิศทาง PV จะส่งผ่านชัทเทิลวาล์ว WV ไปยังเส้นทางโหลดเซนซิงของวาล์วควบคุม DR


title: ระบบโหลดเซนซิง

text: ในระบบโหลดเซนซิงนี้ อัตราการไหลที่ปัมป์สร้างขึ้นจะเท่ากับการไหลเท่าที่อุปกรณ์ปลายทางต้องการใช้จริง และความดันที่ทางส่งปัมป์ก็จะขึ้นอยู่กับความดันของโหลด โดยจะสูงกว่าความดันโหลดเซนซิง LS เท่ากับแรงต้านของสปริง DR เท่านั้น


title: ระบบโหลดเซนซิง

text: เมื่ออุปกรณ์ทำงานปลายทางต้องการใช้ความดันที่น้อยกว่าค่าความดันสูงสุดของระบบที่ตั้งค่าไว้โดยวาล์วปลดความดัน และต้องการใช้อัตราการไหลที่น้อยกว่าความจุเต็มที่ของปัมป์ ก็จะสามารถลดกำลังงานของปัมป์ลงไปได้มากจากค่ากำลังงานสูงสุด (corner power) ทำให้ประสิทธิภาพของระบบโหลดเซนซิงสูงกว่าระบบไฮดรอลิกแบบดั้งเดิม ที่ไม่สามารถปรับเปลี่ยนอัตราการไหลและความดันของปัมป์ไปตามความต้องการใช้งานจริง ระบบโหลดเซนซิงจึงได้รับการนำไปใช้งานในเครื่องจักรกลเคลื่อนที่ขนาดใหญ่ที่ใช้ระบบไฮดรอลิกซึ่งมีโหลดเปลี่ยนแปลงตลอดเวลา.


title: พระนางอตุลสิริธัมมเทวี

text: พระนางอตุลสิริธัมมเทวี (, ) พระอัครมเหสีใน พระเจ้ามังฆ้องที่ 2 แห่งอังวะ พระนางเป็นพระราชนัดดาของ พระเจ้าโมญีนตะโด กษัตริย์ลำดับที่ 8 ทำให้พระนางเป็นทายาทสายตรงของ พระเจ้าฝรั่งมังศรีชวา กษัตริย์ลำดับที่ 2 ทางฝั่งของพระมารดา


title: เดอะเฟซ (สหราชอาณาจักร) ซีซัน 1

text: เดอะเฟซ (สหราชอาณาจักร) ซีซัน 1 () เป็นรายการเรียลลิตีทางโทรทัศน์ของสหราชอาณาจักร ซึ่งมีชื่อเดียวกันกับของสหรัฐอเมริกา เนโอมี แคมป์เบลล์, เอริน โอคอนเนอร์ และ แคโรไลน์ วินเบิร์ก ได้มาทำหน้าที่เป็นเมนเทอร์ในรายการ โดยรายการได้เริ่มออกอากาศวันที่ 30 กันยายน ค.ศ. 2013 ทางช่อง


title: เดอะเฟซ (สหราชอาณาจักร) ซีซัน 1

text: ผู้ชนะในซีซันนี้คือ เอมมา โฮล์มส วัย 18 ปี จาก แคนเทอร์บูรี


title: เดอะเฟซ (สหราชอาณาจักร) ซีซัน 1

text: "ออกอากาศ 30 กันยายน 2556"


title: เดอะเฟซ (สหราชอาณาจักร) ซีซัน 1

text:
เป็นการคัดเลือกผู้เข้าแข่งขันเพื่อให้เหลือสิบสองคนสุดท้าย และแบ่งออกเป็นสามทีม ทีมละสี่คนตามที่เมนเทอร์หรือผู้เข้าแข่งขันได้ตัดสินใจเลือก"ออกอากาศ 7 ตุลาคม 2556""ออกอากาศ 14 ตุลาคม 2556""ออกอากาศ 21 ตุลาคม 2556""ออกอากาศ 28 ตุลาคม 2556""ออกอากาศ 4 พฤศจิกายน 2556""ออกอากาศ 11 พฤศจิกายน 2556""ออกอากาศ 18 พฤศจิกายน 2556" ทีมแคโรไลน์
 ทีมเอริน
 ทีมเนโอมี


title: หัวใจอยู่นอกที่

text: หัวใจอยู่นอกที่ () เป็นความผิดปกติแต่กำเนิดชนิดหนึ่ง ทำให้หัวใจของผู้ป่วยตั้งอยู่นอกช่องอก อาจเป็นบางส่วนหรือเป็นทั้งหมด หัวใจอยู่นอกที่นี้อาจอยู่ได้หลายที่ เช่น คอ ผนังอก หรือท้อง เป็นต้น ชนิดที่พบบ่อยคือการที่หัวใจอยู่ด้านหน้าของช่องอก โดยยื่นออกมาทางกระดูกสันอกที่มีช่องผิดปกติ


title: การติดเชื้อในโรงพยาบาล

text: การติดเชื้อในโรงพยาบาล () คือการติดเชื้อที่เกิดขึ้นในโรงพยาบาลหรือสถานที่อื่นๆ ที่ให้บริการสุขภาพ เช่น บ้านพักผู้ป่วย บ้านพักคนชรา สถานบำบัด ห้องตรวจผู้ป่วยนอก หรืออื่นๆ การติดเชื้อในโรงพยาบาลเกิดขึ้นได้หลายวิธี เช่น ติดผ่านบุคลากรทางการแพทย์ที่มีเชื้อปนเปื้อนบนร่างกาย อุปกรณ์ที่ปนเปื้อน ผ้าปูที่นอน หรือละอองสารคัดหลั่งที่มีเชื้อ เป็นต้น ที่มาของเชื้ออาจมาจากสิ่งแวดล้อม จากผู้ป่วย จากบุคลากรที่ติดเชื้อ หรืออาจหาแหล่งที่มาของเชื้อไม่พบก็ได้ เชื้ออาจมาจากร่างกายของผู้ป่วยเอง ซึ่งเดิมเป็นเชื้อที่ยังไม่สามารถก่อให้เกิดโรคได้ แต่เมื่อผู้ป่วยรับการรักษาบางอย่าง เช่น การผ่าตัด หรือหัตถการบางประเภท ก็ทำให้เชื้อที่มีอยู่เดิมมีโอกาสทำให้เกิดการติดเชื้อได้ เช่น การติดเชื้อที่แผลผ่าตัด


title: การติดเชื้อในโรงพยาบาล

text: ศูนย์ควบคุมโรคของประเทศสหรัฐอเมริกา (CDC) ประมาณไว้ว่ามีผู้ติดเชื้อในโรงพยาบาลประมาณ 1.7 ล้านคน จากเชื้อต่างๆ ทั้งแบคทีเรีย เชื้อรา และอื่นๆ ทำให้มีผู้เสียชีวิตถึงปีละ 99,000 คน


title: รายพระนามพระมหากษัตริย์แห่งคุช

text: บทความนี้เป็นบทความที่ยังไม่สมบูรณ์ที่มีเนื้อหาเกี่ยวข้องกับรายพระนามผู้ปกครอง หรือที่เรียกว่า "กอเร" (กษัตริย์) หรือ "คันดาเค" (ราชินี) แห่งอาณาจักรคุช (นิวเบีย) เวลาการครองราชย์บางพระองค์ก็ยังคงเป็นช้อสันนิษฐานอยู่ และมีน้อยพระองค์เท่านั้นที่มีลำดับและระยะการครองราชย์ที่แน่นอน รวมถึงผู้ปกครองที่ได้ปกครองอาณาจักรอียิปต์โบราณ (ในช่วงสมัยราชวงศ์ที่ยี่สิบห้า) และผู้ที่ปกครองที่มีชื่อเสียงในการทำสงครามหรือการเดินทางทางการค้า ซึ่งจัดลำดับโดยพริตซ์ ฮินต์เซ่ โดยการคำนวณระยะเวลาครองราชย์ของผู้ปกครองแต่ละพระองค์ว่าปกครองเป็นเวลาสั้นหรือยาวก็ขึ้นอยู่กับการตกแต่ง ความสวยงามและขนาดของหลุมฝังพระศพ เนื่องจากการสันนิษฐานว่าหากผู้ปกครองผู้ที่ปกครองในเวลาที่นานก็จะมีเวลาที่จะเพิ่มเติมส่วนประกอบของหลุมฝังพระศพด้วยการตกแต่ง และสิ่งของเครื่องใช้ แต่ก็มีปัญหาถกเถียงว่าหลุมฝังพระศพนั้นเป็นของผู้ปกครองพระองค์ใด


title: รายพระนามพระมหากษัตริย์แห่งคุช

text: ระยะเวลาการปกครองที่ชัดเจนและถูกต้อง ส่วนใหญ่จะเป็นผู้ปกครองที่ได้ยึดอำนาจของอียิปต์ในช่วงราชวงศ์ที่ยี่สิบห้า และเมื่ออียิปต์ได้พ้นจากอำนาจของอาณาจักรคุช ก็จะมีผู้ปกครองดังนี้ที่ทราบถึงการครองราชย์ที่แน่นอนคือ กษัตริย์แอสเพลตา, อราคามานิ, นาสตาเซน และมีพระราชินีดังนี้ พระนางซานัคดาเคเต, อมานิเรนาส, อมานิซาเคโต, อมานิโตเร และ อมานิคาตาซาน


title: รายพระนามพระมหากษัตริย์แห่งคุช

text: ในช่วงต้นของอาณาจักรคุชก็ยังคงคลุมเครืออยู่ บริเวณหลุมฝังพระศพและปิรามิดในซูดานมีอย่างน้อยสิบสี่แห่ง และมีหลุมฝังพระศพที่มีอายุเก่าแก่ที่สุดที่สร้างเมื่อประมาณ 1020 ปีก่อนคริสตกาล ก่อนสมัยการปกครองของผู้ปกครองนามว่า ปิเย สองหลุมฝังพระศพในทั้งหมดทราบว่าเป็นของกษัตริย์อลาราและคาซตา นอกจากนี้ยังอาจเป็นไปได้ว่าหลุมฝังพระศพหนึ่งในสิบสี่แห่งอาจจะเป็นของกษัตริย์อาเซอร์คามานิ ซึ่งมีชีวิตอยู่ในช่วงเวลา 950 ปีก่อนคริสตกาล และดำเนินการเดินทางในอียิปต์และตามชายฝั่งทะเลเมดิเตอร์เรเนียนในแอฟริกาเหนือ


title: รายพระนามพระมหากษัตริย์แห่งคุช

text: "เมืองหลวงย้ายไปที่ นาปาตา"


title: รายพระนามพระมหากษัตริย์แห่งคุช

text:
ในช่วงระยะเวลาช่วงนาปาตานั้น มีจุดเริ่มต้นในรัชสมัยของกษัตริย์คาซตา จนถึงรัชสมัยของกษัตริย์มาโลนาเกน ซึ่งจะมีศูนย์การปกครองอยู่ที่เมืองนาปาตา และเมืองเมโรอี กษัตริย์และพระราชินีจะมีหลุมฝังพระศพที่นูริ และ เอล-เคอร์รู
ในช่วงที่กษัตริย์ปิเยได้เข้าไปยึดอำนาจและปกครองอียิปต์
กษัตริย์นิวเบียไม่มีอำนาจควบคุมในอียิปต์อีกต่อไป มีศูนย์การปกครองอยู่ที่เมืองนาปาตา และเมืองเมโรอี


title: รายพระนามพระมหากษัตริย์แห่งคุช

text:
กษัตริย์ปกครองเหนือเมืองนาปาตาและเมืองเมโรอี โดยอำนาจการปกครองและพระราชวังอยู่ในเมืองเมโรอี วัดหลักของเทพอามุนตั้งอยู่ในเมืองนาปาตา แต่วัดที่เมืองเมโรอีอยู่ระหว่างการก่อสร้าง กษัตริย์และพระราชินีจำนวนมากถูกฝังอยู่ในนูริ และมีพระราชินีบางพระองค์ถูกฝังอยู่ที่เมืองเมโรอีในสุสานทางทิศตะวันตก
อำนาจการปกครองและพระราชวังอยู่ในเมืองเมโรอี ส่วนใหญ่กษัตริย์และพระราชินีจะถูกฝังอยู่ที่เมโรอี ในสุสานทางทิศใต้ จึงทำให้ความสำคัญของเมืองนาปาตาเหลือเพียงแค่วัดของเทพอามุนที่เป็นศูนย์กลางทางด้านศาสนา
อำนาจการปกครองและพระราชวังอยู่ในเมืองเมโรอี ส่วนใหญ่กษัตริย์และพระราชินีจะถูกฝังอยู่ที่เมโรอี โดยกษัตริย์จะถูกฝังที่สุสานทางทิศเหนือ และพระราชินีจะถูกฝังที่สุสานทางทิศตะวันตก และในเมืองหลวงเก่าเมืองนาปาตาเป็นศูนย์กลางของลัทธิเทพอามุน และในช่วงที่สามเมืองเมโรอีนั้นมีความเจริญรุ่งและมีการสร้างอาคารบ้านเรือนเป็นจำนวนมาก
เจ้าชายที่ได้รับตำแหน่งเป็นผู้สืบทอดตำแหน่งในรัชสมัยของกษัตริย์นาตาคามานิ และสมเด็จพระราชินีนาถอมานิโตเร


title: รายพระนามพระมหากษัตริย์แห่งคุช

text: ในช่วงที่สี่เมืองเมโรอีได้เสื่อมอำนาจลง ส่วนใหญ่กษัตริย์และพระราชินีจะถูกฝังอยู่ที่เมโรอี โดยกษัตริย์จะถูกฝังที่สุสานทางทิศเหนือ และพระราชินีจะถูกฝังที่สุสานทางทิศตะวันตก ต่อมาในปี ค.ศ.350 เมืองเมโรอีได้ถูกทำลายลงโดยอาณาจักรอาซัม


title: ชีโร อิมโมบีเล

text: ชีโร อิมโมบีเล (; เกิดวันที่ 20 กุมภาพันธ์ ค.ศ. 1990) เป็นนักฟุตบอลชาวอิตาลี ปัจจุบันลงเล่นให้กับสโมสรฟุตบอลลาซีโอและทีมชาติอิตาลีในตำแหน่งกองหน้า


title: ชีโร อิมโมบีเล

text: เขาเริ่มต้นเส้นทางอาชีพกับสโมสร Sorrento ต่อมาในปี ค.ศ. 2009 เขาย้ายไปยูเวนตุส และถูกปล่อยยืมตัวให้กับสามสโมสรที่แตกต่างกัน ก่อนที่จะย้ายไปเจนัวในปี ค.ศ. 2012 ฤดูกาลถัดมาเขาย้ายไปโตรีโน และได้รับรางวัลผู้ทำประตูสูงสุดในเซเรียอา ซึ่งเขาทำได้ 22 ประตูในการลงเล่น 33 นัด ต่อมาเขาย้ายไปโบรุสเซียดอร์ทมุนด์ด้วยค่าตัว 18 ล้านยูโร และย้ายไปเซบียาในปี ค.ศ. 2015 แต่ในปี ค.ศ. 2016 เขากลับมาโตรีโนด้วยสัญญายืมตัว และย้ายไปลาซีโอในเดือนกรกฎาคมปีเดียวกัน


title: ชีโร อิมโมบีเล

text: อิมโมบีเลลงเล่นให้กับทีมชาติอิตาลีตั้งแต่ปี ค.ศ. 2014 และอยู่ในชุดผู้เล่นที่แข่งขันฟุตบอลโลก 2014 ที่ประเทศบราซิล และฟุตบอลชิงแชมป์แห่งชาติยุโรป 2016 ที่ประเทศฝรั่งเศส


title: นักสืบสมองกล

text: นักสืบสมองกล () เป็นภาพยนตร์แอคชั่นสัญชาติอังกฤษ ที่ออกฉายในปี ค.ศ. 1999 นำแสดงโดย แมททิว บรอเดริก, รูเพิร์ต เอเวอเร็ตต์, โจลี ฟิชเชอร์, มิเชล แทคเทิลเบิร์ค, ไมค์ แฮเกอร์ตี้, แอนดี้ ดิ๊ก, เชอรี โอเตรี่, แดบนีย์ โคลแมน ภาพยนตร์เรื่องนี้มีภาคต่อคือ นักสืบสมองกล 2


title: นักสืบสมองกล

text: จอห์น บราวน์ เป็นเจ้าหน้าที่รักษาความปลอดภัยซึ่งทำงานผิดพลาด จากการได้รับบาดเจ็บสาหัสในการวางแผนการระเบิดโดยมีเจตนาร้าย เขาถูกนำตัวไปที่ห้องทดลองซึ่งเบรนด้าซึ่งเป็นศัลยแพทย์ด้านศัลยศาสตร์ชั้นนำได้เข้ามาแทนที่แขนขาของเขาด้วยเครื่องมืออันล้ำสมัย ชื่อ “Inspector Gadget” จากนั้น จอห์นพร้อมด้วยเพ็นนี่ หลานสาวของเขาได้ใช้พลังใหม่เพื่อค้นหาว่าใครอยู่เบื้องหลังการระเบิดครั้งนี้ในเดือนพฤษภาคมปี 2015 มีการประกาศว่าภาพยนตร์เรื่องใหม่ ที่รีบูตจากภาพยนตร์เรื่องนี้กำลังดำเนินงานสร้าง


title: อากิโฮะ โยชิซาวะ

text: อากิโฮะ โยชิซาวะ (; เกิด 3 มีนาคม ค.ศ. 1984) หรือ อักกี (あっきー) เป็นนักแสดงและนางแบบชาวญี่ปุ่น เป็นที่รู้จักและโด่งดังในฐานะเอวีไอดอล รวมถึงมีผลงานภาพยนตร์กระแสหลักและละครโทรทัศน์ ผลงานของโยชิซาวะที่ได้รับการเผยแพร่ในประเทศไทย เช่น "นางฟ้านามิ (Deco Truck Gal Nami)", "นามิ สิงห์สาวรถบรรทุก (Deco Truck Gal Nami 2)" และ ภาพยนตร์ซีรีส์ "คาซูมิ นินจาแค้นสวาท (Lady Ninja Kazumi)"


title: อากิโฮะ โยชิซาวะ

text: นอกจากงานในฐานะนางแบบและนักแสดงแล้ว เธอยังเคยมีผลงานเพลงในนามวง "เอบิซุมัสแคตส์" (Ebisu Muscats) เพลง Gyakusoū Idol ที่เธอร้องนำ เคยขึ้นถึงอันดับ 7 ในออริคอนชาร์ตญี่ปุ่น นอกจากนี้ในปี ค.ศ. 2012 เธอยังได้รับการโหวตให้อยู่ใน 100 นักแสดงเอวียอดเยี่ยมตลอดกาลของประเทศญี่ปุ่น โดยมีคะแนนโหวตมากเป็นอันดับที่ 3


title: อากิโฮะ โยชิซาวะ

text: อากิโฮะ โยชิซาวะ เกิดวันที่ 3 มีนาคม ค.ศ. 1984 ที่โตเกียว ประเทศญี่ปุ่น เริ่มต้นเป็นนางแบบกราเวียร์ โดยได้ถ่ายแบบลงนิตยสาร Young Magazine ของสำนักพิมพ์โคดันชะ ใน ค.ศ. 2002 ต่อมาใน ค.ศ. 2003 โยชิซาวะ ได้ถ่ายแบบและออกผลงานหนังสือรวมภาพถ่ายแนวกราเวียร์ของตัวเองเป็นครั้งแรกชื่อว่า Akiho (あきほ)


title: อากิโฮะ โยชิซาวะ

text: เดือนต่อมา หลังจากหนังสือรวมภาพถ่ายของเธอได้ออกวางจำหน่าย โยชิซาวะได้ทำสัญญาตกลงเล่นภาพยนตร์เอวีเป็นครั้งแรกกับ 2 ค่ายใหญ่อย่าง อลิซ เจแปน และ แม็กซ์ เอ โดยผลงานภาพยนตร์เรื่องแรกของเธอออกวางจำหน่ายในวันที่ 28 มีนาคม ค.ศ. 2003 ในชื่อเรื่อง "Angel Bud" กับค่ายอลิซ เจแปน และมีผลงานเรื่องต่อมาคือ "18-Teens" ออกวางจำหน่ายในเดือนเมษายน ค.ศ. 2003 กับค่ายแม็กซ์ เอ


title: อากิโฮะ โยชิซาวะ

text: ในช่วงระหว่าง ค.ศ. 2003 จนถึงช่วงกลาง ค.ศ. 2006 อากิโฮะ โยชิซาวะ มีผลงานภาพยนตร์เอวีกับทั้ง 2 ค่ายออกมาอย่างต่อเนื่องโดยมีผลงานใหม่ออกมาไม่ต่ำกว่าเดือนละ 1 เรื่อง และได้รับการเสนอชื่อเข้าชิงรางวัล X City Grand Prix Awards ในฐานะนักแสดงหน้าใหม่ยอดเยี่ยมประจำ ค.ศ. 2003 ซึ่งรางวัลดังกล่าวแม้ในท้ายที่สุดจะตกเป็นของมาเรีย ทาคากิ แต่การเสนอชื่อเข้าชิงรางวัลก็มีส่วนทำให้เธอโด่งดังในวงการและได้รับการจัดอยู่ในกลุ่มของนักแสดงเอวีแถวหน้า


title: อากิโฮะ โยชิซาวะ

text: จากชื่อเสียงในบทบาทของนักแสดงเอวี ทำให้อากิโฮะ โยชิซาวะ ได้ก้าวเข้าสู่บทบาทอื่นในวงการบันเทิงของญี่ปุ่นมากขึ้น โดยใน ค.ศ. 2004 เธอได้แสดงภาพยนตร์สยองขวัญเรื่อง "Koibone" ต่อมาใน ค.ศ. 2005 เธอได้แสดงละครโทรทัศน์เรื่อง "Jyouou" (嬢王 Jōō) ออกอากาศทุกวันศุกร์ทางสถานีโทรทัศน์ทีวีโตเกียว นอกจากนี้ในปีเดียวกันโยชิซาวะ ยังได้ปรากฏตัวในวิดีโอเกม "English Cram School" ซึ่งเป็นวิดีโอเกมสำหรับเครื่องโซนี เพลย์สเตชันชนิดพกพา (PSP) ต่อมาใน ค.ศ. 2006 เธอได้ปรากฏตัวในวิดีโอเกมอีกครั้งในเกม "All Star Yakyuken Battle" ซึ่งเป็นแผ่นบลูเรย์สำหรับเครื่องเพลย์สเตชัน 3 (PS3)


title: อากิโฮะ โยชิซาวะ

text: ค.ศ. 2006 โยชิซาวะ ได้รับรางวัล The Hirorin Awards ในฐานะนักแสดงผู้มีผลงานยอดเยี่ยม ก่อนจะย้ายมาเล่นภาพยนตร์เอวีให้แก่ค่ายแม็กซิง และค่ายเอส วัน ใน ค.ศ. 2007


title: แพทริค คูโตรเน

text: แพทริค คูโตรเน (; เกิดวันที่ 3 มกราคม ค.ศ. 1998) เป็นนักฟุตบอลชาวอิตาลี ปัจจุบันเล่นให้กับเอซี มิลาน ในตำแหน่งกองหน้า


title: แพทริค คูโตรเน

text: แพทริค คูโตรเน เกิดที่เมืองโกโม และเริ่มเล่นฟุตบอลครั้งแรกเมื่ออายุ 5 ขวบ ให้กับทีมฟุตบอล Paradiense ซึ่งเป็นทีมสมัครเล่นห้าคน ต่อมาเมื่อเขาอายุ 8 ปี ได้เข้าร่วมทีมเยาวชนของเอซี มิลาน 11 ปีถัดมา เขาได้เลื่อนมาเล่นให้กับทีมรุ่นอายุไม่เกิน 19 ปี


title: แพทริค คูโตรเน

text: ในเดือนมกราคม ค.ศ. 2017 คูโตรเนได้เลื่อนมาเล่นให้กับทีมชุดใหญ่ ต่อมาวันที่ 21 พฤษภาคม ค.ศ. 2017 เขาลงเล่นครั้งแรกในนัดที่มิลานเปิดบ้านชนะโบโลญญา 3–0 ในเซเรียอา โดยลงมาในฐานะตัวสำรอง นาทีที่ 85 และได้รับใบเหลืองในนัดนั้นด้วย


title: แพทริค คูโตรเน

text: วันที่ 27 กรกฎาคม ค.ศ. 2017 เขาลงเล่นตัวจริงครั้งแรกในนัดที่มิลานบุกชนะ CSU Craiova สโมสรจากโรมาเนีย 1–0 ในการแข่งขันยูฟ่ายูโรปาลีก รอบคัดเลือกรอบสาม ต่อมาวันที่ 3 สิงหาคม ค.ศ. 2017 เขายิงประตูแรกให้กับมิลานในนัดที่เปิดบ้านชนะ CSU Craiova 2–0 ต่อมาวันที่ 20 สิงหาคม ค.ศ. 2017 เขาทำประตูแรกในเซเรียอา ในนัดเยือนที่ชนะโกรโตเน 0–3 ต่อมาวันที่ 24 สิงหาคม ค.ศ. 2017 เขายิงประตูชัยในนัดบุกชนะ Shkëndija 1–0 ในการแข่งขันยูโรปาลีกรอบเพลย์ออฟ และวันที่ 28 กันยายน เขายิงประตูชัยในนัดที่มิลานชนะ Rijeka 3–2 ในการแข่งขันยูโรปาลีก รอบแบ่งกลุ่ม ต่อมาเขาลงเล่นในฐานะตัวสำรองในการแข่งขันโกปปาอีตาเลีย นัดที่เปิดบ้านพบกับคู่ปรับร่วมเมืองอย่างอินเตอร์มิลาน เขายิงประตูชัยและเป็นประตูแรกของเขาใน Derby della Madonnina


title: แพทริค คูโตรเน

text: วันที่ 28 มกราคม ค.ศ. 2018 คูโตรเนได้ยิงใส่ลาซีโอ แต่ไม่เป็นประตูเนื่องจากแฮนด์บอล อย่างไรก็ตาม เขาไม่ได้รับการลงโทษที่สั่งห้ามลงเล่น 2 นัด เนื่องจากเป็นการกระทำที่มิได้มีเจตนา


title: แพทริค คูโตรเน

text: วันที่ 10 กุมภาพันธ์ ค.ศ. 2018 คูโตรเนยิงประตูในนัดบุกชนะสปาล 4–0 ทำให้เขากลายเป็นกองหน้าคนสำคัญของเอซี มิลาน


title: แพทริค คูโตรเน

text: คูโตรเน เล่นให้กับทีมชาติอิตาลีชุดเยาวชน ตั้งแต่รุ่นอายุไม่เกิน 15-19 ปี เขาลงเล่น 57 นัด ยิงได้ 27 ประตู เขายังเป็นส่วนหนึ่งของชุดทีมชาติเข้าร่วมแข่งขันฟุตบอลชิงแชมป์แห่งชาติยุโรป รุ่นอายุไม่เกิน 17 ปี 2015 และฟุตบอลชิงแชมป์แห่งชาติยุโรป รุ่นอายุไม่เกิน 19 ปี 2016


title: แพทริค คูโตรเน

text: เขาลงเล่นครั้งแรกให้กับทีมชาติรุ่นอายุไม่เกิน 21 ปี เมื่อวันที่ 1 กันยายน ค.ศ. 2017 ในนัดกระชับมิตรที่อิตาลีแพ้สเปน 3–0 สามวันถัดมา เขายิงประตูแรกในนัดที่ชนะสโลวีเนีย 4–1


title: พยัคฆ์โคตรเพชร

text: พยัคฆ์โคตรเพชร () เป็นภาพยนตร์แอคชั่นสัญชาติอังกฤษ ที่ออกฉายในปี ค.ศ. 2004 นำแสดงโดย เพียร์ซ บรอสแนน, ซัลมา ฮาเยก, วูดดี ฮาร์เรลสัน, ดอน ชีเดิล


title: พยัคฆ์โคตรเพชร

text: เรื่องราวของการปฏิบัติการโจรกรรมเพื่อท้าทายเอฟบีไอเริ่มขึ้นเมื่อ แม็กซ์ เบอร์เด็ตต์ และ โลล่า ชิริลโล่ ตัดสินใจปล้นเป็นครั้งสุดท้าย แต่เจ้าหน้าที่ สแตน ลอยด์ กลับไม่ปล่อยให้ทั้งคู่ลอยนวลง่ายๆ เมื่อแผนล่าหัวขโมยคราวนี้มาเหนือชั้นกว่าที่คาดคิด ทุกอย่างติดเซ็นเซอร์รอบทิศบนเรือสำราญที่รอจังหวะให้ทั้งคู่มาติดกับ แสงวับๆ ของเพชรเม็ดงามยั่วขโมยอย่างมาก พวกเขาทั้งสองจะทำอย่างไร


title: สโมสรกีฬาอีสเทิร์น

text: สโมสรกีฬาอีสเทิร์น () เป็นสโมสรฟุตบอลและบาสเกตบอลของฮ่องกง สำหรับในด้านฟุตบอล รู้จักกันในชื่อ ทีมฟุตบอลอีสเทิร์น () (ชื่อตามผู้สนับสนุน ทีมฟุตบอลอีสเทิร์นลองไลออนส์ ()) และปัจจุบันลงเล่นในฮ่องกงพรีเมียร์ลีก


title: ปล้นเร็วฝ่าโคตรพายุ

text: ปล้นเร็วฝ่าโคตรพายุ () เป็นภาพยนตร์แอคชั่นสัญชาติอังกฤษ ที่ออกฉายในปี ค.ศ. 2018 นำแสดงโดย โทบี เคบเบลล์, แมกกี เกรซ, ไรอัน ควานเทน, เมลิสซา โบโลนา, ราฟท์ อิเนสัน ออกฉายในประเทศสหรัฐอเมริกาในวันที่ 9 มีนาคม ส่วนในประไทยออกฉายวันที่ 15 มีนาคม


title: ปล้นเร็วฝ่าโคตรพายุ

text: เรื่องราวการลุยระห่ำของนักไล่ล่าพายุหนุ่มที่ร่วมมือกับเจ้าหน้าที่สาวผู้พิทักษ์ทรัพย์สินของรัฐ ในปฏิบัติการหยุดแผนโจรกรรมครั้งอุกอาจที่สุดแห่งประวัติศาสตร์ของกลุ่ม แฮ็คเกอร์มือโปรที่บุกโรงกษาปณ์แห่งอเมริกาเพื่อหวังปล้นเงิน 600 ล้านดอลลาร์มาครอบครอง ในเวลาเดียวกันกับที่พายุเฮอริเคนระดับ 5 ที่รุนแรงที่สุดในศตวรรษกำลังก่อตัวเข้าโจมตีเมืองและพังทุกอย่างราบเป็นหน้ากอง การหยุดแผนปล้นเหนือชั้นไปพร้อมกับการเอาชีวิตรอดจากเฮอร์ริเคนลูกยักษ์


title: ดียุฟ บีรัม

text: ดียุฟ บีรัม (เกิดวันที่ 2 กรกฎาคม ค.ศ. 1984) เป็นนักฟุตบอลชาวโกตดิวัวร์ ปัจจุบันลงเล่นให้กับตราดในไทยลีก


title: ดียุฟ บีรัม

text: ดียุฟ บีรัม ย้ายมาร่วมสโมสรฟุตบอลจังหวัดสุโขทัยเมื่อฤดูกาล 2559 ภายหลังจากที่สระบุรี สโมสรเก่าของเขา ถูกยุบทีม เขาลงเล่นไทยลีกให้กับสุโขทัยนัดแรกเมื่อวันที่ 5 มีนาคม พ.ศ. 2559 นัดที่บุกไปแพ้ศรีสะเกษที่สนามศรีนครลำดวน 0-2 โดยลงมาเป็นตัวสำรองในนาทีที่ 40 แทนที่โกศวัต ว่องไวลิขิต ต่อมาวันที่ 3 เมษายน เขายิงประตูแรกของฤดูกาล ในนัดที่สุโขทัยบุกชนะสุพรรณบุรี 3-2 ที่สนามกีฬากลางจังหวัดสุพรรณบุรี จบฤดูกาล 2559 เขายิงให้กับสุโขทัย 15 ประตู แบ่งเป็นในลีก 12 ประตู และเอฟเอคัพ 3 ประตู


title: ดียุฟ บีรัม

text: ต่อมาในฤดูกาล 2560 เขายิงประตูแรกในลีกเมื่อวันที่ 3 เมษายน นัดที่สุโขทัยบุกแพ้แบงค็อก ยูไนเต็ด 2-4 ที่ทรูสเตเดียม โดยในนัดนั้น เขายิงได้สองประตู สรุปแล้วในฤดูกาล 2560 เขายิงประตูในลีกได้ 8 ประตู และหมดสัญญากับสโมสรในฤดูกาลนั้น


title: ดียุฟ บีรัม

text: ดียุฟ บีรัม ย้ายเข้าร่วมสโมสรฟุตบอลชัยนาท ฮอร์นบิล เมื่อวันที่ 3 กุมภาพันธ์ พ.ศ. 2561 เขาลงเล่นนัดแรกให้กับชัยนาทเมื่อวันที่ 10 กุมภาพันธ์ ในนัดที่เปิดเขาพลองสเตเดียมเสมอสุพรรณบุรี 0-0 โดยเขาลงมาเป็นตัวสำรองในนาทีที่ 59 แทนที่บารมี ล้ิมวัฒนะ ต่อมาวันที่ 9 มีนาคม เขายิงประตูแรกกับชัยนาท นัดที่เปิดบ้านแพ้โปลิศ เทโร 2-4 ต่อมาในวันที่ 18 มีนาคม พ.ศ. 2561 เขายิงหนึ่งประตูในนัดที่ชัยนาทบุกไปเสมอแอร์ฟอร์ซ เซ็นทรัล ที่สนามธูปะเตมีย์ 2-2 และในวันที่ 28 มีนาคม บีรัมทำสองประตูในนัดที่บุกไปชนะเชียงราย ยูไนเต็ด ที่สิงห์สเตเดียม 2-1


title: รพี สุจริตกุล

text: รพี สุจริตกุล เลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.) เป็นบุตรของเจ้าระวีพันธุ์ สุจริตกุล เจ้านายฝ่ายเหนือ และมีศักดิ์เป็นเหลนของเจ้าแก้วนวรัฐ เจ้าผู้ครองนครเชียงใหม่ องค์ที่ 9 (องค์สุดท้าย)


title: รพี สุจริตกุล

text: รพี สุจริตกุล เป็นบุตรของเจ้าระวีพันธุ์ สุจริตกุล หรือ เจ้าต่อน กับนายสุชาต สุจริตกุล ต.จ. อดีตนายกเทศมนตรีนครเชียงใหม่, อดีตข้าราชการการเมืองตำแหน่งประจำสำนักนายกรัฐมนตรี มีพี่น้อง 3 คน คือ


title: รพี สุจริตกุล

text: รพี สมรสกับนางจันทวรรณ สุจริตกุล


title: รพี สุจริตกุล

text: รพี สำเร็จการศึกษาระดับปริญญาตรี ด้านกฎหมาย จาก University of Essex สหราชอาณาจักร และปริญญาโท ด้านกฎหมายจาก University of Bristol สหราชอาณาจักร


title: รพี สุจริตกุล

text: หลังเรียนจบกฎหมายจากประเทศอังกฤษ เขาเริ่มทำงานเป็นนิติกร ประจำฝ่ายกฎหมายของธนาคารแห่งประเทศไทย จนกระทั่งเมื่อปีการจัดตั้งสำนักงานคณะกรรมการกำกับหลักทรัพย์และตลาดหลักทรัพย์ (ก.ล.ต.) เขาจึงเป็นส่วนหนึ่งของบุคลากรที่โอนย้ายไปทำงานประจำที่สำนักงาน ก.ต.ล. ใช้ระยะเวลาประมาณ 12 ปี ในตำแหน่งสูงสุดคือ ผู้ช่วยเลขาธิการอาวุโส เขาจึงตัดสินใจลาออกจากหน่วยงานของราชการ เมื่อปี พ.ศ. 2547 ต่อมารพี เขาทำงานที่ธนาคารกสิกรไทย ตามคำชักชวนของประสาร ไตรรัตน์วรกุล


title: รพี สุจริตกุล

text: ในปี พ.ศ. 2557 เขาได้รับแต่งตั้งเป็นคณะกรรมการนโยบายและกำกับดูแลรัฐวิสาหกิจตาม คำสั่งคณะรักษาความสงบแห่งชาติ ที่ 75/2557


title: รพี สุจริตกุล

text: ในปี พ.ศ. 2558 เขาได้รับแต่งตั้งเป็นเลขาธิการคณะกรรมการกำกับหลักทรัพย์และตลาดหลักทรัพย์ (ก.ล.ต.)


title: คัง ซู-อิล

text: คัง ซู-อิล (; 15 กรกฎาคม ค.ศ. 1987 – ) เป็นนักฟุตบอลชาวเกาหลีใต้ ปัจจุบันลงเล่นให้กับสโมสรฟุตบอลราชบุรี มิตรผล ในตำแหน่งกองหน้า เขาเคยได้รับรางวัลเอ็มวีพีในอาร์ลีก ฤดูกาล 2008


title: คัง ซู-อิล

text: คัง ซู-อิล มีมารดาเป็นชาวเกาหลี และบิดาเป็นชาวแอฟริกัน-อเมริกัน อิลออกจากมหาวิทยาลัยและเข้าร่วมทีมอินชอนยูไนเต็ดในปี พ.ศ. 2550 เพื่อหาเงินเลี้ยงครอบครัว ภายหลังจากที่มารดาของเขาบาดเจ็บที่หลัง เขาย้ายไปเชจูยูไนเต็ดในปี พ.ศ. 2554 และถูกปล่อยยืมตัวให้กับโปฮัง สตีลเลอส์ ในฤดูกาล 2557


title: คัง ซู-อิล

text: ในปี พ.ศ. 2558 คัง ซู-อิล ถูกเรียกติดทีมชาติเกาหลีใต้ แต่กลับพบสารกระตุ้นจากการใช้น้ำยาปลูกหนวด ทำให้เขาไม่สามารถลงเล่นให้กับทีมชาติได้


title: คัง ซู-อิล

text: เมื่อวันที่ 22 ธันวาคม พ.ศ. 2560 คัง ซู-อิล ย้ายไปร่วมทีมราชบุรี มิตรผล สโมสรในไทยลีก โดยทางสโมสรมีการเปิดตัวและนักเตะชูผ้าพันคออย่างเป็นทางการ ต่อมาวันที่ 9 กุมภาพันธ์ พ.ศ. 2561 เขาลงเล่นนัดแรกของฤดูกาลในนัดที่ราชบุรีบุกไปแพ้บุรีรัมย์ ยูไนเต็ด 1-2 ที่ช้างอารีนา และในวันที่ 24 กุมภาพันธ์ เขายิงประตูแรกในลีก นัดที่บุกไปแพ้การท่าเรือ 2-3 ที่แพตสเตเดียม


title: คัง ซู-อิล

text: วันที่ 1 เมษายน พ.ศ. 2561 เขาทำแฮตทริกแรกในนัดที่ราชบุรีเปิดบ้านเอาชนะราชนาวี 4-0


title: พระเจ้ามังฆ้องที่ 2

text: พระเจ้ามังฆ้องที่ 2 ( ; 9 ตุลาคม 1446 – 7 เมษายน 1501) กษัตริย์ลำดับที่ 12 แห่ง อาณาจักรอังวะ จาก ค.ศ. 1480 ถึง 1501 โดยตลอดรัชสมัยมีการก่อกบฏหลายครั้งทำให้เมื่อสิ้นรัชสมัยของพระองค์กลับเป็นฝ่ายตองอูที่ขึ้นมามีอำนาจเหนืออังวะ


title: พระเจ้ามังฆ้องที่ 2

text: พระเจ้ามังฆ้องสถาปนาพระราชโอรสองค์ใหญ่คือ สีหสุระที่ 2 เป็นกษัตริย์และปกครองร่วมกับพระองค์เป็นเวลา 15 ปีแต่พระเจ้าสีหสุระที่ 2 ก็สวรรคตเพียง 1 เดือนก่อนที่พระเจ้ามังฆ้องที่ 2 จะสวรรคตในเดือนเมษายน ค.ศ. 1501 โดยผู้สืบราชบัลลังก์คือพระราชโอรสองค์เล็ก ชเวนันจอชิน (นรปติที่ 2)


title: ทาดาโนบุ อาซาโนะ

text: ทาดาโนบุ ซาโต (; 27 พฤศจิกายน พ.ศ. 2516) เป็นที่รู้จักในชื่อ ทาดาโนบุ อาซาโนะ () เป็นนักแสดงและนักดนตรีชาวญี่ปุ่น


title: ทาดาโนบุ อาซาโนะ

text: อาซาโนะเกิดที่ย่านฮมมากุในโยโกฮามะ เป็นบุตรของยูกิฮิซะ ซาโต () ศิลปิน กับมารดาชื่อจุงโกะ () ส่วนตาของเขาชื่อวิลลาร์ด โอเวอริง (Willard Overing) สัญชาติอเมริกัน ซึ่งอาซาโนะไม่เคยพบมาก่อน อาซาโนะจึงมีเชื้อสายนอร์เวย์และดัตช์มาจากตา เขามีพี่ชายคนหนึ่งชื่อคูจุง ซาโต ซึ่งเป็นนักดนตรีและร่วมหุ้นกับบริษัทของอาซาโนะและบิดา


title: ทาดาโนบุ อาซาโนะ

text: อาซาโนะเข้าสู่วงการบันเทิง โดยมีบิดาเป็นผู้จัดการ เขารับงานในซีรีส์เรื่อง "คิมปาชิเซ็นเซ" (Kinpachi Sensei) ขณะอายุ 16 ปี เขารับงานภาพยนตร์เรื่องแรกในปี พ.ศ. 2533 คือเรื่อง "บาตาอาชิคิงเกียว" (Bataashi Kingyo) แต่ภาพยนตร์ที่สร้างชื่อเสียงแก่เขาคือเรื่อง "ฟรายด์ดรากอนฟิช" (Fried Dragon Fish) ในปี พ.ศ. 2536 ที่กำกับโดยชุนจิ อิวาอิ ส่วนภาพยนตร์ที่ทำให้เขาเป็นที่รู้จักในระดับนานาชาติคือภาพยนตร์เรื่อง "มาโบโรชิ โนะ ฮิการิ" (Maboroshi no Hikari) ในปี พ.ศ. 2538 ที่กำกับโดยฮิโรกาซุ โคเรเอดะ และมีภาพยนตร์เรื่องอื่น ๆ เช่น "โกฮัตโตะ" (2542) และ "ซาโตอิชิ" (2546) ตามลำดับ


title: ทาดาโนบุ อาซาโนะ

text: ในปี 2546 อาซาโนะแสดงภาพยนตร์เรื่อง "ชะ โนะ อาจิ" (Cha no Aji) ซึ่งได้ฉายในเทศกาลภาพยนตร์กานเมื่อปี 2547 โดยในปี 2546 เขาได้แสดงนำในภาพยนตร์ไทยเรื่อง "เรื่องรัก น้อยนิด มหาศาล" คู่กับสินิทธา บุญยศักดิ์ และเฌอมาลย์ บุญยศักดิ์ และแสดงในภาพยนตร์ไทยเรื่อง "คำพิพากษาของมหาสมุทร" (2549) ทั้งสองเรื่องกำกับโดยเป็นเอก รัตนเรือง ปี 2547 เขารับบทเป็นเจงกิสข่านวัยหนุ่มในภาพยนตร์เรื่อง "มองโกล" กำกับโดยเซอร์เกย์ โบดรอฟ ปี 2552 เขาแสดงนำในภาพยนตร์เรื่อง "วิยงโนะสึมะ 〜โอโตโทะทัมโปโปะ〜" (Viyon No Tsuma 〜ōtō to tanpopo〜) โดยรับบทเป็นนักเขียนขี้เมา ในปี 2554 เขารับบทเป็นโฮกุนสหายของธอร์จากธอร์ เทพเจ้าสายฟ้า ของภาพยนตร์มาร์เวล โดยกลับมาแสดงอีกครั้งใน "ธอร์ เทพเจ้าสายฟ้าโลกาทมิฬ" (2556) และ "" (2560)


title: ทาดาโนบุ อาซาโนะ

text: นอกจากงานแสดง เขายังเป็นผู้กำกับโฆษณาทางรายการโทรทัศน์แก่ชาราอดีตภรรยา นอกจากนี้เขายังเป็นนักดนตรี โดยตั้งวงมัค-วันพอยต์ซิกซ์เซเวน (MACH-1.67) กับผู้กำกับโซโงะ อิชิอิตั้งแต่ปี 2539 บางครั้งอาซาโนะก็เล่นให้กับวงพีซพิล (Peace Pill) และซาฟารี (Safari)


title: ทาดาโนบุ อาซาโนะ

text: อาซาโนะพบกับชารา นักร้องเจป็อป ครั้งแรกในภาพยนตร์เรื่อง "ปิกนิก" (PiCNiC) ซึ่งกำกับโดยชุนจิ อิวาอิ เมื่อปี 2537 ทั้งสองแต่งงานกันในเดือนมีนาคม 2538 ซึ่งในปีนั้นชาราก็ให้กำเนิดบุตรคนแรกคือซูมิเระ เมื่อวันที่ 4 กรกฎาคมปีนั้น และมีบุตรชายอีกคนในปี 2542 ครั้นในเดือนกรกฎาคม 2552 ชาราได้ประกาศในเว็บไซต์ส่วนตัวว่าเธอและอาซาโนะเลิกรากันด้วยดี และเธอได้รับสิทธิในการเลี้ยงดูบุตรทั้งสองคน


title: พระเจ้าสีหสุระที่ 2 แห่งอังวะ

text: พระเจ้าสีหสุระที่ 2 แห่งอังวะ (; 1474–1501) กษัตริย์ผู้ปกครองร่วมแห่ง อาณาจักรอังวะ โดยปกครองร่วมกับพระราชบิดาของพระองค์ พระเจ้ามังฆ้องที่ 2 เป็นเวลา 15 ปี เมื่อพระชนมายุได้ 6 พรรษาพระราชบิดาของพระองค์ได้ขึ้นสืบราชบัลลังก์แห่งอังวะพร้อมกับสถาปนาพระองค์เป็น ทายาทผู้มีสิทธิโดยตรง ใน ค.ศ. 1485 ขณะพระชนมายุเพียง 11 พรรษาพระองค์ได้ขึ้นเป็นกษัตริย์ร่วม พระองค์ประทับพระราชวังเดียวกับพระราชบิดาพร้อมได้รับพระราชทานเศวตฉัตร (ฉัตรขาว) อันเป็นสัญลักษณ์ของผู้ปกครอง พระองค์ปกครองร่วมกับพระราชบิดาของพระองค์เป็นเวลา 15 ปี แต่พระองค์สวรรคตเพียง 1 เดือนก่อนที่พระราชบิดาของพระองค์จะสวรรคต พระเจ้ามังฆ้องที่ 2 ต้องเผชิญหน้ากับการก่อกบฏตลอดรัชสมัยจึงสถาปนาพระราชโอรสเป็นกษัตริย์ร่วมเพราะต้องการความจงรักภักดีของพระราชโอรส พระเจ้ามังฆ้องที่ 2 สวรรคตเมื่อวันที่ 7 เมษายน ค.ศ. 1501 และราชบัลลังก์สืบทอดโดยพระราชโอรสองค์เล็กของพระองค์ พระเจ้าชเวนันจอชิน (นรปติที่ 2)


title: ยุทธการที่คาร์เรนทัน

text: ยุทธการที่คาร์เรนทัน เป็นการสู้รบในสงครามโลกครั้งที่สองระหว่างกองกำลังทหารโดดร่มแห่งกองทัพสหรัฐและกองทัพเวร์มัคท์ของเยอรมันในช่วงยุทธการที่นอร์ม็องดี การรบครั้งนี้ได้เกิดขึ้นในช่วงระหว่างวันที่ 10 และ 15 มิถุนายน ค.ศ. 1944 เมื่อเข้าใกล้และภายในเมืองของคาร์เรนทัน ประเทศฝรั่งเศส


title: ยุทธการที่คาร์เรนทัน

text: เป้าหมายของการโจมตีของกองกำลังอเมริกันคือการรวบรวมหัวหาดของสหรัฐ(หาดยูทาห์และหาดโอมาฮา)และจัดตั้งแนวป้องกันอย่างต่อเนื่องต่อการโจมตีตอบโต้กลับของเยอรมัน กองกำลังป้องกันของเยอรมันได้พยายามที่รักษาเมืองไว้ให้ได้นานที่สุดพอที่จะช่วยให้มีการเสริมกำลังในระหว่างทางไปยังทางใต้ การขัดขวางหรือระงับการรวมที่พักและให้กองทัพสหรัฐที่ 5 ทำการเปิดฉากโจมตีไปยังเมือง Lessay-Périers เพื่อที่จะปิดล้อมทางแหลมโคเตนติน


title: ยุทธการที่คาร์เรนทัน

text: คาร์เรนทันได้รับการป้องกันโดยสองกองพันจากกรมทหารฟัลเชียร์มเยเกอร์ที่ 6 (กรมทหารโดดร่มที่ 6)ของกองพลฟัลเชียร์มเยเกอร์ที่ 2 และสองกองพันหน่วยทหารตะวันออก(Ostlegionen-ทหารที่ไม่ใช่ชาวเยอรมันแต่เป็นชาวต่างชาติ เช่น รัสเซีย ตุรกี ยูเครน เป็นต้น) กองพลเอ็สเอ็ส-พันเซอร์แกรนาเดียร์ที่ 17 ได้รับคำสั่งให้เสริมกำลังไปที่คาร์เรนทัน แต่กลับล่าช้าเพราะขาดแคลนทางด้านการขนส่งและถูกโจมตีโดยเครื่องบินรบฝ่ายสัมพันธมิตร การโจมตีของกองพลโดดร่มที่ 101 ได้ลงสู่พื้นดินโดยร่มชูชีพเมื่อวันที่ 6 มิถุนายนซึ่งเป็นส่วนหนึ่งของการโดดร่มของอเมริกาลงสู่นอร์ม็องดี ได้รับคำสั่งให้ทำการยึดครองเมืองคาร์เรนทัน


title: ยุทธการที่คาร์เรนทัน

text: ในการสู้รบที่ตามมา กองพลโดดร่มที่ 101 ได้ถูกบังคับให้เดินทางผ่านเส้นทางหลวงเข้าสู่คาร์เรนทันเมื่อวันที่ 10 และ 11 มิถุนายน ด้วยขาดแคลนกระสุนทำให้กองกำลังเยอรมันต้องถูกบังคับถอนกำลังเมื่อวันที่ 12 มิถุนายน กองพลเอ็สเอ็ส-พันเซอร์แกรนาเดียร์ที่ 17 ได้โจมตีตอบโต้กลับไปยังกองพลโดดร่มที่ 101 เมื่อวันที่ 13 มิถุนายน ด้วยประสบผลสำเร็จขั้นแรก การโจมตีได้ถูกย้อนกลับโดยกองบัญชาการรบ A (CCA) ของกองพลยานเกราะที่ 2 ของสหรัฐ


title: ยุทธการที่บลัดดีกัลช์

text: ยุทธการที่บลัดดีกัลช์ เกิดขึ้นบนบริเวณรอบ Manoir de Donville หรือ เนินเขา 30 (กองทัพสหรัฐตั้งชื่อให้) ประมาณ 1 ไมล์ (1.6 กิโลเมตร) ทางตะวันตกเฉียงใต้ของเมืองคาร์เรนทันในนอร์ม็องดี ฝรั่งเศส เมื่อวันที่ 13 มิถุนายน ค.ศ. 1944


title: ยุทธการที่บลัดดีกัลช์

text: ด้วยเกี่ยวข้องกับส่วนหนึ่งของฝ่ายเยอรมัน กองพลเอ็สเอ็ส-พันเซอร์แกรนาเดียร์ที่ 17 และกรมทหารฟัลเชียร์มเยเกอร์ที่ 6 และฝ่ายอเมริกา กรมทหารราบโดดร่ม(PIR) ที่ 501, 502 และ 506 ของกองพลโดดร่มที่ 101 แห่งสหรัฐ ได้รับการเสริมกำลังโดยส่วนหนึ่งของกองพลยานเกราะที่ 2 แห่งสหรัฐ


title: ยุทธการที่บลัดดีกัลช์

text: ในระหว่างการสู้รบ คฤหาสน์ชนบทของ Manoir de Donville ได้กลายเป็นศูนย์บัญชาการของกองทัพเยอรมัน ทหารอเมริกันได้ตั้งฉายาของถนนที่ไปยังคฤหาสน์ว่า "บลัดดีกัลช์" ภายหลังสถานที่นี้ได้ถูกกล่าวถึงภาพยนตร์ตะวันตกที่ยอดนิยม


title: การระบาดของโรคพิษสุนัขบ้าในประเทศไทย พ.ศ. 2561

text: เกิดการระบาดของโรคพิษสุนัขบ้าในประเทศไทยในปี 2561 จนถึงวันที่ 8 มีนาคม 2561 มีรายงานผู้ป่วยยืนยันแล้ว 345 คน โดยจังหวัดร้อยเอ็ดมากที่สุด 69 คน และจนถึงวันที่ 16 มีนาคม พบผู้เสียชีวิตแล้ว 5 คน


text: สำนักควบคุม ป้องกันและบำบัดโรคสัตว์ กรมปศุสัตว์รายงานว่าตรวจพบไวรัสโรคพิษสุนัขบ้าในสัตว์ 341 ตัว ใน 40 จังหวัดทั่วประเทศ เพิ่มขึ้นจากช่วงเดียวกันของปี 2560 ถึง 2 เท่า พบว่าสัตว์ที่คิดเชื้อร้อยละ 91.3 เป็นหมา และร้อยละ 2.03 เป็นแมว ในจำนวนนี้ร้อยละ 60.25 เป็นสัตว์มีเจ้าของ และร้อยละ 32.61 เป็นสัตว์จรจัด กรมปศุสัตว์กล่าวโทษว่าเจ้าของสัตว์เลี้ยงไม่นำสัตว์ไปฉีดวัคซีน ส่วนสื่อบางแห่งรายงานว่า ไม่มีวัคซีนให้พร้อม กรมปศุสัตว์คาดว่าจะฉีดวัคซีนหมาและแมว 10 ล้านตัวทั่วประเทศภายในเดือนกันยายน


text: บีบีซีไทยรายงานว่า องค์กรปกครองส่วนท้องถิ่นหลายพื้นที่หยุดฉีดวัคซีนให้กับสัตว์ในช่วง 1–2 ปีที่ผ่านมา เนื่องจากถูกสำนักงานการตรวจเงินแผ่นดิน (สตง.) ทักท้วงว่า อปท. ไม่มีภารกิจจัดหาวัคซีนป้องกันโรคพิษสุนัขบ้าให้กับประชาชน "ประชาไท" และ "Hfocus" รายงานว่า นายกเทศมนตรีนครรังสิตกล่าวว่า ที่ผ่านมาพื้นที่ของเขาได้รับผลกระทบจากการท้วงติงจาก สตง. ค่อนข้างมาก และอาจเป็นเหตุที่ทำให้สถานการณ์ดูรุนแรงขึ้นในหลายพื้นที่ อย่างไรก็ตาม ในปีนี้รัฐบาลได้จัดสรรงบให้ท้องถิ่นฉีดวัคซีนเองทำให้ปัญหาทุเลาลง ฝ่ายผู้ว่า สตง. แถลงว่าเป็นความเข้าใจคลาดเคลื่อน และเคยมีทำหนังสือด่วนที่สุดแจ้งไปทางทุกจังหวัดตั้งแต่กลางปี 2558 แล้ว


text: วันที่ 27 มีนาคม 2561 มีชายอายุ 39 ปีเสียชีวิตในจังหวัดพัทลุงจากโรคพิษสุนัขบ้า หลังถูกลูกสุนัขเลี้ยงข่วนเมื่อ 1 เดือนที่แล้ว วันที่ 20 เมษายน 2561 มีเด็กหญิงอายุ 15 ปีเสียชีวิตในจังหวัดหนองคายจากโรคพิษสุนัขบ้า โดยญาติเล่าว่าถูกลูกสุนัข 2 เดือนข่วนที่ลำคอเป็นรอยถลอกเล็ก ๆ เมื่อเดือนธันวาคม 2560 เป็นผู้เสียชีวิตรายที่ 8


text: วันที่ 24 เมษายน 2561 มีการชุมนุมเรียกร้องให้อธิบดีกรมปศุสัตว์และพวกลาออกจากตำแหน่งเนื่องจากการจัดซื้อวัคซีนป้องกันโรคพิษสุนัขบ้าไม่โปร่งใส ทำให้เกิดการเรียกคืนและขาดตลาด


title: ฉิ่นโยเมี๊ยะ

text: ฉิ่นโยเมี๊ยะ (, ; ประมาณคริสต์ทศวรรษ 1490 – ประมาณคริสต์ทศวรรษ 1520) พระนมของ พระเจ้าตะเบ็งชะเวตี้ แห่ง ราชวงศ์ตองอู และเป็นพระราชมารดาของ พระเจ้าบุเรงนอง ใน ค.ศ. 1516 พระนางและพระสวามีคือ เมงเยสีหตู ได้เข้ามาเป็นข้าราชสำนักตองอูตั้งแต่พระเจ้าตะเบ็งชะเวตี้ยังเป็นทารก ตามพระราชพงศาวดารกล่าวว่าพระนางเป็นทายาทรุ่นที่ 5 ของ พระเจ้าสีหตู ปฐมกษัตริย์แห่ง อาณาจักรปีนยะ (ครองราชย์; 1310–1325) กับพระอัครมเหสี จากราชวงศ์พุกาม แต่จากประวัติที่เล่าต่อกันมากล่าวว่าพระนางและพระสวามีเป็นคนธรรมดาสามัญจากพุกาม หรือ ตองอู


title: ฉิ่นโยเมี๊ยะ

text: ในพงศาวดารกล่าวไว้อีกว่าได้มีการสถาปนาพระนางเป็นพระราชวงศ์ ภายหลังจากพระนางสิ้นพระชนม์เมื่อประมาณคริสต์ทศวรรษ 1520 ในฐานะข้าราชสำนัก และพระนางไม่ทันได้เห็นพระโอรส-ธิดาทั้ง 4 ได้เป็นพระราชวงศ์ชั้นสูงของราชวงศ์ตองอู ตั้งแต่พระราชบุตรองค์ใหญ่ ขิ่นโปนสอ ได้เป็นพระอัครมเหสีของพระเจ้าตะเบ็งชะเวตี้ใน ค.ศ. 1530 และพระราชบุตรองค์ที่ 2 จะเต็ด ได้อภิเษกกับ ตะขิ่นจี พระขนิษฐาต่างพระราชมารดาของพระเจ้าตะเบ็งชะเวตี้ใน ค.ศ. 1534 พระสวามีของพระนางได้อภิเษกอีกครั้งหลังจากที่พระนางสิ้นพระชนม์แล้วกับพระขนิษฐาของพระนางพร้อมกับได้รับการสถาปนาเป็นอุปราชแห่งตองอู ระหว่าง ค.ศ. 1540 ถึง 1549 และในระหว่างรัชสมัยของพระเจ้าบุเรงนองพระโอรสอีก 2 พระองค์ได้รับการสถาปนาเป็นอุปราชแห่งเมาะตะมะ และ แปร พร้อมกับได้รับพระอิสริยยศเป็น เมงเยสีตู และ ตะโดธรรมราชาที่ 2 ใน ค.ศ. 1552 และ สีตู พระเชษฐาหรือพระอนุชาของพระนางได้รับแต่งตั้งเป็นเจ้าเมืองพุกามใน ค.ศ. 1551


title: ดับชีพจรล่านรก

text: ดับชีพจรล่านรก (อังกฤษ: Blood Work) เป็นภาพยนตร์อเมริกันปี พ.ศ. 2545 ซึ่งในส่วนของนิยาย Blood Work ภาษาไทยก็ใช้ชื่อว่า ภารกิจเลือด เป็นงานเขียนของไมเคิล คอนเนลล์ลี


title: ดับชีพจรล่านรก

text: เรื่องราวเกี่ยวกับ เทอร์รี่ แม็กเคเล็บ อดีตเจ้าหน้าที่เอฟบีไอ เพิ่งได้รับการผ่าตัดเปลี่ยนหัวใจ จึงตั้งใจจะอาศัยอย่างเรียบง่าย ไม่มีการสืบสวน หรือไล่ล่า แต่แล้ววันหนึ่งเขาได้พบกับกราเซียล่า ริฟเวอร์ส ผู้ซึ่งมาขอร้องให้ช่วยเหลือในการสืบคดี และได้รู้ความจริงว่าหัวใจที่เขาได้รับมานั้นเป็นของกลอเรีย น้องสาวของเธอที่ถูกฆาตกรรม แม็กเคเล็บเริ่มสงสัยจึงเริ่มสืบคดี เมื่อเขาเริ่มสืบคดีจริงจังก็ได้พบว่าตำรวจมองข้ามรายละเอียดสำคัญหลายจุด จากคดีที่เหมือนกับคดีฆาตกรรมชิงทรัพย์ธรรมดาก็กลายเป็นคดีซ้บซ้อนโดยฆาตกรที่เฉียบแหลม


title: พรรคพลังประชารัฐ

text: พรรคพลังประชารัฐ (, ชื่อย่อ:พปชร. ชื่อย่อภาษาอังกฤษ: PPRP) กลุ่มการเมืองที่ยื่นจดจองชื่อพรรคต่อ คณะกรรมการการเลือกตั้ง เป็นลำดับที่ 3/2561 เมื่อวันศุกร์ที่ 2 มีนาคม พ.ศ. 2561 โดยนายชวน ชูจันทร์ ประธานประชาคมตลาดน้ำคลองลัดมะยมและพันเอก สุชาติ จันทรโชติกุล อดีต ส.ส. สงขลา พรรคความหวังใหม่ และอดีตสมาชิก สภาขับเคลื่อนการปฏิรูปประเทศ เป็นผู้จดจองชื่อพรรค


title: พรรคพลังประชารัฐ

text: พรรคพลังประชารัฐเป็นพรรคการเมืองที่มีแนวทางชัดเจนในการสนับสนุน พลเอกประยุทธ์ จันทร์โอชา นายกรัฐมนตรีและหัวหน้า คณะรักษาความสงบแห่งชาติ ให้กลับมาเป็นนายกรัฐมนตรีอีกครั้งหลังการเลือกตั้งถึงแม้นายชวนจะออกมาปฏิเสธก็ตาม


title: พรรคพลังประชารัฐ

text: ต่อมามีกระแสข่าวว่า พลเอกประยุทธ์ จันทร์โอชา เตรียมเข้าเป็นสมาชิกพรรคพลังประชารัฐในตำแหน่งประธานที่ปรึกษาสูงสุดของพรรคภายในเดือนมิถุนายน พ.ศ. 2561 ภายหลังจากที่พรรคการเมืองบริหารจัดการโครงสร้างพรรคเรียบร้อยแล้วพร้อมกับบุคคลในคณะรัฐมนตรีประมาณ 5-6 คนที่จะเข้ารับตำแหน่งสำคัญในพรรคอาทิ หัวหน้าพรรค เลขาธิการพรรคโดยนโยบายของพรรคจะสานต่อนโยบายไทยนิยมยั่งยืนและประชารัฐเป็นหลักพร้อมกันนี้จะเชิญบุคคลรุ่นใหม่ที่มีความสามารถเป็นที่รู้จักและยอมรับของสังคมเข้ามาร่วมขับเคลื่อนพรรคโดยหวังที่จะได้ ส.ส. 50 คน


title: พรรคพลังประชารัฐ

text: ในวันที่ 12 เมษายน พ.ศ. 2561 นายทะเบียนพรรคการเมืองได้ออกหนังสือรับจดแจ้งจัดตั้งพรรคการเมืองให้กับพรรคพลังประชารัฐเพื่อให้ทางพรรคดำเนินการประชุมพรรคเพื่อเลือกหัวหน้าพรรค เลขาธิการพรรคและคณะกรรมการบริหารพรรคและดำเนินการจดทะเบียนจัดตั้งพรรคในระยะถัดไป


title: พรรคพลังประชารัฐ

text: โดยทางพรรคพลังประชารัฐได้เตรียมจัดประชุมสามัญใหญ่ของพรรคเป็นครั้งแรกเพื่อเลือก หัวหน้าพรรค เลขาธิการพรรค และคณะกรรมการบริหารพรรคที่ห้องฟีนิกซ์ อิมแพค เมืองทองธานี ในวันเสาร์ที่ 15 กันยายน พ.ศ. 2561 แต่ในเวลาต่อมาได้มีการเปลี่ยนแปลงวันประชุมจาก 15 กันยายนเป็นวันเสาร์ 29 กันยายน พ.ศ. 2561 พร้อมกับเปลี่ยนแปลงสถานที่ประชุมเป็นห้องแกรนด์ไดมอนด์บอลรูม อิมแพคเมืองทองธานี ปรากฏว่า ดร.อุตตม สาวนายน เป็นหัวหน้าพรรคคนแรก เภสัชกร ดร.สุวิทย์ เมษินทรีย์ และนาย ณัฏฐพล ทีปสุวรรณ เป็นรองหัวหน้าพรรค นาย สนธิรัตน์ สนธิจิรวงศ์ เป็นเลขาธิการพรรคคนแรก รองศาสตราจารย์ พรชัย ตระกูลวรานนท์ เป็นเหรัญญิกพรรค นายกองเอก วิเชียร ชวลิต เป็นนายทะเบียนสมาชิกพรรค และ ดร.กอบศักดิ์ ภูตระกูล เป็นโฆษกพรรค พร้อมกับคณะกรรมการบริหารพรรคอีก 20 คน


title: พรรคพลังประชารัฐ

text: ซึ่งนาย วิเชียร ชวลิต ในฐานะนายทะเบียนพรรคพลังประชารัฐได้ให้สัมภาษณ์ว่า ดร.อุตตม สาวนายน รัฐมนตรีว่าการกระทรวงอุตสาหกรรม และว่าที่หัวหน้าพรรคพลังประชารัฐได้เตรียมเดินทางไปยื่นจดทะเบียนจัดตั้งพรรคอย่างเป็นทางการต่อ กกต. ในวันพฤหัสบดีที่ 4 ตุลาคม พ.ศ. 2561 พร้อมกับรายชื่อผู้ร่วมก่อตั้งพรรค 923 คนและเงินทุนประเดิมจัดตั้งพรรคกว่า 2 ล้านบาทโดยมีนาย ชวน ชูจันทร์ และนาย สุรพร ดนัยตั้งตระกูล ร่วมเดินทางไปด้วย


title: พรรคพลังประชารัฐ

text: ต่อมาในวันอังคารที่ 6 พฤศจิกายน พ.ศ. 2561 พันตำรวจเอก จรุงวิทย์ ภุมมา เลขาธิการ กกต. ในฐานะนายทะเบียนพรรคการเมืองได้ให้สัมภาษณ์กับผู้สื่อข่าวว่าที่ประชุม กกต. มีมติเห็นชอบให้รับจดทะเบียนจัดตั้งพรรคพลังประชารัฐพร้อมกับพรรคการเมืองอีก 3 พรรคคือ พรรคเศรษฐกิจใหม่ พรรคประชานิยม และ พรรคไทยรุ่งเรือง และได้มีการประกาศไว้ในทะเบียนพรรคการเมือง เลขที่ 23/2561 เมื่อวันพุธที่ 7 พฤศจิกายน พ.ศ. 2561


title: พรรคพลังประชารัฐ

text: โดยพรรคพลังประชารัฐได้เตรียมเปิดรับสมัครสมาชิกพรรคในวันอังคารที่ 13 พฤศจิกายน พ.ศ. 2561 และทางพรรคได้เตรียมจัดประชุมใหญ่ในวันอาทิตย์ที่ 18 พฤศจิกายน พ.ศ. 2561 ที่ โรงแรมแชงการีลา โดยได้เตรียมจัดตั้งสาขาพรรคที่จังหวัดกาญจนบุรีเป็นสาขาแรกในวันอาทิตย์ที่ 25 พฤศจิกายน พ.ศ. 2561


title: พรรคพลังประชารัฐ

text: ในวันจันทร์ที่ 10 ธันวาคม พ.ศ. 2561 ทางพรรคพลังประชารัฐได้จัดประชุมใหญ่ครั้งที่ 2 ที่ห้องแคทลียา โรงแรมรามาการ์เดนส์ โดยมีวาระในการแต่งตั้งคณะกรรมการสรรหาผู้ลงสมัคร ส.ส. จำนวน 11 คนแบ่งเป็นตัวแทนคณะกรรมการบริหารพรรคจำนวน 4 คนได้แก่ นาย สนธิรัตน์ สนธิจิรวงศ์, นาย ณัฏฐพล ทีปสุวรรณ, นาย อิทธิพล คุณปลื้ม และนาย ชัยวุฒิ ธนาคมานุสรณ์ และตัวแทนสมาชิกพรรคจำนวน 7 คนได้แก่ นาย สมศักดิ์ เทพสุทิน, นาย วิรัช รัตนเศรษฐ, พันเอก สุชาติ จันทรโชติกุล, นาย สุชาติ ตันเจริญ, นาย สุริยะ จึงรุ่งเรืองกิจ, ร้อยเอก ธรรมนัส พรหมเผ่า และ นาย สุพล ฟองงาม


title: พรรคพลังประชารัฐ

text: ต่อมาในวันอังคารที่ 18 ธันวาคม พ.ศ. 2561 นาย อุตตม สาวนายน หัวหน้าพรรคพลังประชารัฐได้ลงนามคำสั่งพรรคพลังประชารัฐ ที่ 8/2561 อาศัยอำนาจตามข้อบังคับพรรคข้อ 17 แต่งตั้งนาย ธนกร วังบุญคงชนะ เป็นรองโฆษกพรรค


title: เฟราเอินเฟ็ลท์

text: เฟราเอินเฟ็ลท์ () เป็นเมืองหลวงของรัฐทัวร์เกา ประเทศสวิตเซอร์แลนด์ ตั้งอยู่ทางทิศตะวันออกเฉียงเหนือจากนครซือริชไปราว 45 กิโลเมตร ชื่อเฟราเอินเฟ็ลท์ปรากฎในเอกสารครั้งแรกในปี 1246 ว่า "Vrowinvelt" (โฟรวอินเฟ็ลท์) ประชากรร้อยละ 42 นับถือโปรเตสแตนต์ รองลงมาร้อยละ 37 นับถือโรมันคาทอลิก ประชากรราวร้อยละ 23 ของเมืองเป็นพลเมืองต่างชาติ


title: ชีราช อุดดอลา

text: มีร์จา มุฮัมหมัด ชีราช อุดดอลา () เป็นเจ้าประเทศราชแห่งเบงกอลองค์สุดท้ายภายใต้จักรวรรดิโมกุล ก่อนที่เบงกอลจะถูกบริษัทอินเดียตะวันออกของบริเตนเข้าปกครองและแผ่ขยายดินแดนไปทั่งอนุทวีปอินเดีย เขาขึ้นครองบัลลังก์แห่งเบงกอลต่อจาก อาลีวาร์ดี คาน ผู้เป็นตาในปี 1756 ขณะมีอายุได้ 23 ปี เขาใช้นโยบายแข็งกร้าวต่ออังกฤษและส่งทหารเข้ายึดเมืองกัลกัตตาซึ่งอยู่ในบังคับของอังกฤษ อย่างไรก็ตาม ในศึกกับอังกฤษนั้น เขาถูกทรยศโดยมีร์ จาฟาร์ แม่ทัพในยุทธการที่ปลาศี ส่งผลให้กองทหารอังกฤษของพันเอกรอเบิร์ต ไคลฟ์ เข้ายึดและปกครองแคว้นเบงกอลทั้งหมด


title: ชีราช อุดดอลา

text: ในขณะที่ยุทธการที่ปลาศีกำลังดำเนินอยู่ ฝ่ายเบงกอลก็สูญเสียมีร์ มาดาม แม่ทัพคนสำคัญและคนสนิทของชีราช ชีราชเสียใจกับความสูญเสียนี้ และขอคำปรึกษาจากมีร์ จาฟาร์ ซึ่งก็ได้รับคำแนะนำว่าควรถอนทัพในวันนั้น แล้วชีราชได้ทำสิ่งผิดพลาดที่สุดโดยการสั่งให้ยุติการรบ ซึ่งโดยคำสั่งนั้น ทหารแต่ละกรมกองต้องกลับค่ายของตน เป็นการเปิดโอกาสให้พันเอกไคลฟ์ นำกำลังอังกฤษเข้าโจมตีทหารเบงกอลที่กำลังกลับเข้าค่าย


title: ชีราช อุดดอลา

text: การโจมตีโดยไม่ทันตั้งตัวทำให้กองทหารเบงกอลสูญเสียระบบ เมื่อคิดได้ว่าไม่มีทางสู้แล้ว ชีราชก็รีบหนีลงเรือเล็ก แต่เมื่อไปถึงปัฏนาเขาก็ถูกจับกุมโดยทหารของมีร์ จาฟาร์ เขาถูกนำตัวไปประหารชีวิตในวันที่ 2 กรกฎาคม 1757 โดยคำสั่งของมีร์ มีรุน บุตรชายของมีร์ จาฟาร์ ซึ่งเป็นหนึ่งในข้อตกลงระหว่างมีร์ จาฟาร์ กับบริษัทฯ


title: อุเว โรเซนเบิร์ก

text: อุเว โรเซนเบิร์ก (อังกฤษ:Uwe Rosenberg) เกิดเมื่อวันที่ 27 มีนาคม ค.ศ.1970 เป็นนักออกแบบเกมชาวเยอรมันและผู้ร่วมก่อตั้ง Lookout Games เขาเริ่มเป็นที่รู้จักกับเกมการ์ด "Bohnanza" ซึ่งประสบความสำเร็จทั้งในเยอรมนีและต่างประเทศ นอกจากนี้เขายังได้ออกแบบ "Agricola" ซึ่งเป็นเกมที่มีการเปลี่ยนแปลงรูปแบบซึ่งชิงตำแหน่งเกมที่มีคะแนนสูงสุดใน BoardGameGeek.com แทน "Puerto Rico" ในเดือนกันยายน 2008 และอยู่ในอันดับต้น ๆ ของการจัดอันดับจนถึงเดือนมีนาคม 2010


title: อุเว โรเซนเบิร์ก

text: โรเซนเบิร์กเป็นที่รู้จักกันดีในด้านการพัฒนาระบบเกมที่มีความซับซ้อน ยูโรเกมส์ และกลไกการเล่นการ์ดเกมที่ทันสมัย หลายเกมของเขาได้รับการยอมรับว่าเป็นดีเยี่ยมสำหรับเล่นคนเดียว


title: อุเว โรเซนเบิร์ก

text: เกิดใน Aurich ประเทศเยอรมนี โรเซนเบิร์กเริ่มใช้เวลาส่วนใหญ่ในพัฒนากลไกของเกมตั้งแต่อายุได้ 12 ปี เขาได้เผยแพร่เกมเล่นทางไปรษณีย์ในช่วงที่เรียนอยู่ ในขณะที่ยังอยู่ในวิทยาลัย บริษัท Amigo ได้ตีพิมพ์เกมแรกที่ความสำเร็จมากของเขา เกม Bohnanza นับตั้งแต่จบการศึกษาด้านสถิติในดอร์ทมุนด์ (วิทยานิพนธ์ของเขาคือเรื่อง "การแจกแจงความน่าจะเป็นในหน่วยความจำ") อาชีพหลักของเขาคือการพัฒนาเกม


title: อุเว โรเซนเบิร์ก

text: ในปี 2000 เขาได้ก่อตั้ง บริษัท Lookout Games รวมกับนักออกแบบเกมคนอื่น เริ่มจากการตีพิมพ์ภาคเสริมของเกม Bohnanza เป็นจำนวนมาก บางส่วนด้วยความร่วมมือกับ Hanno Girke โครงการขนาดใหญ่เมื่อแรกเริ่มได้รับการเผยแพร่เป็นครั้งแรกที่สำนักพิมพ์อื่น ๆ เช่น Amigo และ Kosmos


title: อุเว โรเซนเบิร์ก

text: ตั้งแต่ปี 2005 โรเซนเบิร์กได้ให้ความสำคัญกับเกมกลยุทธ์ที่ซับซ้อน โดยมีธีมทางเศรษฐกิจ โดยมีเกมแรกอย่าง Agricola ได้รับการเปิดตัวในเดือนตุลาคมปี 2007 และชนะรางวัลพิเศษ ของSpiel des Jahres สำหรับเกมที่ซับซ้อนที่ดีที่สุดของปี 2008 และได้กลายเป็นหลัก ในยูโรเกมส์แบบวางคนงาน เกมที่สองในซีรีส์นี้ "Le Havre" ได้รับการตีพิมพ์ในเดือนตุลาคม 2008 และเกมที่ได้รับการจัดอันดับสูงสุดของเขาคือ Caverna ซึ่งจัดอยู่ในอันดับที่ 11 ใน BoardGameGeek.com ณ เดือนตุลาคม 2017


title: อุเว โรเซนเบิร์ก

text: เขาแต่งงานกับซูซาน บอล์เดอร์ส ในวันที่ 18 พฤษภาคม 2007 และอาศัยอยู่ใน กือเทอร์สโลและทำงานที่สตูดิโอในดอร์ทมุนด์


title: คุณมีวัวสองตัว

text: "คุณมีวัวสองตัว" () สื่อถึงรูปแบบของการเสียดสีทางการเมือง (political satire) ที่มีการสมมุติฉากต่าง ๆ เกี่ยวกับสิ่งที่เกิดขึ้นกับวัวในจินตนาการเพื่อแสดงถึงการทำงานของระบบทางการเมืองแบบต่าง ๆ


title: คุณมีวัวสองตัว

text: มุขตลกแบบนี้ได้รับความสนใจในหมู่นักวิชาการในสหรัฐอเมริกาตั้งแต่ ค.ศ. 1944 บททความใน "The Modern Language Journal" เขียนถึงรายการในรูปแบบดั้งเดิมดังนี้


title: คุณมีวัวสองตัว

text: บิล เชอร์ค (Bill Sherk) กล่าวว่ารายการเหล่านี้ได้หมุนเวียนทั่วทั้งสหรัฐตั้งแต่ประมาณ ค.ศ. 1936 ภายใต้ชื่อ "นิทานคติสอนใจของลัทธิ" (Parable of the Isms)


title: คุณมีวัวสองตัว

text: Richard M Steers และ Luciara Nardon ใช้ "วัวสองตัว" ในหนังสือของพวกเขาเกี่ยวกับเศรษฐกิจโลก เพื่อแสดงถึงแนวคิดความแตกต่างระหว่างวัฒนธรรม พวกเขาเขียนมุขตลกแบบนี้:


title: คุณมีวัวสองตัว

text: ที่ตลกเพราะว่าพวกมันเป็นการล้อเลียนวัฒนธรรมต่าง ๆ จากความจริง Steers และ Nardon ยังกล่าวว่าควรใช้มุขตลกนี้อย่างระมัดระวังคนเนื่องจากคนอื่นอาจคิดว่ามุขตลกเหล่านี้แสดงถึงการเหมารวมทางวัฒนธรรม (cultural stereotype)


title: โรงเรียนพันดอนวิทยา

text: โรงเรียนพันดอนวิทยา อักษรย่อ พ.ว. เป็นโรงเรียนในจังหวัดอุดรธานี และเป็นโรงเรียนกีฬาประจำจังหวัดอุดรธานี เลขที่ 222 หมู่ 7 บ้านพันดอน ตำบลพันดอน อำเภอกุมภวาปี จังหวัดอุดรธานี รหัสไปรษณีย์ 41370 อยู่ห่างจากจังหวัดนครราชสีมา ประมาณ 29 กิโลเมตร


title: โรงเรียนพันดอนวิทยา

text: เมื่อปี พ.ศ. 2526 ชาวตำบลพันดอนและตำบลใกล้เคียง โดยคณะกรรมการสภาตำบลพันดอน และพระครูปัญญาคุณาทร (ชุน บุตตะโยธี) ได้มีแนวความคิดที่จะให้มีโรงเรียนมัธยมศึกษาประจำตำบลพันดอน เพื่อให้การศึกษาเล่าเรียนในระดับมัธยมศึกษาแก่บุตรหลานชาวตำบลพันดอนและตำบลใกล้เคียง หลังจากนั้นได้มีการรณรงค์เพื่อการนี้อย่างกว้างขวางหลายรูปแบบ ในที่สุดปลายปี พ.ศ. 2527 กระทรวงศึกษาธิการได้ประกาศจัดตั้งโรงเรียนมัธยมศึกษาขึ้นในเขตตำบลพันดอน (ประกาศกระทรวงศึกษาธิการ เรื่อง ตั้งโรงเรียนรัฐบาล ลงวันที่ 11 ธันวาคม 2527 โดยมี นายธีรวุฒิ ทวีโชติ ศึกษาธิการอำเภอกุมภวาปี และว่าที่ร้อยตรี สมภพ พันธุมโน ผู้อำนวยการ โรงเรียนกุมภวาปี ในขณะนั้น เป็นบุคคลสำคัญที่มีส่วนในการจัดตั้งโรงเรียนระดับมัธยมศึกษาประจำตำบลพันดอน โดยใช้ชื่อ โรงเรียนพันดอนวิทยา และโรงเรียนพันดอนวิทยาได้ถือเอา วันที่ 11 ธันวาคมของทุกปี เป็นวันคล้ายวันสถาปนาโรงเรียน หลังจากนั้นในปีถัดมา คือปีการศึกษา 2528 โรงเรียนพันดอนวิทยา ได้รับนักเรียนชั้นมัธยมศึกษาปีที่ 1 เป็นรุ่นแรก จำนวน 115 คน โดยมีนายยืนยง ไทยใจดี เป็นผู้บริหารโรงเรียนคนแรกในการดำรงตำแหน่งครูใหญ่ ในปี พ.ศ. 2528 นั้น โรงเรียนยังต้องอาศัยศาลาวัด ของวัดป่าทรงธรรม และอาคารชั่วคราวของ โรงเรียนชุมชนวัดป่าทรงธรรม เป็นสถานที่สอน จนกระทั้งในปีต่อมา คือ ปี พ.ศ. 2529 จึงได้ย้าย มาอยู่บริเวณที่ตั้งในปัจจุบัน คือ บริเวณด้านทิศตะวันตกของวัดป่าทรงธรรม บนเนื้อที่ 137 ไร่ (ที่สาธารณะประโยชน์ของตำบลพันดอน) ที่ตั้งอย่างเป็นทางการ คือ เลขที่ 222 หมู่ที่ 7 ตำบลพันดอน อำเภอกุมภวาปี จังหวัดอุดรธานี หลังจากนั้น โรงเรียนพันดอนวิทยา ได้พัฒนาตนเองมาอย่างต่อเนื่อง จนเมื่อวันที่ 14 กุมภาพันธ์ พ.ศ. 2550 โรงเรียนได้ถ่ายโอนเข้าสังกัดองค์การบริหารส่วนจังหวัดอุดรธานี กรมส่งเสริมการปกครองท้องถิ่น กระทรวงมหาดไทย ตั้งแต่เริ่มก่อตั้งโรงเรียนจนถึงปัจจุบัน


โรงเรียนพันดอนวิทยา


title: พระครูพิพัฒนธรรมคุณ (จรินทร์ วิจิตฺตโก)

text: พระครูพิพัฒนธรรมคุณ (หลวงเตี่ยจรินทร์) อดีตเจ้าอาวาสวัดประชุมคงคา อดีตเจ้าคณะอำเภอบางละมุง ท่านเป็นเกจิดังของอำเภอบางละมุง จังหวัดชลบุรี ท่านเป็นผู้บุกเบิกสร้างถาวรวัตถุให้กับวัดประชุมคงคา จนมีความเจริญรุ่งเรืองในทุกๆ ด้าน ดังที่เห็นอยู่ในปัจจุบัน ทางวัดประชุมคงคายังคงเก็บรักษาสังขารท่านอยู่ในโรงไว้ในเจดีย์ของวัดจนถึงปัจจุบัน ให้พุทธศาสนิกชนได้เข้าไปกราบไหว้สังขารของหลวงเตี่ย


title: พระครูพิพัฒนธรรมคุณ (จรินทร์ วิจิตฺตโก)

text: หลวงเตี่ย ท่านมีนามเดิมว่า " จรินทร์ " นามสกุล " ชินวัฒน์ " เกิดเมื่อวันศุกร์ที่ ขึ้น 15 ค่ำ เดือน 8 ปีชวด ตรงกับวันที่ 28 มิถุนายน พ.ศ. 2455 โยมบิดาชื่อ นาย ชิต โยมมารดาชื่อ นาง ฮวย ชินวัฒน์ ณ บ้านปุณเฒ่าม้า ตำบลหนองกะขะ อำเภอพานทอง จังหวัดชลบุรี


title: พระครูพิพัฒนธรรมคุณ (จรินทร์ วิจิตฺตโก)

text: หลวงเตี่ย อุปสมบท เมื่อวันพฤหัสบดีที่ ขึ้น 13 ค่ำ เดือน 7 ปีวอก ตรงกับวันที่ 16 มิถุนายน พ.ศ. 2475 (อายุ 20 ปี) เมื่อเวลา 15.25 น. ณ พัทธสีมาวัดบ้านไร่ ต.มาบโป่ง อ.พานทอง จ.ชลบุรี โดยมีท่าน


title: พระครูพิพัฒนธรรมคุณ (จรินทร์ วิจิตฺตโก)

text: หลวงเตี่ยจรินทร์ ได้รับฉายาทางธรรมว่า " วิจิตฺตโก "


title: พระครูพิพัฒนธรรมคุณ (จรินทร์ วิจิตฺตโก)

text: เมื่อหลวงเตี่ยอุปสมบทแล้ว ได้อยู่จำพรรษาที่วัดบ้านไร่ 1 พรรษา


title: พระครูพิพัฒนธรรมคุณ (จรินทร์ วิจิตฺตโก)

text: พระครูพิพัฒนธรรมคุณ (หลวงเตี่ยจรินทร์) ท่านมรณภาพเมื่อวันเสาร์ที่ 16 ธันวาคม พ.ศ. 2543 ณ โรงพยาบาลในกรุงเทพฯ สิริอายุได้ 88 ปี พรรษาที่ 68


title: สโมสรฟุตบอลจังหวัดตราดในฤดูกาล 2561

text: สโมสรฟุตบอลจังหวัดตราดในฤดูกาล 2561 เป็นฤดูกาลที่ 5 ของ ตราด เอฟซี ใน ไทยลีก 2. ฤดูกาลนี้ตราดได้เข้าร่วมการแข่งขันใน ไทยลีก 2, เอฟเอคัพ และ ลีกคัพ


title: แกลเรินส์ เซดอร์ฟ

text: คลาเร๊นซ์ ไคลด์ ซีดอร์ฟ (; เกิดวันที่ 1 เมษายน ค.ศ. 1976) เป็นอดีตนักฟุตบอลชาวดัตช์และเกิดที่ประเทศซูรินาม ปัจจุบันเป็นอดีตผู้จัดการทีมเดปอร์ติโว ลา คอรุญญ่า


title: แกลเรินส์ เซดอร์ฟ

text: ซีดอร์ฟได้รับการยกย่องให้เป็นหนึ่งในกองกลางที่ดีที่สุดในช่วงหลายปี โดยในปี ค.ศ. 2004 เขาถูกคัดเลือกโดยเปเล่ให้เป็นส่วนหนึ่งของฟีฟ่า 100 เซดอร์ฟคว้ารางวัลระดับประเทศและทวีปหลายสมัย ทั้งการเล่นให้กับสโมสรในเนเธอร์แลนด์, สเปน, อิตาลี และบราซิล เขาเป็นหนึ่งในผู้เล่นที่ประสบความสำเร็จมากที่สุดในยูฟ่าแชมเปียนส์ลีก เขาเป็นผู้เล่นเพียงคนเดียวที่คว้าแชมป์รายการนี้กับสามสโมสรที่แตกต่างกัน ได้แก่ อาแจ๊กซ์ อัมสเตอร์ดัม (1995), รีล มาดริด (1998) และเอซี มิลาน (2003, 2007) ส่วนในนามทีมชาติ เขาลงเล่นให้กับทีมชาติเนเธอร์แลนด์ทั้งหมด 87 นัด และได้ลงเล่นในการแข่งขันฟุตบอลชิงแชมป์แห่งชาติยุโรป 3 ครั้ง (1996, 2000, 2004) และฟุตบอลโลก 1998


title: แกลเรินส์ เซดอร์ฟ

text: เนื่องด้วยกฎหมายพลเมืองของซูรินาม ผู้เล่นชาวดัตช์ไม่สามารถลงเล่นทีมชาติให้กับอดีตอาณานิคมดัตช์ได้ เซดอร์ฟจึงต้องลงเล่นให้กับทีมชาติเนเธอร์แลนด์ เขาถูกเรียกตัวติดทีมชาติครั้งแรกเมื่อวันที่ 14 ธันวาคม ค.ศ. 1994 เมื่อเขาอายุ 18 ปี ในนัดที่พบกับลักเซมเบิร์ก โดยในนัดนั้น เขายิงประตูได้ และทีมชาติของเขาชนะ 5–0 ในรายการแข่งขันฟุตบอลชิงแชมป์แห่งชาติยุโรป 1996 รอบคัดเลือก


title: แกลเรินส์ เซดอร์ฟ

text: เซดอร์ฟมีชื่อติดทีมชาติในการแข่งขันฟุตบอลชิงแชมป์แห่งชาติยุโรป 1996 ซึ่งทีมชาติสิ้นสุดเส้นทางในรอบก่อนรองชนะเลิศ โดยแพ้ต่อฝรั่งเศส เขายังได้เข้าร่วมแข่งขันในฟุตบอลชิงแชมป์แห่งชาติยุโรป 2000 และ 2004 รวมไปถึง ฟุตบอลโลก 1998 ซึ่งสามรายการที่กล่าวมานี้ ทีมชาติของเขาไปไกลถึงรอบรองชนะเลิศ


title: แกลเรินส์ เซดอร์ฟ

text: วันที่ 12 พฤศจิกายน ค.ศ. 2006 เซดอร์ฟกลับมาติดทีมชาติอีกครั้งในรอบกว่าสองปี โดยมาแทนที่เวสลีย์ สไนเดอร์ ที่ได้รับบาดเจ็บ เขาลงเล่นครบ 90 นาที ในนัดกระชับมิตรที่เสมออังกฤษ 1–1 โดยเซดอร์ฟได้รับชัยชนะในนัดสุดท้ายของการลงเล่นให้กับเนเธอร์แลนด์ในปี ค.ศ. 2008 และในรอบคัดเลือกฟุตบอลชิงแชมป์แห่งชาติยุโรป 2008 นัดที่พบกับโรมาเนีย (เสมอ 0–0 ในบ้าน) และสโลวีเนีย (ชนะ 1–0 เยือน) เซดอร์ฟได้ลงเล่นเพียง 4 และ 6 นาทีตามลำดับ เนื่องจากผู้จัดการทีมชาติ มาร์โก ฟัน บัสเติน ชื่นชอบผู้เล่นที่อายุน้อยกว่าอย่างราฟาเอล ฟัน เดอร์ฟาร์ต, เวสลีย์ สไนเดอร์ และโรบิน ฟัน แปร์ซี และเมื่อวันที่ 13 พฤษภาคม ค.ศ. 2008 เซดอร์ฟปฏิเสธที่จะลงแข่งขันในฟุตบอลชิงแชมป์แห่งชาติยุโรป 2008 เนื่องจากมีปัญหาขัดแย้งกับฟัน บัสเติน


title: แกลเรินส์ เซดอร์ฟ

text: "อ้างอิง:"


title: นักฆ่ากระสุนโลกันต์

text: นักฆ่ากระสุนโลกันต์ () เป็นภาพยนตร์แอคชั่นสัญชาติอเมริกา ที่ออกฉายในปี ค.ศ. 1998 นำแสดงโดย โจว เหวินฟะ, มิร่า ซอวิโน่, ไมเคิล รูกเกอร์, เจอร์เกน พรอชนาว ซึ่งภาพยนตร์เรื่องนี้เป็นภาพยนตร์ฮอลลีวูดเรื่องแรกของ โจว เหวินฟะ


title: นักฆ่ากระสุนโลกันต์

text: เมื่อนักฆ่าชั้นยอดอย่าง จอห์น ลี ตัดสินใจขัดคำสั่งของ เฮียเหว่ยนายใหญ่ ผู้จ้างเขามาชำระแค้นต่อนายตำรวจมือปราบ จึงถึงคราวลำบาก ลีต้องหาทางกลับสู่จีน เพื่อปกป้องครอบครัวของตนเองก่อนที่พวกเขาจะกลายเป็นผู้รับเคราะห์ งานนี้ต้องอาศัยความช่วยเหลือจากนักปลอมแปลงเอกสารสุดแสบนามเม็ก ผู้ตกกระไดพลอยโจนร่วมฝ่าดงกระสุนกับลี ทั้งนี้ทางรอดอาจอยู่ที่ทั้งคู่ต้องหันมาเผชิญหน้ากับผู้ล่าและฆ่าพวกมันก่อน


title: โกลดีอง

text: โกลดิยง ภาษาอังกฤษ Chlodio หรือ Clodio, Clodius, Clodion, Cloio หรือ Chlogio (ตายราวค.ศ.450) เป็นกษัตริย์ของชาวแฟรงก์ที่โจมตีและต่อมาครอบครองดินแดนและเมืองที่เป็นที่อยู่อาศัยของชาวโรมันในซิลบา การ์โบนาเรีย ไกลออกไปทางตอนใต้แถวแม่น้ำซ็อมม์ เริ่มต้นฐานที่มั่นของชาวแฟรงก์ที่โดยหลักการแล้วอยู่ในจักรวรรดิโรมัน เป็นที่รู้จักจากบันทึกน้อยฉบับมาก แต่คิดกันว่าเขาอาจเป็นบรรพบุรุษของราชวงศ์เมโรแว็งเฌียง และอาจเป็นลูกหลานของชาวซาเลี่ยนแฟรงก์ที่เขียนไว้ในแหล่งข้อมูลโรมันในคริสตศตวรรษที่ 4


title: กองทัพฉกขุมทรัพย์โลกสะท้าน

text: กองทัพฉกขุมทรัพย์โลกสะท้าน () เป็นภาพยนตร์แอคชั่นสัญชาติอเมริกา ที่ออกฉายในปี ค.ศ. 2014 นำแสดงโดย จอร์จ คลูนีย์, แม็ตต์ เดม่อน, บิล เมอร์เรย์, จอห์น กู๊ดแมน, ฌ็อง ดูว์ฌาร์แด็ง, บ็อบ บาลาแบน, ฮิว บอนเนวิลล์, เคต แบลนเชตต์


title: กองทัพฉกขุมทรัพย์โลกสะท้าน

text: เนื้อเรื่องสร้างมาจากเรื่องจริงในสมัยสงครามโลกครั้งที่ 2 เมื่อพวกนาซีขโมยศิลปะชิ้นสำคัญไป ทำให้เจ้าหน้าที่ผู้เกี่ยวข้องกับพิพิธภัณฑ์ผู้รู้จักแต่การสร้างสรรค์ ต้องเข้ามาต่อสู้ทำลายศัตรูเพื่อแย่งชิงมันกลับคืนมา แม้ว่าความหวังที่คนธรรมดาอย่างพวกเขาจะชนะเหล่านักสู้จะแสนริบหรี่ พวกเขาจึงยินดีจะเอาชีวิตเข้าแลกเพื่อคุ้มครอง และปกป้องสมบัติของประเทศ


title: กองทัพอากาศสหรัฐ

text: กองทัพอากาศสหรัฐ (; USAF) คือกองกำลังพิเศษทางอากาศและอวกาศของกองทัพสหรัฐ และเป็นกองกำลังหนึ่งในเจ็ดของหน่วยงานที่ใส่เครื่องแบบของสหรัฐ ในอดีตวันที่ 1 สิงหาคม พ.ศ. 2450 ยูเอสเอเอฟเป็นส่วนหนึ่งของกองทัพสหรัฐ ในเวลาต่อมายูเอสเอเอฟได้แยกตัวออกมาจากกองทัพสหรัฐและได้ก่อตั้งเป็นกองกำลังใหม่ เมื่อวันที่ 18 กันยายน พ.ศ. 2490 ตามรัฐบัญญัติว่าด้วยความมั่นคงแห่งชาติ ค.ศ. 1947 ทำให้ยูเอสเอเอฟเป็นกองกำลังใหม่ล่าสุดในกองทัพสหรัฐ ปัจจุบันยูเอสเอเอฟได้เป็นกองทัพอากาศที่ใหญ่ที่สุดและมีเทคโนโลยีมากที่สุดในโลก จากข้อความนี้ได้สะท้อนถึงภารกิจหลักของยูเอสเอเอฟ ซึ่งก็มีการปกป้องน่านฟ้า, การคุกคามจากอวกาศ, ยุทธศาสตร์การทิ้งระเบิด, การย้ายพลที่รวดเร็ว และการเป็นผู้นำหรือผู้บัญชาการ


title: กองทัพอากาศสหรัฐ

text: กองทัพอากาศสหรัฐเป็นหน่วยงานที่ถูกควบคุมดูแลโดยกระทรวงทหารอากาศสหรัฐ, ซึ่งกระทรวงทหารอากาศสหรัฐเป็นหนึ่งในสามกระทรวงที่ขึ้นต่อกระทรวงกลาโหมสหรัฐ ยูเอสเอเอฟมีผู้บริหารสูงสุดคือ รัฐมนตรีว่าการกระทรวงทหารอากาศ ซึ่งวิธีการแต่งตั้งคือรัฐมนตรีว่าการกระทรวงกลาโหมจะต้องส่งคำร้องไปยังประธานาธิบดี ถ้าประธานาธิบดีกับวุฒิสภาเห็นชอบก็จะได้รับการแต่งตั้ง เจ้าหน้าที่ทหารที่มียศสูงสุดในกองกำลังจะเป็นเสนาธิการทหารอากาศ, ซึ่งจะทำหน้าที่ควบคุมดูแลหน่วยงานต่างๆในยูเอสเอเอฟ และเป็นหนึ่งในสมาชิกของคณะเสนาธิการร่วม การรบทางอากาศหรือการเคลื่อนย้ายพลจะต้องได้รับการอนุมัติจากรัฐมนตรีว่าการกระทรวงกลาโหมก่อนเท่านั้น ตำแหน่งรัฐมนตรีว่าการกระทรวงทหารอากาศหรือเสนาธิการทหารอากาศไม่มีสิทธิ์ในการอนุมัติ


title: กองทัพอากาศสหรัฐ

text: นอกจากการปกป้องน่านฟ้าและอวกาศแล้ว ยูเอสเอเอฟยังคอยสนับสนุนกองกำลังในกองทัพสหรัฐ คือ กองทัพบกสหรัฐ และกองทัพเรือสหรัฐ หรือไม่ก็ช่วยเหลือผู้บาดเจ็บทางอากาศ ในปี พ.ศ. 2560 อากาศยานในยูเอสเอเอฟมีทั้งหมด 5,369 ลำ, มีขีปนาวุธข้ามทวีป 406 ลูก และดาวเทียม 170 ชิ้น ซึ่งมีราคา 161 พันล้านดอลลาห์ ยูเอสเอเอฟมีจำนวนคนในกองกำลังเป็นอันดับสองของโลก โดยที่มีกำลังพลประจำการ 318,415 คน, สำรองอีก 69,200 คน และรักษาความปลอดภัย 105,700 คน


title: โชนัน เบลมาเร

text: โชนัน เบลมาเร (; ) เป็นสโมสรฟุตบอลอาชีพญี่ปุ่น ปัจจุบันเล่นในเจลีก ดิวิชัน 1 สโมสรตั้งอยู่ที่เมืองฮิรัตสึกะ จังหวัดคานางาวะ สนามเหย้าคือ สนามกีฬาโชนัน บีเอ็มดับเบิลยู ฮิรัตสึกะ คำว่า "โชนัน" หมายถึงพื้นที่ชายฝั่งบริเวณอ่าวซะงะมิ ส่วนคำว่า "เบลมาเร" เป็นคำภาษาอิตาลี มาจากคำว่า "เบลโล" และ "มาเร" แปลว่า "ทะเลที่สวยงาม"


title: โชนัน เบลมาเร

text: โชนันเคยเป็นส่วนหนึ่งของอดีตจังหวัดซางามิ ส่วนเมืองโยโกฮามะและคาวาซากิ เคยเป็นส่วนหนึ่งของอดีตจังหวัดมูซาชิ ทำให้เบลมาเรมีสโมสรคู่ปรับภายในจังหวัดที่สำคัญ ได้แก่ โยโกฮามะ เอฟ มารินอส, โยโกฮามะ เอฟซี และคาวาซากิ ฟรอนตาเล ซึ่งทั้งสามสโมสรตั้งอยู่ที่เมืองท่า


title: โชนัน เบลมาเร

text: สโมสรคู่ปรับอื่น ๆ นอกเหนือจากสโมสรในจังหวัดคานางาวะได้แก่ เซเรซโซ โอซากะ, อูราวะ เรดไดมอนส์ และจูบิโล อิวาตะ


title: โชนัน เบลมาเร

text: "อ้างอิง:"


title: ชิลเดอแบร์ที่ 1

text: ชิลเดอแบต์ที่ 1 (ค.ศ.496 - 13 ธันวาคม ค.ศ.558) เป็นกษัตริย์แฟรงก์ของราชวงศ์เมโรแว็งเฌียง เป็นพระโอรสคนที่สามในสี่คนของโคลวิสที่ 1 ที่แบ่งอาณาจักรของชาวแฟรงก์กันหลังการสิ้นพระชนม์ของพระราชบิดาในค.ศ.511 พระองค์เป็นหนึ่งในพระโอรสของนักบุญโคลทิลด์ เสด็จพระราชสมภพที่ไรม์ พระองค์ครองราชย์เป็นกษัตริย์แห่งปารีสตั้งแต่ค.ศ.511 ถึง 558 และออร์ลียงตั้งแต่ค.ศ.524 ถึง 558


title: ชิลเดอแบร์ที่ 1

text: ในการแบ่งส่วนอาณาจักร ชิลเดอแบต์ได้รับส่วนแบ่งเป็นเมืองปารีส ตอนเหนือถึงแม่น้ำซ็อมม์, ตะวันตกถึงช่องแคบอังกฤษ และคาบสมุทรอาร์มอร์แกน (ปัจจุบันคือบริททานี) พี่น้องชายของพระองค์ปกครองในดินแดนที่แตกต่างกันไป: ธูเดอริคที่ 1 ในเมตซ์, โคลโดแมร์ในออร์ลียงส์ และโคลธาร์ที่ 1 ในซอยส์ซงส์


title: ชิลเดอแบร์ที่ 1

text: ในค.ศ.523 ชิลเดอแบต์เข้าร่วมกับพี่น้องชายในสงครามกับโกโดมาร์แห่งเบอร์กันดี โคลโดแมร์ตายในสมรภูมิแห่งฟีเซอรงซ์ (ค.ศ.524) หลังจากนั้นด้วยความกังวลว่าพระโอรสสามคนของโคลโดแมร์จะรับช่วงต่ออาณาจักรออร์ลียงส์ โคลธาร์สมคบคิดกับชิลเดอแบต์กำจัดพวกเขาออกไป ทั้งคู่ส่งผู้แทนไปหาพระราชมารดา โคลทิลด์ ที่เป็นพระพันปีหลวง มีอำนาจเป็นหัวหน้าของสายตระกูล ผู้แทนแสดงกรรไกรกับดาบคู่หนึ่ง เสนอทางเลือกให้พระนางตัดผมเด็กชายทั้งสาม ซึ่งจะตัดสิทธิ์พวกเขาจากการไว้ผมยาวที่ถูกมองว่าเป็นสัญลักษณ์ของพระราชอำนาจ หรือไม่ก็ฆ่าพวกเขาเสีย พระนางตอบกลับด้วยถ้อยคำที่โด่งดังว่า "สำหรับข้าแล้ว ยอมเห็นพวกเขาตายดีกว่าถูกตัดผม หากพวกเขาไม่ได้ให้เติบโตขึ้นเป็นกษัตริย์" หลังการฆาตกรรมพระโอรสสองคนของโคลโดแมร์, พระโอรสคนที่สาม โคลโดลด์ หนีเข้าสู่โลกทางศาสนา, ชิลเดอแบต์ผนวกเมืองชาร์ตส์กับออร์ลียงส์


title: ชิลเดอแบร์ที่ 1

text: พระองค์มีส่วนร่วมในการออกเดินทางไปต่อสู้กับอาณาจักรเบอร์กันดีในเวลาต่อมา พระองค์ล้อมโอทังในค.ศ.532 และในค.ศ.534 ก็พิชิตอาณาจักรได้ร่วมกับพระอนุชา โคลธาร์ และพระโอรสของธูเดอริค ธูเดอแบต์ที่ 1 ได้รับส่วนแบ่งในอาณาจักรที่แย่งชิงมาได้เป็นเมืองมาคง, เจเนวา และลียงส์ เมื่อวิทิจส์ กษัตริย์ของชาวออสโทรโกธ ยกโพรว็องซ์ให้ชาวแฟรงก์ในค.ศ.535 การครอบครองอาร์ลส์และมาร์กเซยได้รับการการันตีให้เป็นของชิลเดอแบต์โดยพี่น้องชายของพระองค์ การผนวกมณฑลดังกล่าวสำเร็จลุล่วง ด้วยความร่วมมือของโคลธาร์ ในฤดูหนาวของค.ศ.536-537


title: ชิลเดอแบร์ที่ 1

text: ในค.ศ.531 พระองค์ได้รับการวิงวอนจากพระขนิษฐา โครทิลด้า พระชายาของพระเจ้าอามาลาริคของชาววิซิโกธ กษัตริย์ชาวเอเรียนแห่งอิสปาเนีย โครทิลด้าอ้างว่าถูกทารุณกรรมทางร่างกายเพราะเป็นชาวคาทอลิก ชิลเดอแบต์ไปกับกองทัพและปราบกษัตริย์โกธิค อามาลาริคถอยไปบาร์เซโลน่า ที่ๆพระองค์ถูกลอบปลงพระชนม์ โครทิลด้าสิ้นพระชนม์ระหว่างการเดินทางกลับไปปารีสอย่างไม่ทราบสาเหตุ


title: ชิลเดอแบร์ที่ 1

text: ชิลเดอแบต์ออกเดินทางไปต่อสู้กับชาววิซิโกธอีกครั้ง ในค.ศ.542 พระองค์ได้การครอบครองปัมโปลน่ามาด้วยความช่วยเหลือของพระอนุชา โคลธาร์ และปิดล้อมซาราโกซ่า แต่ถูกบีบให้ถอยทัพ จากการออกเดินทางครั้งนี้ พระองค์นำโบราณวัตถุที่มีค่ากลับมาปารีส เสื้อคลุมทูนิคของนักบุญวินเซนต์ ที่พระองค์สร้างอารามที่มีชื่อเสียง แซงต์-ครัวซ์-เอต์-แซ็งต์-แว็งซ็องต์ ที่ประตูเมืองปารีส ที่ต่อมารู้จักกันในชื่อ แซ็งต์-แฌร์แม็ง-เดส์-เปรส์ ให้เพื่อเป็นเกียรติ


title: ชิลเดอแบร์ที่ 1

text: พระองค์สิ้นพระชนม์เมื่อ 13 ธันวาคม ค.ศ.558 และถูกฝังในแอบบีย์ที่พระองค์ได้ก่อตั้ง ที่ๆหลุมฝังศพของพระองค์ถูกค้นพบ แซ็งต์-แฌร์แม็ง-เดส์-เปรส์กลายเป็นสุสานหลวงของกษัตริย์นูสเตรียจนถึงค.ศ.675 พระองค์ไม่ได้ทิ้งพระโอรสไว้ มีเพียงพระธิดาสองคน โครโดแบฌ์กับโครเดอแซ็งด์ ที่มีกับพระชายา อุลทราโกธ่า ชิลเดอแบต์กษัตริย์ที่โลภมาก พระองค์ขยายดินแดนของตนในการทำสงครามกับชาวต่างแดนมากกว่าพี่น้องชายคนใดๆ ต่อสู้ในเบอร์กันดี (มากกว่าหนึ่งครั้ง), สเปน (มากกว่าหนึ่งครั้ง), โพรว็ฮงซ์ และที่อื่นๆในเกาล์


title: เสมกชา

text: เสมกชา ซิงห์ (อ่านว่า: สะ-เหมฺก-ชา ) หรือชื่อที่ใช้ในการแสดงว่า เสมกชา () เป็นนักแสดงสาวชาวอินเดีย มีชื่อเสียงโด่งดังจากบท พระนางโอลิมเปียส ในซีรีส์เรื่อง โปรุส ศึกสองราชันย์


title: ริยา ทิปสี

text: ริยา ทิปสี () เป็นนักแสดงสาวชาวอินเดีย มีชื่อเสียงโด่งดังจากบท พระนางคานธารี จากซีรีส์เรื่อง มหาภารตะ และบทบาท เจ้าหญิงบาร์ซิน บุตรสาวของ พระเจ้าดาไรอัสที่ 3 ในซีรีส์เรื่อง ศึกสองราชันย์ โปรุส VS อเล็กซานเดอร์ (โปรุส ศึกสองราชันย์)


title: จังหวัดคาบีเต

text: จังหวัดคาบีเต (; ชาบากาโน: "Provincia de Cavite") เป็นจังหวัดในประเทศฟิลิปปินส์ ตั้งอยู่ทางชายฝั่งตอนใต้ของอ่าวมะนิลาในเขตคาลาบาร์โซน เกาะลูซอน อยู่ห่างจากมะนิลาไปทางทิศใต้ และเป็นหนึ่งในจังหวัดที่มีการพัฒนาอุตสาหกรรมอย่างก้าวกระโดด เนื่องจากอยู่ใกล้กับเมโทรมะนิลา ในปี ค.ศ. 2015 มีประชากร 3,678,301 คน จึงเป็นจังหวัดที่มีประชากรมากที่สุดของประเทศ


title: จังหวัดคาบีเต

text: จังหวัดคาบีเต ล้อมรอบด้วยจังหวัดลากูนาทางทิศตะวันออก, เมโทรมะนิลาทางทิศตะวันออกเฉียงเหนือ และจังหวัดบาตังกัสทางทิศใต้ ส่วนทิศตะวันตกติดกับทะเลฟิลิปปิน ส่วนหนึ่งของทะเลจีนใต้


title: จังหวัดคาบีเต

text: คาบีเตเป็นจังหวัดที่มีพื้นที่น้อยเป็นอันดับที่สองในเขตคาลาบาร์โซน รองจากจังหวัดรีซัล โดยจังหวัดคาบีเตมีพื้นที่ คิดเป็นร้อยละ 8.72 ของพื้นที่เขตคาลาบาร์โซน และคิดเป็นร้อยละ 0.48 ของพื้นที่ทั้งประเทศ เทศบาลที่มีพื้นที่มากที่สุด คือ มารากอนดอน () และซีลัง () ส่วนเทศบาลที่เล็กที่สุดคือ โนเบเลตา ( คิดเป็นร้อยละ 0.38 ของพื้นที่ทั้งจังหวัด)


title: จังหวัดคาบีเต

text: จังหวัดคาบีเต มีลักษณะภูมิอากาศแบบที่ 1 อ้างอิงตามแผนที่ภูมิอากาศฟิลิปปินส์ ฤดูกาลแบ่งออกเป็น 2 ฤดู ได้แก่ ฤดูแล้ง (พฤศจิกายน-เมษายน) และฤดูฝน (พฤษภาคม-ตุลาคม) ถ้าอ้างอิงตามแบบเคิปเปน จังหวัดคาบีเตจะมีภูมิอากาศแบบมรสุมเขตร้อน (Am)


title: ชิลเพริคที่ 1

text: ชิลเปริคที่ 1 ภาษาอังกฤษ Chilperic I (ค.ศ.539 - กันยายน ค.ศ.584) เป็นกษัตริย์แห่งนูสเตรีย (หรือซอยส์ซงส์) ตั้งแต่ค.ศ.561 จนสิ้นพระชนม์ พระองค์เป็นหนึ่งในพระโอรสของกษัตริย์แฟรงก์ โคลทาร์ที่ 1 กับพระราชินี อาเรกุนด์


title: ชิลเพริคที่ 1

text: ทันทีหลังการสิ้นพระชนม์ของพระราชบิดาในค.ศ.561 พระองค์พยายามที่จะยึดการครอบครองอาณาจักรทั้งหมด ชิงเอาสมบัติที่รวบรวมได้ในพระราชธานีแบร์นีและเข้าสู่ปารีส ทว่าพี่น้องชายของพระองค์บังคับให้พระองค์แบ่งอาณาจักรกับพวกตน และซอยส์ซงต์กับอาเมียงส์, อาร์ราส, ค็อมเบร, ธีรวนน์, ทัวร์เน และบูโลญตกเป็นส่วนแบ่งของชิลเปริค, พระเชษฐาของพระองค์ ชาริแบต์ ได้รับปารีส, พระเชษฐาคนรอง กุนแทรม ได้รับเบอร์กันดีที่มีเมืองหลวงอยู่ที่ออร์ลียง และซิเกอแบต์ได้รับออสเตรเชีย เมื่อชาริแบต์สิ้นพระชนม์ในค.ศ.567 ทรัพย์สินที่ดินของพระองค์ได้รับการเพิ่มพูนเมื่อพี่น้องชายแบ่งอาณาจักรของชาริแบต์กันและตกลงแบ่งปารีสกัน


title: ชิลเพริคที่ 1

text: ทว่าหลังการขึ้นครองตำแหน่งไม่นาน พระองค์ทำสงครามกับซิเกอแบต์ ที่จะอยู่ในสถานะเกลียดชังกันไปอีกนาน ซิเกอแบต์ปราบพระองค์และเดินทัพสู่ซอยส์ซงส์ ที่ๆพระองค์ปราบและจำคุกพระโอรสคนโตของชิลเปริค ธูเดอแบต์ สงครามระเบิดขึ้นในค.ศ.567 ตอนที่ชาริแบต์สิ้นพระชนม์ ชิลเปริครุกรานดินแดนใหม่ของซิเกอแบต์ทันที แต่ซิเกอแบต์ปราบพระองค์ได้ ต่อมาชิลเปริคจับมือกับกุนแทรมต่อสู้กับซิเกอแบต์ (ค.ศ.573) แต่กุนแทรมเปลี่ยนข้างและชิลเปริคแพ้สงครามอีกครั้ง


title: ชิลเพริคที่ 1

text: เมื่อซิเกอแบต์อภิเษกสมรสกับบรุนฮิลด้า พระธิดาของกษัตริย์วิซิโกธในสเปน (อาธานากิลด์) ชิลเปริคก็หวังจะมีการอภิเษกสมรสที่ดีเยี่ยมเช่นกัน พระองค์ได้ทอดทิ้งพระชายาคนแรก ออโดเวร่า และรับเอาสาวใช้ชื่อเฟรเดกุนด์มาเป็นอนุภรรยา ต่อมาพระองค์ไม่สนใจเฟรเดกุนด์และอภิเษกสมรสกับพระขนิษฐาของบรุนฮิลด้า กาลสวินธ่า แต่ไม่นานพระองค์ก็เบื่อหน่ายคู่ชีวิตคนใหม่ และเช้าวันหนึ่งกาลสวินธ่าถูกพบว่าถูกบีบคอจนสิ้นพระชนม์บนเตียงนอนของพระนาง หลังจากนั้นไม่กี่วันต่อมาชิลเปริคอภิเษกสมรสกับเฟรเดกุนด์


title: ชิลเพริคที่ 1

text: การฆาตกรรมครั้งนี้เป็นต้นเหตุของสงครามที่ยาวนานและนองเลือด ที่เต็มไปด้วยการสงบศึกชั่วคราว ระหว่างชิลเปริคกับซิเกอแบต์ ในค.ศ.575 ซิเกอแบต์ถูกลอบปลงพระชนม์โดยเฟรเดกุนด์ ต่อมาชิลเปริคทำสงครามกับผู้พิทักษ์ของพระชายาและพระโอรสของซิเกอแบต์ กุนแทรม ชิลเปริคกอบกู้ตำแหน่งของพระองค์กลับมาได้ ได้ออสเตรเชีย ทัวส์กับปัวติเยส์ และบางที่ในอากีแตนมา และเพาะบ่มความบาดหมางในอาณาจักรฝั่งตะวันออกในช่วงที่ชิลเดอแบต์ที่ 2 ยังเป็นผู้เยาว์


title: ชิลเพริคที่ 1

text: ในค.ศ.578 ชิลเปริคส่งกองทัพไปต่อสู้กับผู้ปกครองเบรตัน วาโรชที่ 2 แห่งโบร-เวเน็ด แนวชายฝั่งแม่น้ำวิแลน กองทัพแฟรงก์ประกอบด้วยกองที่มาจากปัวตู, ตูแรน, อ็องฌู, เมน และบายูซ์ ชาวบายูกาสเซนส์ (คนที่มาจากบายูซ์) เป็นชาวแซ็กซันและพวกเขาถูกชาวเบรตันเพ่งเล็งเป็นพิเศษ กองทัพต่อสู้กันเป็นเวลาสามวันก่อนวาโรชยอมจำนวน แสดงความเคารพต่อวานส์ ส่งลูกชายของตนไปเป็นตัวประกัน และตกลงยอมจ่ายเครื่องราชบรรณาการรายปี ต่อมาในภายหลังเขาผิดคำสัตย์ แต่อำนาจของชิลเปริคเหนือชาวเบรตันยังอยู่รอดปลอดภัย


title: ชิลเพริคที่ 1

text: รัชสมัยของชิลเปริคในนูสเตรียมีการนำการลงโทษด้วยการควักลูกตาแบบไบเซนไทน์มาใช้ พระองค์ยังเป็นคนที่หลงใหลในวัฒนธรรม ทรงเป็นนักดนตรีที่มีพรสวรรค์พอสมควร และทรงเขียนโคลงกลอน พระองค์พยายามปฏิรูปอักษรแฟรงก์ และทรงทำงานเพื่อลดผลกระทบในทางลบของกฎหมายที่เกี่ยวข้องกับสตรีของชาวซาเลี่ยน


title: ชิลเพริคที่ 1

text: ในเดือนกันยายน ค.ศ.584 ขณะกำลังกลับจากการออกเดินทางไปล่าสัตว์ที่วิลล่าหลวงแห่งเชลส์ ชิลเปริคถูกแทงจนสิ้นพระชนม์โดยนักลอบสังหารลึกลับ


title: ชิลเพริคที่ 1

text:
ชิลเปริคที่ 1 อภิเษกสมรสครั้งแรกกับออโดเวร่า ทั้งคู่มีพระโอรสธิดาด้วยกัน 5 คน
อภิเษกสมรสครั้งที่สองช่วงสั้นๆกับกาลสวินธ่า ไม่มีพระโอรสธิดาด้วยกัน


title: ชิลเพริคที่ 1

text: อยู่กินก่อนอภิเษกสมรสและอภิเษกสมรสกันในเวลาต่อมากับเฟรเดกุนด์ในราวค.ศ.568 มีพระโอรสธิดาตามกฎหมายด้วยกัน 6 คน


title: ชิลเพริคที่ 1

text: พระนามของชิลเปริคมีความหมายในภาษาแฟรงก์ว่า "ผู้สนับสนุนที่ทรงอำนาจ" มีความเกี่ยวข้องกับภาษาเยอรมัน "hilfreich" "ความช่วยเหลือสนับสนุน" (ภาษาเยอรมัน "Hilfe" "ช่วยเหลือ" กับ "reich" "มาก, ทรงอำนาจ")


title: ลักช์ ลาลวานี

text: ลักช์ ลาลวานี () เป็นนักแสดงชายชาวอินเดีย มีชื่อเสียงโด่งดังจากบท เจ้าชายโปรุส ในซีรีส์เรื่อง ศึกสองราชันย์ โปรุส VS อเล็กซานเดอร์ (โปรุส ศึกสองราชันย์)


title: ลัทธิเชมันแบบเกาหลี

text: ลัทธิมู ( "Mugyo" "ลัทธิเชมัน") หรือ ลัทธิชิน () "Singyo" "ลัทธิแห่งเทพเจ้า") เป็นศาสนาพื้นเมืองของชาวเกาหลี แม้ชื่อเรียกต่างกันแต่คือลัทธิเดียวกัน อี จุง-ย็อง (Jung Young Lee) ให้นิยามว่าลัทธิมูเป็นรูปแบบหนึ่งของลัทธิชิน – ซึ่งเป็นศาสนาที่มีประเพณีแบบเชมัน บ้างเรียก พุงว็อลโด ( "Pungwoldo" "วิสุทธิมรรค") ปัจจุบันมีศาสนิกชนราว 5-15 ล้านคน


title: ลัทธิเชมันแบบเกาหลี

text: ภาษาเกาหลีในปัจจุบันจะเรียกคนทรงเพศหญิงว่า "มู" () หรือ "มูดัง" () หากเป็นคนทรงเพศชายจะเรียกว่า "พักซู" หรือจะเรียกชื่ออื่นก็ได้ เช่น "ดันก็อล" () โดยคนทรงในภาษาเกาหลีหรือเรียกว่า "มู" นั้น ตรงกับคำจีนว่า "วู" () ใช้เรียกคนทรงได้ไม่จำแนกเพศ โดยมูดังทำหน้าที่เป็นตัวกลางระหว่างวิญญาณ, เทพเจ้า และมนุษย์ ผ่านพิธีกรรมที่เรียกว่า "กุต" () เพื่อแก้ไขปัญหาหรือพัฒนาคุณภาพชีวิตของมนุษย์


title: ลัทธิเชมันแบบเกาหลี

text: หนึ่งในความเชื่อหลักคือต้องนับถือ ฮานึลลิม หรือ ฮวันอิน ว่าเป็น "ผู้สร้างทุกสรรพสิ่ง" และ "ของเทพเจ้าทั้งหมดในธรรมชาติ" มีตำนานมาว่าเหล่ามูดังคือสืบสันดานลงมาจากราชาสวรรค์ พระโอรสของพระชนนี [แห่งราชาสวรรค์] การสืบทอดการเป็นคนทรงจะส่งผ่านทางสายผู้หญิง ส่วนตำนานอื่น ๆ มักเชื่อมโยงความเชื่อดั้งเดิมเข้ากับเรื่องทันกุน พระโอรสของราชาสวรรค์ซึ่งเป็นผู้ก่อตั้งชาติเกาหลี


title: ลัทธิเชมันแบบเกาหลี

text: ลัทธิมูของเกาหลีจะมีลักษณะใกล้เคียงกับลัทธิวูของจีน, ลัทธิชินโตของญี่ปุ่น, ศาสนาพื้นเมืองชาวไอนุ รวมทั้งศาสนาพื้นเมืองของชาวไซบีเรียและแมนจู บางแห่งในเกาหลียังเรียกหมอผีเหล่านี้ว่า "ทันกุลทันกุล-อารี" (dangul dangul-ari) ส่วนคนทรงหรือ "มูดัง" นั้นก็ใกล้เคียงกับมิโกะของญี่ปุ่น และยุตะของรีวกีว นอกจากนี้ลัทธิมูยังส่งอิทธิพลต่อลัทธิเกิดใหม่ในเกาหลี เช่น ลัทธิช็อนโดและชึงซันโด (Jeung San Do) จากการศึกษาด้านสังคมวิทยาพบว่าชาวคริสต์ในหลาย ๆ คริสตจักรยังคงปฏิบัติศาสนกิจด้วยพื้นฐานอย่างลัทธิมูซึ่งฝังรากลึกมาช้านาน


title: พระนางมินละเมียะแห่งอังวะ

text: พระนางมินละเมียะแห่งอังวะ (, ) พระอัครมเหสีของพระญาติชั้นที่ 1 พระเจ้าตราพระยาแห่งอังวะ กษัตริย์ลำดับที่ 3 พระนางอภิเษกกับพระเจ้าตราพระยาเมื่อ ค.ศ. 1385 พระนางเป็นพระราชมารดาของ พระเจ้ากะเลเจเต่าง์โหญ่


title: เคย์น วินเซนต์

text: เคย์น วินเซนต์ (เกิดวันที่ 29 ตุลาคม ค.ศ. 1988) เป็นนักฟุตบอลชาวนิวซีแลนด์ ปัจจุบันลงเล่นให้กับแอร์ฟอร์ซ เซ็นทรัลในไทยลีก 2


title: เคย์น วินเซนต์

text: วินเซนต์เกิดที่ออกแลนด์ และได้เล่นฟุตบอลให้กับสโมสรอาชีพในญี่ปุ่น, นิวซีแลนด์, อินเดีย, ออสเตรเลีย, ไทย และมาเลเซีย เขาเป็นหนึ่งในผู้เล่นชาวต่างชาติที่ได้รับความสนใจอย่างมากในมาเลเซียพรีเมียร์ลีก เขามีบิดาเป็นชาวกีวี ส่วนมารดาเป็นชาวญี่ปุ่น


title: เคย์น วินเซนต์

text: ในเดือนมกราคม พ.ศ. 2561 เคย์น วินเซนต์ ได้เซ็นสัญญาเข้าร่วมสโมสรฟุตบอลมหาวิทยาลัยเกษตรศาสตร์ในไทยลีก 2 ต่อมาเขาลงเล่นนัดแรกและยิงประตูแรกให้กับสโมสรเมื่อวันที่ 11 กุมภาพันธ์ พ.ศ. 2561 ในนัดที่เกษตรศาสตร์เปิดสนามทีโอที เอาชนะศรีสะเกษ 3-2 และในวันที่ 10 มีนาคม เขาทำแฮตทริกแรกของฤดูกาล ในนัดที่เกษตรศาสตร์เปิดบ้านชนะกระบี่ 5-0


title: เคย์น วินเซนต์

text: วินเซนต์ยังลงเล่นให้กับทีมชาตินิวซีแลนด์ รุ่นอายุไม่เกิน 20 ปี และในวันที่ 6 พฤศจิกายน ค.ศ. 2014 เขามีชื่อติดทีมชาติชุดใหญ่ในนัดกระชับมิตรพบกับจีนและไทย


title: จังหวัดลากูนา

text: จังหวัดลากูนา (; ) เป็นจังหวัดในเขตคาลาบาร์โซน บนเกาะลูซอน ประเทศฟิลิปปินส์ เมืองหลักคือซันตาครูซ และตั้งอยู่ทางทิศตะวันออกเฉียงใต้ของเมโทรมะนิลา มีอาณาเขตติดต่อกับจังหวัดรีซัลทางทิศเหนือ, จังหวัดเคโซนทางทิศตะวันออก, จังหวัดบาตังกัสทางทิศใต้ และจังหวัดคาบีเตทางทิศตะวันตก ในปี ค.ศ. 2015 ลากูนามีประชากร 3,035,081 คน และเป็นจังหวัดที่ร่ำรวยเป็นอันดับที่ 7 ของประเทศ จังหวัดลากูนาเป็นบ้านเกิดของโฮเซ รีซัล วีรบุรุษคนสำคัญของประเทศ


title: พระเจ้าชเวนันจอชิน

text: พระเจ้าชเวนันจอชิน นรปติ (, ; กันยายน 1476 – 14 มีนาคม 1527) หรือ พระเจ้านรปติที่ 2 แห่งอังวะ () กษัตริย์ลำดับที่ 13 แห่งอังวะจาก ค.ศ. 1501 ถึง 1527


title: เจ้าหญิงกู้หลุนเหอเซี่ยว

text: องค์หญิงกู้หลุนเหอเซี่ยว (, , 2 กุมภาพันธ์ 1775 – 13 ตุลาคม 1823) พระนามเดิมไม่ปรากฎ องค์หญิงชาว แมนจู แห่ง ราชวงศ์ชิง เป็นพระราชธิดาองค์ที่ 10 และองค์สุดท้ายของ จักรพรรดิเฉียนหลง ส่วนพระมารดาคือ ตุนเฟย์ หรือ พระอัครชายาตุน


title: เจ้าหญิงกู้หลุนเหอเซี่ยว

text: เจ้าหญิงกู้หลุนเหอเซี่ยวประสูติเมื่อวันที่ 2 กุมภาพันธ์ ค.ศ. 1775 ซึ่งขณะนั้น จักรพรรดิเฉียนหลง มีพระชนมายุถึง 63 พรรษาในยามที่เจ้าหญิงประสูตินั้นพระราชธิดาพระองค์อื่น ๆ ของจักรพรรดิเฉียนหลงไม่สิ้นพระชนม์ก็อภิเษกออกจากวังไป


title: แคลร์ คอร์เล็ตต์

text: แคลร์ มาร์กาเร็ต คอร์เล็ตต์ () เป็นนักแสดง, นักร้อง และนักพากษ์เสียงชาวแคนาดา. เป็นที่รู้จักในการพากษ์เสียงเป็นสวีตตี้เบลล์ในเรื่องมายลิตเติ้ลโพนี่ มิตรภาพอันแสนวิเศษ. เธอเป็นน้องสาวของฟิลลิป คอร์เล็ตต์.


title: สนามกีฬาจอห์นสมิทส์

text: สนามกีฬาจอห์นสมิทส์ หรือ สนามกีฬาเกิร์กลีส์ () เป็นสนามกีฬาอเนกประสงค์ในเมืองฮัดเดอส์ฟีลด์ เทศมนฑลเวสต์ยอร์กเชียร์ ประเทศอังกฤษ เปิดใช้งานในปี ค.ศ. 1994 เป็นสนามเหย้าของสโมสรฟุตบอลฮัดเดอส์ฟีลด์ทาวน์ และสโมสรรักบี้ฮัดเดอส์ฟีลด์ไจแอนท์ โดยทั้งสองสโมสรย้ายมาจากสนามลีดส์โรด สนามกีฬาจอห์นสมิทส์เคยใช้จัดแข่งขันรักบี้ลีกชิงแชมป์โลกในปี ค.ศ. 1995, 2000 และ 2013


title: จังหวัดเคโซน

text: จังหวัดเคโซน () เป็นจังหวัดในเขตคาลาบาร์โซน ประเทศฟิลิปปินส์ โดยจังหวัดตั้งชื่อตาม มานูเอล เอเล. เกซอน ประธานาธิบดีคนที่สองของฟิลิปปินส์ เมืองหลักประจำจังหวัดคือลูเซนา ซึ่งเป็นเมืองอิสระที่มีประชากรมากที่สุดในจังหวัด


title: จังหวัดเคโซน

text: เคโซนตั้งอยู่ทางทิศตะวันออกเฉียงใต้ของเมโทรมะนิลา และมีอาณาเขตติดต่อกับจังหวัดเอาโรราทางทิศเหนือ, จังหวัดบูลาคัน, รีซัล, ลากูนา และบาตังกัส ทางทิศตะวันตก และติดกับจังหวัดตีโมกคามารีเนสและฮีลากังคามารีเนสทางทิศตะวันออก พื้นที่บางส่วนของจังหวัดเคโซนตั้งอยู่บนคอคอด ซึ่งเชื่อมต่อคาบสมุทรบีโคลกับพื้นที่หลักของเกาะลูซอน นอกจากนี้ยังครอบคลุมหมู่เกาะโปลีลโลในทะเลฟิลิปปิน


title: 4 มหากาฬพญายม 3

text: 4 มหากาฬพญายม 3 (อังกฤษ: The Four III) เป็นภาพยนตร์แอคชั่น สัญชาติจีน สร้างขึ้นเมื่อปี ค.ศ. 2014 กำกับโดย กอร์ดอน ชาน และ เจเน็ต ชุน ภาพยนตร์เรื่องนี้เป็นภาคต่อของ 4 มหากาฬพญายม 2 นำแสดงโดย เติ้ง เชา, หลิว อี้เฟย, คอลลิน โจว, โรนัลด์ เจิ้ง, หวง ชิวเซิน, เจียง อีเอี้ยน, หลิว เหยียน


title: 4 มหากาฬพญายม 3

text: 4 สุดยอดมือปราบ ประกอบไปด้วย บ้อเช้ง “ไร้น้ำใจ” ทิชิ่ว ” มือเหล็ก” ตุยเหมี่ย “ล่าชีวิต” และ แนฮ้วย” เลือดเย็น” ซึ่งเป็นลูกศิษย์ และขึ้นตรงกับ “จูกั๊วะซิงแซ” ยอดฝีมืออันดับหนึ่งแห่งวังหลวง กับปฏิบัติการแก้ไขปัญหาต่างๆ ที่เกิดขึ้นในยุทธจักร และส่งผลกระทบมาถึงทางการ ทางการเลยส่งยอดฝีมืออย่าง 4 มหากาฬพญายม มาแก้ปัญหาต่างๆ ให้หมดสิ้น


title: เซเว่น เจ็ดข้อต้องฆ่า

text: เซเว่น เจ็ดข้อต้องฆ่า (อังกฤษ: Seven) เป็นภาพยนตร์แอคชั่น สัญชาติอเมริกา สร้างขึ้นเมื่อปี ค.ศ. 1995 กำกับโดย เดวิด ฟินเชอร์ นำแสดงโดย แบรด พิตต์, มอร์แกน ฟรีแมน, กวินเน็ธ พัลโทรว์, จอห์น ซี. แมคกินลีย์


title: เซเว่น เจ็ดข้อต้องฆ่า

text: ตำรวจวัยใกล้เกษียณ อย่างวิลเลี่ยม โซเมอร์เซตต์ ที่บังเอิญมีคดีเข้ามาให้สืบสวนโดยเริ่มที่ “เหตุฆาตกรรมชายอ้วนที่บ้านหลังหนึ่ง” และร่วมงานกับ เดวิด มิลล์ส นักสืบอีกคน เมื่อตรวจสอบสภาพศพและที่เกิดเหตุ ก็ดูเหมือนจะไม่ใช่การฆ่าตัวตาย และชัดขึ้นเมื่อการชันสูตรศพมีปรากฏร่องรอยของ “การบังคับขู่เข็ญ” ซึ่งส่อเค้าถึงการ”ฆาตกรรม” อยู่ด้วย การตามหาคนร้ายจึงเริ่มขึ้นจากร่องรอยที่แทบจะไม่มี มีเพียงสิ่งที่ดูเหมือน”จงใจ” ทิ้งใว้ตามสถานที่เกิดเหตุ เช่น เศษไม้ในกระเพาะเหยื่อ รูปภาพ ภาพกลับหัว เมื่อยิ่งสืบลึกลงไปเท่าใดตามหาเท่าใด ก็ดูเหมือนยิ่งมืดมนและดูเหมือนกำลัง”เล่นตามเกม”ของฆาตกรอยู่


title: เชโลเวคโนมเร 217

text: เชโลเวคโนมเรดวาซโตซิมนาดซาท (, translit. Chelovek No. 217) เป็นภาพยนตร์แนวชีวิตจากสหภาพโซเวียตในปี 1945 กำกับโดยมีฮาอิล โรมม์ ภาพยนตร์ยังได้ไปเข้าฉายในงานเทศกาลภาพยนตร์กานในปี 1946


title: เชโลเวคโนมเร 217

text: "เชโลเวคโนมเรดวาซโตซิมนาดซาท" เป็นภาพยนตร์ต่อต้านนาซี ภาพยนตร์เล่าเนื้อเรื่องเกี่ยวกับหญิงสาวชาวรัสเซียที่ทำงานในครอบครัวชาวเยอรมัน โดยที่เธอจะถูกเรียกว่า "หมายเลข 217" เช่นกันกับเชลยคนอื่น ซึ่งเป็น OST-Arbeiter ในฐานะแรงงานเยี่ยงทาส


title: โรหิต ปุโรหิต

text: โรหิต ปุโรหิต () เป็นนักแสดงชายชาวอินเดีย มีชื่อเสียงโด่งดังจากบท เจ้าชายอเล็กซานเดอร์ ในซีรีส์เรื่อง ศึกสองราชันย์ โปรุส VS อเล็กซานเดอร์ (โปรุส ศึกสองราชันย์)


title: จังหวัดรีซัล

text: จังหวัดรีซัล () เป็นจังหวัดในเขตคาลาบาร์โซน ประเทศฟิลิปปินส์ อยู่ห่างจากมะนิลาไปทางทิศตะวันออก ชื่อจังหวัดตั้งชื่อตามโฮเซ รีซัล หนึ่งในวีรบุรุษแห่งฟิลิปปินส์ จังหวัดรีซัลมีอาณาเขตติดต่อกับเมโทรมะนิลาทางทิศตะวันตก, จังหวัดบูลาคันทางทิศเหนือ, จังหวัดเคโซนทางทิศตะวันออก และจังหวัดลากูนาทางทิศตะวันออกเฉียงใต้ จังหวัดตั้งอยู่บนชายฝั่งตอนเหนือของลากูนาเดอเบย์ ซึ่งเป็นทะเลสาบที่ใหญ่ที่สุดของประเทศ และตั้งอยู่ทางตอนใต้ของเทือกเขาเซียร์รามาเดร


title: จังหวัดรีซัล

text: ศาลากลางจังหวัดอยู่ที่เมืองแอนติโปโล ในขณะที่ปาซิกเป็นเมืองหลักอย่างเป็นทางการ แม้ว่าปาซิกจะอยู่ในเขตเมโทรมะนิลา ซึ่งอยู่นอกเขตควบคุมของจังหวัดรีซัลก็ตาม


title: จังหวัดรีซัล

text: จังหวัดรีซัลมีพื้นที่ 1,191.94 ตารางกิโลเมตร ครอบคลุมพื้นที่ทางตอนเหนือของเขตคาลาบาร์โซน ใช้เวลาเดินทางจากมะนิลามายังศาลากลางจังหวัดในแอนติโปโลประมาณหนึ่งชั่วโมง ภูมิลักษณ์ส่วนใหญ่เป็นภูเขาและเนิน เมืองทางตอนใต้ของจังหวัดตั้งอยู่ริมทะเลสาบลากูนาเดอเบย์ ซึ่งเป็นทะเลสาบที่ใหญ่ที่สุดของฟิลิปปินส์


title: จังหวัดรีซัล

text:
ส่วนเกาะที่ใหญ่ที่สุดของจังหวัดคือ เกาะตาลิม ตั้งอยู่ในทะเลสาบลากูนาเดอเบย์
ในปี ค.ศ. 2015 จังหวัดรีซัลมีประชากร 2,884,227 คน ความหนาแน่น 2,400 คนต่อตารางกิโลเมตร ประชากรในจังหวัดส่วนใหญ่พูดภาษาตากาล็อก ส่วนภาษาที่สองได้แก่ ภาษาอังกฤษ และภาษาฟิลิปีโน


title: จังหวัดรีซัล

text: ศาสนาคริสต์ นิกายโรมันคาทอลิก เป็นศาสนาหลัก โดยมีผู้นับถือร้อยละ 80 ของจังหวัด


title: หลิว เหยียน

text: หลิว เหยียน () เป็นนักแสดงสาวชาวจีนที่มีชื่อเสียง ซึ่งมีชื่อภาษาอังกฤษที่คนทั่วไปรู้จักคือ "เอด้า หลิว" (Ada Liu)


title: หลิว เหยียน

text: สาวคนนี้เกิดเมื่อวันที่ 8 พ.ย. 1980 มีพื้นเพเดิมเป็นชาวหูหนาน ได้เข้าสู่วงการบันเทิงเมื่ออายุได้ 18 ปี กับงานถ่ายโฆษณา และรับบทประกอบในทีวีซีรีส์หลายเรื่อง แต่สิ่งที่ทำให้เธอแจ้งเกิดในวงการบันเทิงก็คือบทบาทการทำหน้าที่พิธีกรจนได้รับฉายาเป็น "พิธีกรที่เซ็กซี่ที่สุดในเมืองจีน" กันเลยทีเดียว หลังจากนั้น หลิวเหยียน ก็ยังมีผลงานตามออกมาทั้ง งานเพลง, มิวสิควิดีโอ และยังมีงานแสดงออกมาเป็นช่วงๆ ล่าสุด เธอก็ได้มีโอกาสร่วมแสดงในหนังแฟนนาตาซีทุนสูงของผู้กำกับ “กอร์ดอน ชาน” เรื่อง Mural โดยเธอรับบทเป็นนางฟ้า "อวี้เม่ย" ผู้ไขว่คว้าหารักแท้ ซึ่งภาพยนตร์เรื่องนี้ เป็นงานที่ระดมดาราชื่อดังไว้อย่างมากมาย ทั้งคู่หวานในชีวิตจริงอย่าง เติ้ง เชา กับ ซุน ลี่, คอลลิน จู ที่เคยโกอินเตอร์เล่นหนังฮอลลีวูดมาแล้ว


title: หลิว เหยียน

text: เมื่อเดือนมิถุนายน 2558 ในงานพรมแดงเทศกาลภาพยนตร์ เซี่ยงไฮ้ ฟิล์ม เฟสติวัล ครั้งที่ 18 ที่เซี่ยงไฮ้ที่เธอมาพร้อมกับชุดกระโปรงสีฟ้าอ่อนที่แหวกหน้าอก กลายเป็นจุดดึงดูดความสนใจของของผู้สื่อข่าว และสายตาของผู้ร่วมงานทุกคน โดยในงานนี้ มีนักแสดงที่มีชื่อเสียงเดินทางมาร่วมงานกันอย่างคับคั่ง ไม่ว่าจะเป็น ฟ่าน ปิงปิง , หู จุน, กัว ฟู่เฉิง, เผิง อวี๋เยี่ยน, หวัง ลั่วตัน, เฉินหลง ฯลฯ


title: ยูเอส-บังกลาแอร์ไลน์ เที่ยวบินที่ 211

text: ยูเอส-บังกลาแอร์ไลน์ เที่ยวบินที่ 211 (BS211/UBG211) เป็นเที่ยวบินระหว่างประเทศของสายการบินยูเอส-บังกลาแอร์ไลน์ ที่ได้ออกจากท่าอากาศยานนานาชาติชาห์จาลาร์, ธากา, ประเทศบังกลาเทศ และมีจุดหมายปลายทางที่ท่าอากาศยานนานาชาติตริภูวัน, กาฐมาณฑุ, ประเทศเนปาล ในวันที่ 12 มีนาคม พ.ศ. 2561 ซึ่งมีผู้โดยสารรวมทั้งหมด 67 คนในเที่ยวบินนี้


title: ยูเอส-บังกลาแอร์ไลน์ เที่ยวบินที่ 211

text: เที่ยวบินนี้ได้ออกจากท่าอากาศยานนานาชาติชาห์จาลาร์ ที่ตั้งอยู่ในเมืองหลวงของประเทศบังกลาเทศ เมื่อเวลา 12:52 น. ตามเวลาท้องถิ่น (6:52 น. ตามเวลาสากลเชิงพิกัด) ในเที่ยวบินนี้มีผู้โดยสารทั้งหมด 67 คน, ลูกเรือ 4 คน รวมเป็น 71 คน ที่กำลังมุ่งสู่ท่าอากาศยานนานาชาติตริภูวัน ที่ตั้งอยู่ในเมืองหลวงของประเทศเนปาล การออกเดินทางในเที่วยบินนี้เป็นไปอย่างราบรื่น


title: ยูเอส-บังกลาแอร์ไลน์ เที่ยวบินที่ 211

text: ศูนย์หอบังคับการบินของท่าอากาศยานนานาชาติตริภูวันได้จัดเตรียมให้เครื่องบินลงจอดที่รันเวย์ 02 แต่ลูกเรือขอจอดที่รันเวย์ 20 ศูนย์หอบังคับการบินจึงได้เตรียมการที่รันเวย์ 20 ในเวลาต่อมาศูนย์หอบังคับการบินได้ถามไปยังลูกเรืออีกครั้งเพื่อความชัดเจน ลูกเรือได้ตอบว่า "ฉันต้องการที่จะจอดที่รันเวย์ 02"


title: ยูเอส-บังกลาแอร์ไลน์ เที่ยวบินที่ 211

text: ในเวลา 14:18 น. ตามเวลาท้องถิ่น (08:30 น. ตามเวลาสากลเชิงพิกัด) ลูกเรือได้รายงานว่าเตรียมพร้อมในการลงจอดที่รันเวย์ 02 แล้ว ในขณะลงจอดเครื่องบินได้พุ่งชนกับรั้วกั้นของท่าอากาศยานอย่างรุนแรงก่อนไถลไปที่รันเวย์ เครื่องบินเกิดฉีกขาดเป็นสองท่อน และก็เกิดเหตุเพลิงไหม้ บุคคลที่เห็นเหตุการณ์ได้เล่าว่า "เครื่องบินไม่ได้บินตรงกับทางรันเวย์" หนึ่งในผู้รอดชีวิตได้เล่าว่า "เครื่องบินมีความผิดปกติขณะกำลังลงจอด" คนงานภาคพื้นดินเห็นเครื่องบินขับเซไปมา ผู้รอดชีวิตจำได้ว่าขณะเครื่องบินลงจอดได้กระแทกอย่างรุนแรง ทำให้เกิดเสียงดังสนั่น


title: ยูเอส-บังกลาแอร์ไลน์ เที่ยวบินที่ 211

text: เที่ยวบินนี้มีผู้โดยสารที่เป็นผู้ใหญ่ 65 คน เด็ก 2 คน และลูกเรืออีก 4 คน รวมทั้งหมด 71 คน นักบินผู้ขับเครื่องบินเคยเป็นอดีตนักบินของกองทัพอากาศบังกลาเทศ และนักบินอีกคนเป็นผู้หญิงที่มีอยู่ในสายการบินไม่กี่คน


title: ยูเอส-บังกลาแอร์ไลน์ เที่ยวบินที่ 211

text: อดีตนักบินของกองทัพอากาศบังกลาเทศมีประสบการณ์การบินมากถึง 22 ปี และเป็นหนึ่งในนักบินที่มีประสบการณ์ โดยที่เขามีชั่วโมงสะสมบนเครื่องบิน 1,700 ชั่วโมง ตอนที่เขาเข้ามาอยู่ในสายการบิน เขาบินไปกาฐมาณฑุ 100 ครั้ง เขารอดชีวิตจากอุบัติเหตุ แต่ไม่กี่ชั่วโมงต่อมา เขาก็เสียชีวิตเนื่องจากทนบาดแผลไม่ไหว


title: ยูเอส-บังกลาแอร์ไลน์ เที่ยวบินที่ 211

text: นายกรัฐมนตรีเนปาลได้เข้าดูที่เกิดเหตุเพื่อสังเกตการณ์และตรวจสอบการปฏิบัติการกู้ภัย


title: ยูเอส-บังกลาแอร์ไลน์ เที่ยวบินที่ 211

text: เสียงบันทึกการสนทนาระหว่างนักบินกับหอบังคับการบินแสดงถึงไม่กี่นาทีก่อนเกิดเหตุว่ามีการเข้าใจผิดบางอย่างเรื่องทิศทางการบังคับเครื่องบิน


title: ยูเอส-บังกลาแอร์ไลน์ เที่ยวบินที่ 211

text: เจ้าหน้าที่จากบังกลาเทศและผู้ผลิตเครื่องบินได้เข้ามามีส่วนรวมในการค้นหาร่วมกับสำนักงานการบินพลเรือนเนปาล ซึ่งตอนนี้ได้เจอกล่องดำแล้ว ทำให้เกิดข้อเท็จจริงมากมายและสาเหตุการเกิดอุบัติเหตุครั้งนี้


title: ยู จุน-ซู

text: ยู จุน-ซู (เกิดวันที่ 8 พฤษภาคม ค.ศ. 1988) เป็นนักฟุตบอลชาวเกาหลีใต้ ปัจจุบันลงเล่นให้กับสโมสรฟุตบอลบุรีรัมย์ ยูไนเต็ด ในตำแหน่งกองกลาง ก่อนหน้านี้เขาเคยลงเล่นให้กับอินชอนยูไนเต็ดในเคลีก และคย็องจู KHNP ในโคเรียเนชันแนลลีก


title: ยู จุน-ซู

text: ยูได้รับการคัดเลือกโดยอินชอนยูไนเต็ดในการแข่งขันเคลีก ฤดูกาล 2011 เขาลงเล่นในฐานะตัวสำรองในนัดเปิดสนามที่แพ้ซังจูซังมู โดยลงมาแทนที่ผู้เล่นสัญชาติบราซิล ลุยซิญญู เขาได้ลงเล่นหลายนัดในเคลีกและลีกคัพ ต่อมาเขาสามารถทำประตูได้ในการแข่งขันเอฟเอคัพ นัดที่ชนะมหาวิทยาลัยย็อนเซย์ 2-1 เมื่อวันที่ 18 พฤษภาคม ค.ศ. 2011 ผ่านเข้าสู่ 16 ทีมสุดท้ายได้สำเร็จ


title: ยู จุน-ซู

text: ในฤดูกาล 2013 ยูย้ายไปเข้าร่วมสโมสรคย็องจู KHNP เขาทำได้ 7 ประตูในฤดูกาลนั้น ต่อมาเขาเซ็นสัญญาเข้าร่วมอุลซันฮุนไดในปี ค.ศ. 2014


title: ยู จุน-ซู

text: ในเดือนมกราคม ค.ศ. 2018 ยูย้ายไปร่วมทีมบุรีรัมย์ ยูไนเต็ด ในไทยลีก ต่อมาในวันที่ 31 มีนาคม ค.ศ. 2018 เขาทำประตูแรกให้กับสโมสรในนัดที่บุรีรัมย์เปิดบ้านเอาชนะชลบุรี 2-1 ต่อมาวันที่ 3 เมษายน การแข่งขันเอเอฟซีแชมเปียนส์ลีก รอบแบ่งกลุ่ม เขาทำประตูช่วยให้บุรีรัมย์เปิดบ้านเสมอกว่างโจวเอเวอร์แกรนด์ 1-1


title: มาร์เกลย์ ซังตูส

text: มาร์เกลย์ ซังตูส (เกิดวันที่ 8 มิถุนายน ค.ศ. 1989) เป็นนักฟุตบอลกองหน้าชาวบราซิล ปัจจุบันลงเล่นให้กับสโมสรฟุตบอลชลบุรีในไทยลีก


title: มาร์เกลย์ ซังตูส

text: เขาเริ่มต้นเส้นทางอาชีพในลีก Campeonato Brasileiro Série B ฤดูกาล 2011 โดยเขาลงเล่นให้กับสโมสรโบอา.


title: มาร์เกลย์ ซังตูส

text: ก่อนหน้านี้ มาร์เกลย์ลงเล่นให้กับสโมสรบาเอียเดอเฟียรา ซึ่งสัญญาของเขาจะหมดลงในเดือนพฤษภาคม ค.ศ. 2017 แต่มีข้อเสนอซื้อตัวจากสโมสรมิตราคูการ์จากประเทศอินโดนีเซีย สัญญาของเขากับสโมสรบาเอียจึงสิ้นสุดก่อนกำหนดเมื่อวันที่ 10 เมษายน ค.ศ. 2017 เมื่อสิ้นสุดฤดูกาล 2017 เขายิงได้ 24 ประตู จึงได้ตำแหน่งรองดาวซัลโวของอินโดนีเซียซูเปอร์ลีก


title: มาร์เกลย์ ซังตูส

text: มาร์เกลย์ ย้ายมาร่วมทีมชลบุรี ในวันที่ 4 ธันวาคม พ.ศ. 2560 เขายิงประตูแรกให้กับสโมสรในการแข่งขันไทยลีก เมื่อวันที่ 24 กุมภาพันธ์ พ.ศ. 2561 นัดที่ชลบุรีเปิดบ้านแพ้สุโขทัย 1-2


title: ฟุตบอลชิงแชมป์แห่งชาติอาเซียน 2018

text: ฟุตบอลชิงแชมป์แห่งชาติอาเซียน 2018 หรือ เอเอฟเอฟ ซูซูกิ คัพ 2018 ตามชื่อของผู้สนับสนุน เป็นการแข่งขันฟุตบอลชิงแชมป์แห่งชาติอาเซียนครั้งที่ 12 จัดโดย สหพันธ์ฟุตบอลอาเซียน ซึ่งเป็นสหพันธ์ฟุตบอลของ เอเชียตะวันออกเฉียงใต้ โดยในปีนี้มีการปรับเปลี่ยนรูปแบบการแข่งขันใหม่ คือจะไม่มีประเทศเจ้าภาพในรอบแบ่งกลุ่ม แต่จะมีทีมที่เข้าเล่นในรอบแบ่งกลุ่ม 10 ทีม แบ่งเป็น 2 กลุ่ม กลุ่มละ 5 ทีม แข่งขันกันแบบพบกันหมด ทีมละ 4 นัด โดยแต่ละทีมจะได้เล่นเป็นเจ้าบ้าน 2 นัด และออกไปเยือนอีก 2 นัด ซึ่งเกิดจาการ Random โดยมีทีมที่จะไปรออยู่ในรอบแบ่งกลุ่มแล้ว 9 ทีม และ 2 ทีมในอันดับสุดท้ายตามการจัดอันดับของการแข่งขันเมื่อปี 2016 มาแข่งกันก่อนในรอบคัดเลือกเพลย์ออฟ เหย้า – เยือน เพื่อหาผู้ชนะเข้าไปแข่งขันในรอบแบ่งกลุ่มต่อไป


title: ฟุตบอลชิงแชมป์แห่งชาติอาเซียน 2018

text: ฟุตบอลชิงแชมป์แห่งชาติอาเซียน 2018 แข่งขันรอบคัดเลือกเพลย์ออฟเมื่อวันที่ 1 และ 8 กันยายน พ.ศ. 2561 และเริ่มการแข่งขันอย่างเป็นทางการในวันที่ 8 พฤศจิกายน – 15 ธันวาคม ปีเดียวกัน


title: ฟุตบอลชิงแชมป์แห่งชาติอาเซียน 2018

text: การจับสลากแบ่งสายฟุตบอลชิงแชมป์แห่งชาติอาเซียน 2018 จัดขึ้นเมื่อวันที่ 2 พฤษภาคม พ.ศ. 2561 ที่โรงแรมมูเลียในกรุง จาการ์ตา, ประเทศอินโดนีเซีย โดยการแบ่งโถจะนำผลการแข่งขันในสองครั้งที่ผ่านมามาเป็นเกณฑ์


title: ฟุตบอลชิงแชมป์แห่งชาติอาเซียน 2018

text: เนื่องจากสนามมูนิซิปาล สเตเดียม ในกรุงดิลี ประเทศติมอร์-เลสเต ไม่ผ่านการรับรองเรื่องไฟส่องสว่างจากสหพันธ์ฟุตบอลอาเซียน ทำให้สมาคมกีฬาฟุตบอลแห่งประเทศไทย ในพระบรมราชูปถัมภ์ ยื่นข้อเสนอขอรับหน้าที่จัดการแข่งขันนัดนี้ และทางสหพันธ์ฟุตบอลติมอร์-เลสเต ก็ตอบรับ อย่างไรก็ตาม โปรแกรมที่ฝ่ายจัดการแข่งขันของเอเอฟเอฟได้กำหนดเอาไว้ว่าเป็น ติมอร์-เลสเต ที่เป็นเจ้าภาพ แต่ ไทยทิคเก็ตเมเจอร์ เปิดให้ผู้ชมฝั่งไทยสามารถซื้อบัตรเข้าชมการแข่งขันนี้ได้ทุกโซน ยกเว้นเพียงโซนทีมเยือนเท่านั้น"รวมผลสองนัด เสมอ 2–2, มาเลเซีย ชนะด้วยประตูทีมเยือน."


title: ฟุตบอลชิงแชมป์แห่งชาติอาเซียน 2018

text: "รวมผลสองนัด เวียดนาม ชนะ 4–2."


title: ฟุตบอลชิงแชมป์แห่งชาติอาเซียน 2018

text: "รวมผลสองนัด เวียดนาม ชนะ 3–2."


title: อมาร์กาซอรัส

text: อมาร์กาซอรัส (อังกฤษ: Amargasaurus ; "La Amarga lizard") เป็นสกุลของไดโนเสาร์ประเภทซอโรพอดในยุคครีเทเชียสตอนต้น (129.4–122.46 ล้านปีก่อน) ที่อาร์เจนตินา โครงกระดูกที่มีสภาพสมบูรณ์ถูกค้นพบเมื่อปี1984 มีสปีชีส์เดียวคือ Amargasaurus cazaui.


title: อมาร์กาซอรัส

text: "อมาร์กาซอรัส" เป็นซอโรพอดตัวเล็ก มีขนาด  .หางและคอยาว, หัวมีขนาดเล็ก. คอของอมาร์กาซอรัสสั้นกว่าซอโรพอดตัวอื่น. มีความยาวของคออยู่ที่


title: เลโซโทซอรัส

text: เลโซโทซอรัส () เป็นไดโนเสาร์พันธุ์ออร์นิทิสเกีย เป็นสัตว์ที่กินพืชกินสัตว์ ตั้งชื่อโดย Peter Galton ในปี 1978 ชื่อหมายถึง "กิ้งก่าจากเลโซโท" มีอยู่สปีชีส์เดียวคือ Lesothosaurus diagnosticus


title: เลโซโทซอรัส

text: "เลโซโทซอรัส" มีขนาด  เป็นสัตว์กินพืชกินเนื้อที่เดินสองขา เป็นหนึ่งในออร์นิทิสเกียรุ่นแรก มีขายาวที่มีรูปร่างเพรียว แขนสั้นที่มีมือที่จับอะไรไม่ค่อยได้ หางที่มีรูปร่างเพรียว เหมือนกับออร์นิสทิเกียทุกตัว มีปากที่รูปร่างเหมือนนก เลโซโทซอรัสจะกินสัตว์ที่มีขนาดเล็กในช่วงที่พืชขาดแคลน


title: ฮาโดรซอร์ (วงศ์)

text: ฮาโดรซอร์ (, "hadrós", "stout, thick"), หรือไดโนเสาร์ปากเป็ด เป็นวงศ์ของไดโนเสาร์ประเภทออร์นิทิสเกีย. กลุ่มนี้เป็นที่รู้จักกันในชื่อไดโนเสาร์ปากเป็ด เนื่องจากมีปากเหมือนเป็ด เช่นเอ็ดมอนโตซอรัส และพาราซอโรโลฟัสที่เป็นสัตว์กินพืชในยุคครีเทเชียสในทวีปเอเชีย, ยุโรป, แอนตาร์กติกา, อเมริกาใต้ และอเมริกาเหนือ. ไดโนเสาร์ที่อยู่ในกลุ่มนี้มีรูปร่างคล้ายๆ กัน. ฮาโดรซอร์แบ่งออกเป็นสองกลุ่มย่อย: แลมบีโอซอร์ (lambeosaurines)ที่มีหงอน และเซาโรโลฟัส (saurolophines). ไดโนเสาร์กลุ่มเซาโรโลฟัสมีขนาดใหญ่กว่า กลุ่มแลมบีโอซอร์.


title: ฮาโดรซอร์ (วงศ์)

text: ในตารางอนุกรมวิธานได้รวมถึงกลุ่มฮาโดรซอร์และกลุ่มย่อยของกลุ่มนี้.


title: อัตลาเนอร์ซา

text: อัตลาเนอร์ซา เป็นกษัตริย์ชาวนิวเบีย ซึ่งปกครองระหว่าง 653 ถึง 640 ปีก่อนคริสตกาล เป็นผู้สืบทอดตำแหน่งผู้ปกครองจากกษัตริย์ทันทามานิ ซึ่งเป็นผู้ปกครองชาวนิวเบียพระองค์สุดท้ายของราชวงศ์ที่ยี่สิบแห่งอียิปต์แห่งอียิปต์


title: อัตลาเนอร์ซา

text: พระองค์เป็นพระราชโอรสของกษัตริย์ทาฮาร์กา หรืออาจจะเป็นพระราชโอรสของกษัตริย์ทันทามานิ พระราชมารดาของพระองค์เป็นสมเด็จพระราชินีที่ไม่ทราบพระนาม แต่พระนามจบลงด้วย (...)ซัลคา พระองค์ได้ทรงอภิเษกสมรสกับพระขนิษฐาสองพระองค์คือ พระนางเยทูรอ กับพระนางคาลิเซต และพระมเหสีอีกพระองค์คือ พระนางมาโลทารัล ซึ่งอาจจะเป็นพระมารดาของกษัตริย์เซนคามานิสเคน และเพลตาเซน และมีชื่อของผู้หญิงที่สลักว่า ตาบา[...] ซึ่งสันนิษฐานว่าเป็นพระมเหสีอีกพระองค์


title: อัตลาเนอร์ซา

text: พระองค์เป็นที่รู้จักจากรูปสลักหินแกรนิตพระองค์ที่พบในวิหารที่เจเบล บาร์กาล มีแท่นบูชาที่ได้สลักพระนามของพระองค์ไว้ และในเมืองดองโกลาได้มีการค้นพบชิ้นส่วนของเสาโอบิลิกส์ที่มีพระนามของพระองค์อยู่ พระองค์ถูกฝังอยู่ในพีระมิดหมายเลข นูริ 20 ที่นูริ


title: แอมบิชันส์ (อัลบั้มวันโอเคร็อก)

text: แอมบิชันส์ () เป็นสตูดิโออัลบั้มชุดที่ 8 ของวงดนตรีร็อกชาวญี่ปุ่น วันโอเคร็อก ออกจำหน่ายเมื่อวันที่ 11 มกราคม ค.ศ. 2017 สำหรับฉบับภาษาญี่ปุ่นสังกัดค่ายเพลงญี่ปุ่นเอ-สเก็ตช์ และวันที่ 13 มกราคม ค.ศ. 2017 สำหรับฉบับอินเตอร์เนชันแนลสังกัดค่ายเพลงอเมริกัน ฟิลด์บายราเมน


title: แอมบิชันส์ (อัลบั้มวันโอเคร็อก)

text: เพลง "ออลเวส์คัมมิงแบ็ก" ได้ปรากฏในชุดโฆษณาโทรศัพท์ของเอ็นทีที โดโคโม หลังจากที่เซ็นสัญญากับค่ายเพลงฟิลด์บายราเมนเมื่อวันที่ 11 กันยายน ค.ศ. 2016 ทางวงก็ได้ปล่อยเพลง "เทกกิงออฟ" เป็นซิงเกิลแรกเมื่อวันที่ 16 กันยายน ซึ่งได้นำไปใช้เป็นเพลงประกอบภาพยนตร์ของญี่ปุ่นเรื่อง "มิวเซียม" ที่นำแสดงโดยชุน โอะงุริ ต่อด้วยซิงเกิลที่สอง "เบดรูมวอร์แฟร์" เมื่อวันที่ 18 พฤศจิกายน เพลง "ไอวอสคิง" เมื่อวันที่ 15 ธันวาคม และเพลง "วีอาร์" ในวันที่ 9 มกราคม ค.ศ. 2017


title: นรภัทร วิไลพันธุ์

text: นรภัทร วิไลพันธุ์ ชื่อเล่น ไบร์ท เป็น นักแสดงชาวไทย สังกัด เดอะ วัน เอ็นเตอร์ไพรส์ ผลงานเด่นที่ทำให้เป็นที่รู้จักก็คือ ชิตตะวัน จากละครเรื่อง ดอกแก้วกาหลง ไบร์ทยังจัดว่าเป็นน้องใหม่ของวงการบันเทิง เนื่องจากเพิ่งเริ่มมีผลงานละครได้ไม่นาน


title: นรภัทร วิไลพันธุ์

text: ไบร์ท สำเร็จการศึกษาช่วงชั้นมัธยมปลายที่ โรงเรียนสวนกุหลาบวิทยาลัย รังสิต จากนั้นได้เข้าศึกษาต่อที่ สถาบันเทคโนโลยีนานาชาติสิรินธร มหาวิทยาลัยธรรมศาสตร์ (ปัจจุบันได้ย้ายไปศึกษาที่ มหาวิทยาลัยกรุงเทพ แล้ว)


title: ผีดิบ

text: คำว่า "ผีดิบ" หมายถึง ศพผีไม่สุก อาจหมายถึง


title: อนาคอนดา 4 ล่าโคตรพันธุ์เลื้อยสยองโลก

text: อนาคอนดา 4 ล่าโคตรพันธุ์เลื้อยสยองโลก (อังกฤษ: Anacondas: Trail of Blood, Anaconda 4) เป็นภาพยนตร์สยองขวัญ สัญชาติสหรัฐ สร้างขึ้นเมื่อปี ค.ศ. 2009 กำกับโดยดอน อี. ฟอนเทิลรอย ภาพยนตร์เรื่องนี้เป็นภาพยนตร์ลำดับที่ 4 ของภาพยนตร์ชุด อนาคอนด้า ภาพยนตร์เรื่องนี้เป็นภาคต่อของ  และมีภาคต่ออีกคือ โคตรเคี่ยม ปะทะ อนาคอนด้า นำแสดงโดย ลินเดน แอชบี, คริสตัล อัลเลน, แดนนี มิดวินเตอร์, จอห์น รีส-เดวี่


title: อนาคอนดา 4 ล่าโคตรพันธุ์เลื้อยสยองโลก

text: เมื่อเมอร์ดอช เศรษฐีผู้ทรงอำนาจที่กำลังจะเสียชีวิต ว่าจ้างหมอคนหนึ่งให้นำกล้วยไม้สีเลือดมาสกัดน้ำยาจากเกสรเพื่อทดลองกลับลูกงูอนาคอนดา เพียงข้ามคืนลูกงูก็ขยายร่างจนมีขนาดใหญ่โตเต็มวัย ก่อนที่จะเขมือบหมอผู้นี้เป็นอาหาร แล้วเลื้อยหนีหลุดออกไปจากห้องทดลอง เป็นหน้าที่ของ อแมนด้า นักสัตววิทยาด้านสัตว์เลื้อยคลาน ที่จะต้องกำจัดเจ้าอสูรร้ายตัวนี้ที่เธอมีส่วนร่วมในการสร้างมันขึ้นมา โดยนำทีมนักวิทยาศาสตร์หนุ่มสาวกลุ่มหนึ่งปะทะกับทีมนักล่าสุดโหดของเมอร์ดอชในการแย่งชิงกล้วยไม้สีเลือดกลับมาให้ได้ ก่อนที่เจ้างูยักษ์จะล่าพวกเขาทั้งสองฝ่ายจนหมดสิ้น ซึ่งเจ้าทายาทเลื้อยสยองโลกตัวนี้ดูเหมือนจะว่องไว และล่าตัวยาก และมันก็พร้อมที่จะมอบความตายไว้ทุกสถานที่ที่มันเลื้อยผ่าน


title: ทัพเหล็กโค่นอํานาจ

text: ทัพเหล็กโค่นอํานาจ () เป็นภาพยนตร์สงคราม สัญชาติสหรัฐ สร้างขึ้นเมื่อปี ค.ศ. 2011 กำกับโดยโจนาธาน อิงก์ลิช นำแสดงโดย เจมส์ เพียวฟอย, ไบรอัน ค็อกซ์, เดเร็ค จาโคบี้, เคท มาร่า, พอล เกียมัตตี้, วลาดิเมียร์ คูลลิค


title: ทัพเหล็กโค่นอํานาจ

text: เรื่องราวเกิดขึ้นประมาณปี ค.ศ. 1215 เมื่อเหล่าขุนนางที่มีอำนาจแห่งอังกฤษพยายามกดดันให้พระเจ้าจอห์นให้ลงนามในมหากฎบัตร “มหากฎบัตร” ที่มีเนื้อหากล่าวถึง สิทธิในการได้รับความคุ้มครองตามกฎหมายของเสรีชน ไม่ว่าบุคคลนั้นจะอยู่ในชนชั้นหรือวรรณะใดก็ตาม พระเจ้าจอห์นก็ได้รับปากว่าจะลงนามลงในกฏบัตรนั้น


title: ทัพเหล็กโค่นอํานาจ

text: แต่หลังจากนั้นไม่นาน พระเจ้าจอห์นผิดคำสัญญาและได้รวบรวมกองกำลังเพื่อที่จะกำจัดเหล่าคนที่ต่อต้านเขาและนำอังกฤษกลับมาอยู่ในการปกครองของเขาอีกครั้ง แต่กลุ่มต่อต้านก็ได้ยึดเอาปราสาทโรเชสเตอร์ สถานที่อันยิ่งใหญ่ที่กลายมาเป็นสัญลักษณ์ของการต่อสู้เพื่อความยุติธรรมและเสรีภาพ เป็นฐานที่มั่นในการต่อสู้กับกองกำลังของพระเจ้าจอห์น